# Sad-ukti-karṇāmṛtam

(2)

# śṛṅgāra-pravāha-vīcayaḥ

**vayasoḥ sandhir udañcad-yuva-bhāvā yuvati-raṅganāścaryam |**

**mugdhā madhyā prauḍhā nava-pariṇītā ca saiva visrabdhā ||1||**

**garbhavatī satyavatī svairiṇy upadeśa-gupta-bandhakyau |**

**vaidagdhyavatī kulaṭā lakṣita-kulaṭā ca vāra-vanitā ca ||2||**

**api dākṣiṇātya-pāścātyaudīcya-prācya-yuvatayo grāmyāḥ |**

**strī-mātraṁ khaṇḍitayā sahānya-saṁbhoga-cihna-dūnā ca ||3||**

**kalita-virahiṇī virahiṇyasyā vāg aśru dūtikā-vacanam |**

**dayite priya-purṣottara-vacasī ceṣṭānukathanaṁ ca ||4||**

**tāpa tantvodvega-kṣaṇadāvasthā-vibhāvanaṁ tasyāḥ |**

**vāsaka-sajjā svādhīna-bhartṛkā vipralabdhā ca ||5||**

**kalahāntaritā tad-vāk sakhī-vaco gotrataḥ skhalanam |**

**māniny udātta-māniny anurakta-manasvinī tadīyoktiḥ ||6||**

**tasyāṁ sakhī-prabodho’nunayo māna-kṣatiḥ pravasataḥ strī |**

**yātrākṣepaḥ proṣita-patikā tad-vāk sakhīṣu tad-vacanam ||7||**

**tasyāḥ priya-saṁvādo’vasthā-kathanaṁ pratīkṣaṇaṁ patyuḥ |**

**kākaḥ priya-saṁbhedo’py athābhisāra-kriyārambhaḥ ||8||**

**abhisārikā dina-tamo-jyotsnā-durdina-gatā ca kulaṭānām |**

**pralapitam abalā-rūpaṁ bhrū-dṛk-karṇādharānanaṁ vacanam ||9||**

**bāhu-stana-romāvali-madhyaṁ ca krīḍitāni yuvatīnām |**

**anukūlo dakṣiṇa-śaṭha-dhṛṣṭa-grāmyāś ca nāyakā mānī ||10||**

**proṣita-pathikau varṣā-pathikaḥ pathikasya nāyikā-smaraṇam |**

**yātrā-bhaṅgo viraho virahi-strī-smaraṇam avalokaḥ ||11||**

**citraṁ svapno yūnor abhilāṣas tānavaṁ guṇākhyānam |**

**udvegaḥ paridevanam idnu-smara-jala-mucām upālambhaḥ ||12||**

**unmādaḥ smara-lekhaḥ krīḍā-vana-vāriṇor alaṅkāraḥ |**

**dūtī-saṁvadanaṁ strī puṁlobhana-dūty-upālambhau ||13||**

**mithunāgamanaṁ vādyaṁ gītaṁ durodaraṁ dṛṣṭiḥ |**

**strīṇāṁ kaṭākṣa-cāṭū madhu-pānaṁ talpa-saṁśrayaṇam ||14||**

**parirambha-cumbanādhara-daṁśa-nakha-nyāsa-kaṇṭha-kūjaś ca |**

**vastrākarṣa-navoḍhā-saṁbhogau nidhuvanārambhaḥ ||15||**

**surataṁ viparītarataṁ viparīta-ratānukathana-suratāntau |**

**uṣasi priyāvalokanam atha vanitā-niṣkramo rata-ślāghā ||16||**

**ālīnām itaretara-kathā śukālāpa-lajja-mānā ca |**

**pratyūṣādityodaya-madhyāhnāstamaya-sāya-timirāṇi ||17||**

**dīpendūdaya-rajanaya ārambhaḥ kusuma-samayasya |**

**kusuma-samayo’sya vāsara-taru-pika-madhupā nidāgha-tad-veśau ||18||**

**grīṣma-bhavaḥ śṛṅgāro dava-vahniḥ prāvṛḍ-ārambhaḥ |**

**varṣā vārṣika-vārida-taṭinī-dina-rātrayaḥ ||19||**

**śarad-etadīya-hradnī khañjana-hemanta-tat-tamasvinyaḥ |**

**haimana-hālika-pathikau śiśiras tad-grāma-śasya-śarmāṇi ||20||**

**uccāvacam iti nava-saptaty-adhika-śatena sarasa-vīcīnām |**

**śrīdhara-dāsena satāraci śṛṅgāra-pravāho’yam ||21||**

# śṛṅgāra-pravāhaḥ

### 1. vayaḥ-sandhiḥ

acañcalaṁ mugdham udañcitaṁ dṛśor

anunnataṁ śrīmad-uro mṛgī-dṛśaḥ |

abhaṅgurākūtavatī gatir bhruvor

abaddha-lakṣyaṁ kvacid utkam āntaram ||476||

gosokasya |

aprakaṭa-vartita-stana-maṇḍalikā-nibhṛta-cakra-darśinyaḥ |

āveśayanti hṛdayaṁ smara-caryā-gupta-yoginyaḥ ||477||

tasyaiva |

yūnāṁ puraḥ sapadi kiñcid upeta-lajjā

vakṣo ruṇaddhi manasaiva na dor-latābhyām |

prauḍhāṅganā-praṇaya-keli-kathāsu bālā

śuśrūṣur antar atha bāhyam udāsta eva ||478||

śrī-hanūmataḥ |

aham ahamikā-baddhotsāhaṁ ratotsava-śaṁsini

prasarati muhuḥ prauḍha-strīṇāṁ kathāmṛta-durdine |

kalita-pulakā sadyaḥ stokodgata-stana-korake

valayati śanair bālā vakṣaḥ-sthale taralāṁ dṛśam ||479||

dharmāśoka-dattasya |

lāvaṇyāmṛta-sāndra-sindhu-laharī-saṁsiktam asyā vapur

jātas tatra navīna-yauvana-kalā-līlālatā-maṇḍapaḥ |

tatrāyaṁ spṛhaṇīya-śītala-taru-cchāyā-prasuptotthitaḥ

saṁmugdho madhu-bāndhavaḥ sa bhagavān adyāpi nidrālasaḥ ||480||

bhikṣoḥ | (Srk 359)

### 2. kiñcid upārūḍha-yauvanā |

yat pratyaṅgaṁ sphuṭam anusaranty ūrmayo vibhramāṇāṁ

kṣobhaṁ dhatte yad api vipulaḥ snigdha-lāvaṇya-paṅkaḥ |

unmagnaṁ yat sphurati ca manāk kumbhayor yugmam etat

tan manye’syā smara-gaja-yuvā gāhate hṛt-taḍāgam ||481||

vidhūkasya | (Srk 365)

bhruvoḥ kācil līlā pariṇatir apūrvā nayanayoḥ

stanābhogo vyaktas taruṇima-samārambha-samaye |

idānīm etasyāḥ kuvalaya-dṛśaḥ pratyaham ayaṁ

nitambasyābhogo nayati maṇikāñcīm adhikatām ||482||

rājokasya | (Srk 334, Spd 3274, Smv 51.7)

darottānaṁ cakṣuḥ kalita-viralāpāṅga-calanaṁ

bhaviṣyad-vistāra-stana-mukula-garbhālasam uraḥ |

nitambe saṅkrāntāḥ katipaya-kalā gaurava-juṣo

vapur muñcad bālyaṁ kim api kamanīyaṁ mṛga-dṛśaḥ ||483||

kasyacit | (Srk 351, Smv 51.10)

padbhyāṁ muktās tarala-gatayaḥ saṁśritā locanābhyāṁ

śroṇī-bimbaṁ tyajati tanutāṁ sevate madhya-bhāgaḥ |

dhatte vakṣaḥ kuca-sacivatām advitīyaṁ ca vaktraṁ

tad-gātrāṇāṁ guṇa-vinimayaḥ kalpito yauvanena ||484||

rājaśekharasya | (Srk 355, Spd 3282, Smv 52.4)

gate bālye cetaḥ kusuma-dhanuṣā sāyaka-hataṁ

bhayād vīkṣyaivāsyāḥ stana-yugam abhūn nirjigamiṣu |

sakampā bhrūvallī calati nayanaṁ karṇa-kuharaṁ

kṛśaṁ madhyaṁ bhugnā balir alasitaḥ śroṇi-phalakaḥ ||485||

### 3. yuvatiḥ

tarantīvāṅgāni sphurad-amala-lāvaṇya-jaladhau

prathmnaḥ prāgalbhyaṁ stana-jaghanam unmudrayati ca |

dṛśor līlārambhāḥ sphuṭam apavadante saralatām

aho sāraṅgākṣyās taruṇimani gāḍhaḥ paricayaḥ ||486||

rājaśekharasya | (Srk 375)

atantrī vāg-vīṇā stana-yugalam agrīva-kalasā-

vanabjaṁ dṛṅ nīlotpala-dalam apatroru-kadalī |

akāṇḍā dor-vallī vadanam akalaṅkaḥ śaśadharas

tad-asyās tāruṇyaṁ bhuvana-viparītaṁ ghaṭayati ||487||

vāgvīṇasya |

na jaṅghe gaurāṅgyāḥ sarasa-kadalī-stambha-yugalaṁ

na madhyo’yaṁ vedī na kuca-yugalaṁ kāñcana-ghaṭau |

na kāñcī kiṁ cāyaṁ sphurati paritas toraṇa-guṇaḥ

smarasyaitan manye sakalam abhiṣekopakaraṇam ||488||

kasyacit |

tad etat sarvasvaṁ bhuvana-jayinaḥ puṣpa-dhanuṣo

manuṣyāṇām ekaṁ tad idam asamaṁ jīvita-phalam |

idaṁ tat-saukhyānāṁ kula-bhavanm ādyaṁ tribhuvane

yad etat tāruṇyopahita-mahimāno mṛga-dṛśaḥ ||489||

kasyacit |

madhyaṁ baddha-vali-trayaṁ vijayate niḥsandhi-bandhonnamad-

vistāri-stana-bhāra-mantharam uro mugdhā kapola-śriyaḥ |

kiṁ cāmugdha-vinidra-nīraja-dṛśas tāruṇya-puṇyātither

asyāḥ kuṅkuma-paṅka-lepa-laḍaha-cchāyaṁ vapur vartate ||490||

kasyacit | (Srk 361, vajramuṣṭeḥ)

### 4. nāyikādbhutam

madhye hema-lataṁ kapittha-yugalaṁ prādurbabhūva krama-

prāptau tāla-phala-dvayaṁ tad abhavan niḥsandhi bhāva-sthitam |

paścād baddha-samunnati-vyatikaraṁ sauvarṇa-kumbha-dvayā-

kāreṇa sphuṭam eva tat-pariṇataṁ kvedaṁ vadāmodbhutam ||491||

vetokasya | (Srk 387)

dṛṣṭā kāñcana-yaṣṭir adya nagaropānte bhramantī mayā

tasyām adbhutam eka-padmam aniśaṁ protphullam ālokitam |

tatrobhau madhupau tathopari tayor ekoṣṭamī-candramās

tasyāgre paripuñjitena tamasā naktaṁ divaṁ sthīyate ||492||

tasyaiva (Srk 388)

dṛṣṭāḥ śaivala-mañjarī-paricitāḥ sindhoś ciraṁ vīcayo

ratnāny apy avalokitāni bahuśo yuktāni muktā-phalaiḥ |

yat tu projjhita-lāñchane hima-rucāv unnidram indīvaraṁ

saṁsaktaṁ ca mitho rathāṅga-mithunaṁ tat kutra dṛṣṭaṁ punaḥ ||493||

rathāṅgasya | (Srk 452, vikramādityasya)

lāvaṇya-sindhur aparaiva hi keyam atra

yatrotpalāni śaśinā sha samplavante |

unmajjati dvirada-kumbha-taṭī ca yatra

yatrāpare kadala-kāṇḍa-mṛṇāla-daṇḍāḥ ||494||

vikramādityasya | (Sk 4.102, Smv 49.17, Srk 426)

kiṁ kopy eṣa mano-bhramaḥ kim athavā jāto dṛśāṁ mādṛśāṁ

doṣas taimirikaḥ kim eṣa sumahānutpātanāmā vidhiḥ |

yan nīlāñjana-saṁnibhotpala-dala-dvandvollasat-pañcama-

vyāhārī divase ca vardhita-rucir gehe śaśī pārvaṇaḥ ||495||

kasyacit |

### 5. mugdhā

vāraṁ vāram anekadhā sakhi mayā cūta-drumāṇāṁ vane

pīta-karṇa-darī-praṇāla-valitaḥ puṁskokilānāṁ dhvaniḥ |

tasminn adya punaḥ śruti-praṇayini pratyaṅgam utkampitaṁ

tāpaś cetasi netrayos taralatā kasmād akasmān mama ||496||

bhojadevasya | (Srk 350)

vavir eva malaya-maruto jagur eva pikāḥ parāri ca paruc ca |

utkaṇṭhābharataralaṁ sakhi mānasam aiṣamaḥ kim idam ||497||

kālidāsasya |

sā patnyuḥ prathamāparādha-samaye sakhyopadeśaṁ vinā

no jānāti sa-vibhramāṅga-valanā-vakrokti-saṁsūcanam |

svacchair accha-kapola-mūla-galitaiḥ paryastanetrotpalā

bālā kevalam eva roditi luṭhal-lolālakair aśrubhiḥ ||498||

amaroḥ [Amaru 26]

dhruvam udadhi-taṭīṣu vallayas tā

yad udita-tantu-cayair bhavanti kāñcyaḥ |

iha hariṇa-dṛśaḥ phalair yadīyair

vidadhati mauktika-nāmbhiś ca hārān ||499||

rājaśekharasya | (Smv 86.3)

yāvad yāvat kuvalaya-dṛśā mṛjyate danta-rājis

tāvat tāvad dviguṇam adhara-cchāyayā śoṇa-śociḥ |

bhūyo bhūyaḥ priya-sahacarī-darśitādarśa-bhittau

dṛṣṭvā dṛṣṭvā na viramayate pāṇim adyāpi mugdhā ||500||

devabodhasya |

### 6. madhyā

virama nātha vimuñca mamāñcalaṁ

śamaya dīpam iyaṁ samayā sakhī |

iti navoḍha-vadhū-vacasā yuvā

mudam agād adhikāṁ suaratād api ||501||

rudraṭasya | (ST 1.35f, Spd 3675, Smv 77.4)

dṛṣṭiḥ snihyati nirbharaṁ priyatame vaidagdhya-bhājo giraḥ

pāṇiḥ kuntala-mālikā-viracane tyaktānya-kārya-grahaḥ |

vakṣaḥ saṁvriyate punaḥ punar idaṁ bhārālasaṁ gamyate

jātā subhru manoramā tava daśā kasmād akasmād iyam ||502||

kasyacit | (ST 1.39f)

yathā romāñco’yaṁ stana-bhuvi lasat-sveda-kaṇiko

yathā dṛṣṭis tiryak patati sahasā saṅkucati ca |

tathā śaṅke’muṣyāḥ praṇayini darāsvādita-rasaṁ

na madhyasthaṁ cetaḥ praguṇa-ramaṇīyaṁ na ca dṛḍham ||503||

kasyacit |

na vakti premārdraṁ na khalu parirambhaṁ racayati

sthitau tasyāṁ tasyāṁ kara-kamala-līlāṁ na sahate |

smita-jyotsnā-kāntaṁ mukham abhimukhaṁ naiva kurute

tathāpy antaḥ prītiṁ vapuṣi pulako’syāḥ kathayati ||504||

kālidāsasya |

yad anyonya-prema-pravaṇa-yuvatī-manmatha-kathā-

samārambhe stambhībhavati pulakair añcita-tanuḥ |

tathā manye dhanyaṁ parama-surata-brahma-nirataṁ

kuraṅgākṣī dīkṣā-gurum akṛta kañcit sukṛtinam ||505||

narasiṁhasya | (Srk 374)

### 7. pragalbhā

gaṇḍe maṇḍanam ātmanaiva kurute vaidagdhya-garvād asau

muktvā hema-vibhūṣaṇāni tanute tālī-daleṣu graham |

mandā kanduka-khelanāya bhajate śārīṣu śikṣā-rasaṁ

tanvyāś citram akāṇḍa eva laḍahe bhāve nibaddho bharaḥ ||506||

kasyacit | (Smv 51.12)

dolāyāṁ jaghana-sthalena calatā lolekṣaṇā lajjate

sajjaṁ maugdhya-visarjanāya sutanoḥ śṛṅgāra-mitraṁ vapuḥ |

sparśaḥ kaṇṭaka-koṭibhiḥ kuṭilayā līlā-vane neṣyate

dhatte dikṣu nirīkṣaṇaṁ smita-mukhī pārāvatānāṁ rutaiḥ ||507||

bilhaṇasya | (Vc 8.86, Spd 3278, Smv 51.14)

priyasya rūḍha-praṇayasya kācit

kiñcit samutsārya nitamba-bimbam |

bhruvas tribhāgena taraṅgitena

salīlam ardhāsanam ādideśa ||508||

pravara-senasya |

madhura-vacanaiḥ sa-bhrū-bhaṅgaiḥ kṛtāṅguli-tarjanair

alasa-valitair aṅga-nyāsair mahotsava-bandhubhiḥ |

asakṛd asakṛt sphāra-sphārair apāṅga-vilokitais

tribhuvana-jaye sā pañceṣoḥ karoti sahāyatām ||509||

rudraṭasya | (ST 1.42d)

abhyasya smara-daṁśa-kauśalam upādhyāyīr upāsyāvayoḥ

krīḍāmnāya-rahasya-vastuni mitho’py āsīj jigīṣā sakhi |

utkampotpulakāṅga-saṁbhṛta-ghana-svedābilas tan-mayā

sadyo niṣpratibhaḥ sa manmatha-kathā-vaitaṇḍikaḥ khaṇḍitaḥ ||510||

yogokasya |

### 8. navoḍhā

prathayati mayi vyājenāṅgaṁ hriyā ca nigūhate

kṣipati viśada-snigdhaṁ cakṣuḥ kṣaṇāc ca niyacchati |

mama ca sahate dṛṣṭā dṛṣṭiṁ punaś ca samīhate

vahati hṛdaye kāmaṁ bālā na cojjhati vāmatām ||511||

candra-svāminaḥ |

paṭā-lagne patyau namayati mukhaṁ jāta-vinayā

haṭhāśleṣaṁ vāñchaty apaharati gātrāṇi nibhṛtam |

na śaknoty ākhyātuṁ smita-mukha-sakhī-datta-nayanā

hriyā tāmyaty antaḥ prathama-parihāse nava-vadhūḥ ||512||

amarukasya | (Amaru 38, Sv 2056, Spd 3673; Skm 1128; Vishnudas to UN 5.19)

niryantraṇaṁ vihara mā cirasya prasīda

kiṁ vepase pavana-vellita-vallarīva |

kṣīroda-cañcala-dṛg-añcala-pāta-mātraiḥ

krīte jane ka iva saṁbhrama-saṁnirodhaḥ ||513||

govardhanasya |

avacanaṁ vacanaṁ priya-saṁnidhā-

vanavalokanam eva vilokanam |

avayavāvaraṇaṁ ca yad añcala-

vyatikareṇa tad-aṅga-samarpaṇam ||514||

kālidāsasya | (Srk 502, Smv 88.18)

kṣipati dayite dṛṣṭiṁ vakrām apāṅga-taraṅgiṇīṁ

hasitam anabhivyaktaṁ madhye dadhāti kapolayoḥ |

mṛdu mada-kalaṁ kiñcid vākyaṁ kathañcana muñcatī

harati hṛdayaṁ prauḍheveyaṁ navāpi nitambinī ||515||

umāpati-dharasya |

### 9. visrabdha-navoḍhā

dṛṣṭā dṛṣṭim adho dadāti kurute nālāpam ābhāṣitā

śayyāyāṁ parivṛtya tiṣṭhati balād āliṅgitā vepate |

niryāntīṣu sakhīṣu vāsa-bhavanān nirgantum evehate

jātā vāmatayaiva me’dya sutarāṁ prītyai navoḍhā priyā ||516||

śrī-harṣa-devasya | (Nn 3.4, Sv 2072, Srk 469, Spd 3672, Smv 77.2)

api bhujalatotkṣepād asyāḥ kṛtaṁ parirambhaṇaṁ

priya-sahacarīkrīḍālāpe śrutā api sūktayaḥ |

nava-pariṇaya-vrīḍāvatyā mukhonnatiyatnato’py

alasavalitā tiryagdṛṣṭiḥ karoti mahotsavam ||517||

kālidāsa-nandinaḥ |

harati ruciraṁ gāḍāśleṣe yad-aṅgakam aṅganā

sthagayati tathā yat-pāṇibhyāṁ mukhaṁ paricumbane |

yad api bahuśaḥ pṛṣṭā kiñcid bravīty aparisphuṭaṁ

ramayatitarāṁ tenaivāsau manobhinavā vadhūḥ ||518||

kasyacit | (Sv 2061)

pragalbha-strī-śikṣā-niyamita-bhaya-vrīḍa-mudita-

smarotkampa-svedaṁ vahati ghanam āliṅgati muhuḥ |

muhuḥ svādu svairaṁ vadati nibhṛtaṁ paśyati muhuś

cirād evaṁ dhanyā nacira-pariṇītā ramayati ||519||

priyākarasya |

dantāgra-grahaṇaṁ karoti śanakair naivādhare khaṇḍanaṁ

kaṇṭhe śliṣyati nirbhara-graha-vidhiṁ kartuṁ punaḥ śaṅkate |

tiṣṭhaty eva ratāntareṣv abhimukhaṁ naivābhiyuṅkte svayaṁ

niṣprāgalbhyatayaiva vallabhataro yūnāṁ navoḍhā-janaḥ ||520||

bhramara-devasya | (Sv 2111)

### 10. garbhiṇī

āvirbhūta-vipāṇḍura-cchavi mukhaṁ kṣāmā kapola-sthalī

savyāpāra-pariślathe ca nayane’nutsāha-mugdhaṁ vapuḥ |

śyāmībhūta-mukhaṁ payodhara-yugaṁ madhyaḥ svabhāvocchrito

jātānyaiva manoharākṛtir aho garbhodaye subhruvaḥ ||521||

kālidāsa-nandinaḥ |

hāridram ambaram upānta-nibaddha-cakram

ekaṁ kula-sthiti-vaśād dadhatī priyāsau |

tat-kāla-maṅgala-samācaraṇa-prayatna-

vyāsiddha-kelir api maṅgam ātanoti ||522||

tasyaiva |

mṛd-āsaktā hṛdyaṁ sthagayati mukhaṁ cumbati mayi

stanau pāṇḍu-śyāmau mama kara-talād ākṣipati ca |

kṛte garbhālāpe viśada-hasitaṁ rakṣati ruṣā

priyā sarvākāraṁ viśati hṛdayaṁ vallabhatayā ||523||

karṇāṭa-devasya |

alasa-madhurā snigdhā dṛṣṭir ghanatvam upāgatā

kisalaya-rucir nistāmbūla-svabhāva-dharodharaḥ |

trivali-valayā lekhonneyā ghaṭanta ivaikataḥ

prakṛti-subhagā garbheṇāsau kim apy upapāditā ||524||

tasyaiva |

pariṇata-śarakāṇḍā pāṇḍurā gaṇḍa-bhittiḥ

kuca-kalasa-mukha-śrīḥ kālimānaṁ dadhāti |

vyapanata-kṛśabhāvaṁ pīnatām eti madhyaṁ

vapur atiśaya-gauraṁ garbham āviṣkaroti ||525||

paśupati-dharasya |

### 11. kula-strī

kurvīthāḥ śvaśurasya bhaktim adhikāṁ śvaśrvāś ca pādānatiṁ

snehaṁ bhṛtya-jane pratīccha rabhasād dvārā-gatān bāndhavān |

bhartāraṁ sukha-duḥkhayor avikṛta-premānubandhodayā

gehe vā vipine’pi vā sahacarī-vṛttena nityaṁ bhaja ||526||

kālidāsa-nandinaḥ |

na nayati bahumānasyāspadaṁ snigdha-bandhūn

na ca guṇini samṛddhe’py ādaraṁ yāti tāte |

na bhajati dhṛtim antar-nandane’py antarātmā

bhavati hi pati-niṣṭhaṁ prema sādhvī-janasya ||527||

umāpati-dharasya |

abhyutthānam upāgate gṛhapatau tad-bhāṣaṇe namratā

tat-pādārpita-dṛṣṭir āsana-vidhis tasyopacaryā svayam |

supte tatra śayīta tat prathamato jahyāc ca śayyām iti

prācyaiḥ putir niveditāḥ kula-vadhū-siddhānta-dharmā amī ||528||

rājaśekharasya | (Br 4.43)

śiro yad avaguṇṭhitaṁ sahaja-rūḍha-lajjānataṁ

gataṁ ca parimantharaṁ caraṇa-koṭi-lagne dṛśau |

vacaḥ parimitaṁ ca yan madhura-manda-mandākṣaraṁ

nijaṁ tad iyam aṅganā vadati nūnam uccaiḥ kulam ||529||

kṣemīśvarasya |

śuśrūṣasva gurūn kuru priya-sakhi-vṛttiṁ sapatnī-jane

bhartur viprakṛtāpi roṣaṇatayā mā sma pratīpaṁ gamaḥ |

bhūyiṣṭhaṁ bhava dakṣiṇā parijane bhogeṣv anutsekinī

yānty evaṁ gṛhiṇī-padaṁ yuvatayo vāmāḥ kulasyādhayaḥ ||530||

kālidāsasya | (Śak. 4.18, Smv 118.1)

### 12. asatī

sika-tila-talāḥ sāndra-cchāyās taṭānta-vilambinaḥ

śiśira-marutāṁ līlā-vāsāḥ kvaṇaj-jala-raṅkavaḥ |

avinayavatī-nirviccheda-smara-vyaya-dāyinaḥ

kathaya murale kenāmī te kṛtā niculadrumāḥ ||531||

vidyāyāḥ | (Srk 809)

patyuḥ kelibhir asthiṣu cchid-uratā marma-kṣatir narmaṇā

śṛṅgāreṇa guru-vyathā samudayaty-uccāṭanaṁ cāṭubhiḥ |

dhyāyantyāḥ satatotsukena manasā nīrandhra-vānīriṇīr

ākaumāram upāsyamāna-muralā-sīmā-bhuvaḥ subhruvaḥ ||532||

umāpati-dharasya |

yaḥ kaumāra-haraḥ sa eva hi varas tā eva caitra-kṣapās

te conmīlita-mālatī-surabhayaḥ prauḍhāḥ kadambānilāḥ

sā caivāsmi tathāpi tatra surata-vyāpāra-līlā-vidhau

revā-rodhasi vetasī-taru-tale cetaḥ samutkaṇṁhate ||533||

kasyacit | (Srk 815; Spd 3768; Smv 87.9; SD 1.2, Pv 382, CC 2.1.58, 2.13.121, 3.1.78.)

dāvālīḍha-kalevare viṭapini prāptodgamānaṅkurān

agre pallavitair manobhir acirāc cetobhuvā nartitāḥ |

sānandāśru vilokayanti kalita-svedaṁ spṛśanty ādarād

utkampāṅguli darśayanti madana-krīḍāmaha-smāriṇaḥ ||534||

jalacandrasya |

tasyāḥ samprati vāsara-krama-namat-toye tamālā-taṭe

sākūtaṁ nipatanti vetasa-latā-kuñjodare dṛṣṭayaḥ |

sotkampa-skhalitāṁśuka-stana-taṭaṁ sollāsa-kāñcī-guṇa-

granthi-nyasta-calāṅgulī-kisalayaṁ svedārdra-hastāmbujam ||535||

caṇḍāla-candrasya |

### 13. kulaṭopadeśaḥ

vayaṁ bālye bālāṁs taruṇimani yūnaḥ pariṇatāv

apīcchāmo vṛddhāṁs tad iha kula-rakṣā samucitā |

tvayārabdhaṁ janma kṣapayitum anenaika-patinā

na no gotre putri kvacid api satī-lāñchanam abhūt ||536||

vidyāyāḥ | (Sk 3.163, Spd 3761)

unmīlad-yauvanāsi priya-sakhi viṣamāḥ śreṇayo nāgarāṇāṁ

tasmāt ko’pi tvayādya prabhṛti na sahasā saṁmukhaṁ vīkṣaṇīyaḥ |

yāvac-candrārkam ekaḥ patir atiśayita-śraddhayā sevitavyaḥ

kartavyā rūpa-rakṣā vacasi na hṛdayaṁ deyam asmad-vidhānām ||537||

śaraṇasya |

ārādhyaḥ patir eva tasya ca pada-dvandvānuvṛttir vrataṁ

kenaitāḥ sakhi śikṣitāsi vipatha-prasthāna-durvāsanāḥ |

kiṁ rūpeṇa na yatra majjati mano yūnāṁ kim ācāryakair

gūḍhānaṅga-rahasya-yuktiṣu phalaṁ yeṣāṁ na dīrghaṁ yaśaḥ ||538||

tasyaiva |

asmākaṁ vratam etad eva yad ayaṁ kuñjodare jāgaraḥ

śuśrūṣā madanasya vaktra-madhubhiḥ santarpaṇīyo’tithiḥ |

nistriṁśāḥ śataśaḥ patantu śirasaś chedo’thavā jāyatām

ātmīyaṁ kula-vartma putri na manāg ullaṅghanīyaṁ tvayā ||539||

vaidya-gadādharasya |

kulotkarṣāt snehāt kamitur athavā pātaka-bhayāt

sakhi śraddhā te syād yadi vinayam ālambitum api |

kim ebhir dātavyaṁ parikalayaṁ śiprā-taṭa-ruhāṁ

karañjānāṁ kuñjair avinayavatī-narma-nipuṇaiḥ ||540||

ḍimbokasya |

### 14. guptāsatī

dṛṣṭiṁ he prativeśini kṣaṇam ihāpy asmad-gṛhe dāsyasi

prāyeṇāsya śiśoḥ pitā na virasāḥ kaupīrapaḥ pāsyati |

ekākiny api yāmi satvaram itaḥ srotas tamālākulaṁ

nīrandhrās tanum ālikhantu jaraṭha-cchedānala-granthayaḥ ||541||

vidyāyāḥ | (Dr 2.21a, Spd 3769, Smv 87.7, Srk 807)

upānta-pronmīlad-viṭapi-jaṭilāṁ kautukavatī

kadācid gantāsi priya-sakhi na śiprātaṭa-bhuvam |

yad asyāṁ muktā-srag-vihita-sita-bhogi-bhramatayā

vayo-rūḍhaḥ kekī likhati nakhareṇa stana-taṭam ||542||

madhoḥ |

ṣaṣṭhyāṁ gantum araṇyam asmi cakitā yatrārcayantī drumān

dṛṣṭvaivāpatitā bhujaṅgama-bhito vyastāpayāntī tataḥ |

viśliṣyad-vasanā vikīrṇa-kavarī jāta-kṣatā kaṇṭakaiḥ

kāsmīti svam ahaṁ na veda sakhi tad vande vrataṁ tādṛśam ||543||

govinda-svāminaḥ |

anyāsāṁ na kim asti veśmani vadhūḥ kaivaṁ niśi prāvṛṣi

praiti prānta-taḍāgam amba gṛhiṇi svasthāsi me’vasthayā |

bhagno’yaṁ valayo ghaṭo vighaṭitaḥ kṣaṇṇā tanuḥ kaṇṭakair

ākrāntaḥ sa tathā bhujaṅga-hatakaḥ kaṣṭaṁ na yad daṣṭavān ||544||

pātukasya |

amba śvaśru yadi tvayā hata-śukaḥ saṁvardhanīyas tadā

lauhaṁ pañjaram asya durṇayavato gāḍhāntaraṁ kāraya |

adyaivaṁ vadarī-nikuñja-kuhare saṁlīnam anviṣyatī

daṣṭā yan na bhujaṅgamena tad-atiśreyaḥ kim ebhiḥ kṣataiḥ ||545||

kasyacit | (Srk 818)

### 15. vidagdhāsatī

grāmānte vasatir mamātivijane dūra-pravāsī patir

gehe dehavatī jareva jaratī śvaśrūr dvitīyā param |

etat pāntha vṛthā viḍambayati māṁ bālyātiriktaṁ vayaḥ

sūkṣmaṁ vīkṣitum akṣameha janatā vāsonyataś cintyatām ||546||

balabhadrasya |

ekākinī para-vaśā taruṇī tathāham

asmin gṛhe gṛha-patiś ca gato vidūram |

kiṁ yācase tad iha vāsam iyaṁ varākī

śvaśrūr mamāndha-vadhirā nanu mūḍha-pāntha ||547||

rudrasya | (Kāvyālaṅkāra 7.41)

ambā śete’tra vṛddhā pariṇata-vayasām agraṇīr atra tāto

niḥśeṣāgāra-karma-śrama-śithila-tanur garbha-dāsī tathātra |

asmin pāpāham ekā katipaya-divasa-proṣita-prāṇa-nāthā

pānthāyetthaṁ yuvatyā kathitam abhimataṁ vyāhṛti-vyāja-pūrvam ||548||

bhaṭṭasya | (Srk 812, Smv 87.12)

puraḥ pallī śūnyā tad anu ca vidūre’sti nagaraṁ

paraṁ pāre gaṅgaṁ carama-giri-gāmī ca mihiraḥ |

ito yāntaṁ prānte mama ramaṇam ālokayasi cet

tatas te kalyāṇaṁ pathika sa hi tatra praharikaḥ ||549||

nīlokasya |

pāntha svaira-gatiṁ vihāya jhaṭiti prasthānam ārabhyatām

atyantaṁ kari-śūkarāhit-gavayir bhīmaṁ puraḥ kānanam |

caṇḍāṁśor api raśmayaḥ pratidiśaṁ mlānās tvam eko yuvā

sthānaṁ nāsti gṛhe mamāpi bhavato bālāham ekākinī ||550||

kasyacit | (Srk 810)

### 16. lakṣitāsatī

daśana-padam atisphuṭaṁ vibhāti

sphurati tanuḥ śrama-vāri-siktam āsyam |

avitatham abhidhatsa kāmini tvāṁ

kuṭila-gatir na daṣṭavān bhujaṅgaḥ ||551||

kasyacit |

nyastaṁ na stana-maṇḍale nakha-padaṁ kaṇṭhān na viśleṣitā

muktā hāra-latā kapola-phalake luptā na patrāvalī |

mugdhe yadyapi tena te na daśanair bhinno’dya bimbādharas

tad vailakṣya-vijṛmbhitair iha tathāpy unnīyate durṇayaḥ ||552||

śrīmal-lakṣmaṇa-senasya |

nirdhautāñjana-lakṣma-netram aruṇocchūnā kapola-sthalī

krāntevādhara-pālir asphuṭa-milal-lekhā taṭī pārśvayoḥ |

nidrā-ghūrṇita-niṣprayatna-śithilāny aṅgāni te tad vayaṁ

no vidmaḥ sakhi saṁmukhaḥ sa bhagavān kasyādya puṣpāyudhaḥ ||553||

umāpati-dharasya |

mīlac-cakṣur-anukṣaṇaṁ pulakinī dhatse yad antar-mudaṁ

sāvajñaṁ yadupānta-saṅkucitayā dṛṣṭyā patiṁ paśyasi |

yad-vakrāsv api veṣa-bhāṣita-kalāsv abhyāsam ālambase

tan manye sakhi nāgarasya viṣayaṁ kasyāpi yātāsi kim ||554||

tasyaiva |

pariṇata-sakhī-vāṅ-nirvedān nivṛtta-gṛha-grahe

sudati madanādvaitābhyāsān nikuñja-nivāsini |

kana-khala-śilotkhelad-gaṅgā-skhalad-guru-kīkasaḥ

kathaya katamo vānaprasthāśrame’dya tavātithiḥ ||555||

pādūkasya |

### 17. veśyā

īrṣyā kula-strīṣu na nāyakasya

niḥśaṅka-kelir na parāṅganāsu |

veśyāsu caitad dvitayaṁ prarūḍhaṁ

sarvasvam etās tad aho smarasya ||556||

rudraṭasya | (ST 1.69)

kupyat pināki-netrāgni-jvālā-bhasmīkṛtaḥ purā |

ujjīvati punaḥ kāmo manye veśyāvalokitaiḥ ||557||

tasyaiva | (ST 1.70)

sa-śrīkolaka-pallavena timiras tāmbūla-rāga-cchaviḥ

svacchāyā-daśana-vraṇair nakha-padaiś citrā ca patrāvalī |

lolāpāṅga-vilokita-stavakitā karṇotpala-śrīr iti

vyaktoddīpita-bhūṣaṇaḥ smaram api kṣubhnanti vāra-striyaḥ ||558||

jalacandrasya |

śroṇī-bhāra-bharālasā dara-galan-mālyopavṛtti-cchalāl

lolotkṣipta-bhujopadarśita-kuconmīlan nakhāṅkāvaliḥ |

lolendīvara-dāma-dīrgha-tarayā dṛṣṭyā dhayantī mano

dārāndolana-lola-kaṅkaṇa-jhaṇat-kārottaraṁ sarpati ||559||

kṛṣṇa-miśrasya | (Pc 2.34)

samudra-vīcīva cala-svabhāvā

sandhyābhra-lekheva muhūrta-rāgā |

veśyā kṛtārthā puruṣaṁ hṛtasvaṁ

niṣ niṣīḍitālaktakavaj jahāti ||560||

śūdrakasya | (mṛcchakaṭikā 4.15)

### 18. dākṣiṇātya-strī

āmūlato valita-kuntala-cāru-cūḍa-

cūrṇālaka-prakara-lāñchita-bhāla-bhāgaḥ |

kakṣā-niveśa-niviḍīkṛta-nīvir eṣa

veṣaś ciraṁ jayati kuntala-kāminīnām ||561||

rājaśekharasya |

netrayātrāśara-kṣepais tryambakasyāpi tāḍanī |

bhrū-latā drāviḍa-strīṇāṁ dvitīyaṁ kāma-kārmukam ||562||

tasyaiva | (Br. 10.68)

mukhāni cārūṇi ghanāḥ payodharā

nitamba-pṛthvyo jaghanottama-śriyaḥ |

tanūni madhyāni ca yasya sobhyagāt

kathaṁ nṛpāṇāṁ draviḍījano hṛdaḥ ||563||

pāṇineḥ |

vāco mādhurya-varṣiṇyo nābhayaḥ śithilāṁśukāḥ |

dṛṣṭayaś ca calad-bhrūkā maṇḍanāny andhra-yoṣitām ||564||

bhartṛmeṇṭhasya |

draviḍīnāṁ dhruvaṁ līlā-recita-bhrū-late mukhe |

āsajya rājya-bhāvaṁ svaṁ sukhaṁ svapiti manmathaḥ ||565||

kasyacit | (Sk 2.200)

### 19. pāścātya-strī

prapañcita-kalā-tantre pañcālī-keli-karmaṇi |

sarvāstra-mokṣaṁ labhate samaṁ kusuma-kārmukaḥ ||566||

rājaśekharasya | (Br 10.87)

khelaṁ saṁcarituṁ taraṅga-tarala-bhrū-lekham ālokituṁ

ramyaṁ sthātum anādarārpita-mano-mudraṁ ca sambhāṣitum |

santyajyojjayinī-janīr vivadituṁ hṛdyaṁ ca laṅkā-pate

pratyaṅgārpaṇa-sundaraṁ ca na jano jānāti rantuṁ puraḥ ||567||

tasyaiva | (Br 10.81, Smv 107.25)

cakīrya eva caturāś candrikāpāna-karmaṇi |

āvantya eva nipuṇāḥ striyaḥ surata-karmaṇi ||568||

tasyaiva | (Sbr 10.82, Sd under 10.68)

tāḍaṅka-valgana-taraṅgita-gaṇḍa-lekha-

mānābhilambi-dara-dolita-tāra-hāram |

āśroṇi gulpha-parimaṇḍalitottarīyaṁ

veśaṁ namasyata mahodaya-sundarīṇām ||569||

kasyacit |

bāhu-dvandve valaya-racanā rakta-kauśeya-sūtraiḥ

sindūrānta-stavaka-śavalā sāmi sīmanta-lakṣmīḥ |

dūrvā-śyāmaṁ tilakam alike granthilaḥ keśa-pāśaḥ

prītiṁ kāśī-nagara-sudṛśām eva veṣas tanoti ||570||

kasyacit |

### 20. udīcya-prācye

kāntiṁ kuṅkuma-keśarān madhuratāṁ drākṣā-rasasyāsavād

vaidarbhī-paripāka-pūta-vacasaḥ kāvyāt kaver mārdavam |

pārśvād eva jarātureṇa vidhinā taṁ taṁ gṛhītvā guṇaṁ

sṛṣṭā hanta haranti kasya na manaḥ kaśmīra-vāmabhruvaḥ ||571||

umāpati-dharasya |

hūṇīnāṁ hariṇāṅka-pāṇḍu-madhura-śrī-bhāji gaṇḍa-sthale

śobhāṁ kām api bibhrati praṇihitāḥ kaśmīra-vicchittayaḥ |

apy āsāṁ stana-maṇḍale pariṇaman mālūragaure śriyaṁ

saṁdhatte nava-sāndhya-raśmi-ruciraṁ māñjiṣṭha-paṭṭāṁśukam ||572||

tasyaiva |

uttarā-patha-kāntānāṁ kiṁ brūmo rāmaṇīyakam |

yāsāṁ tuṣāra-sambhede na mlāyati mukhāmbujam ||573||

amṛta-dattasya |

atrārdra-candana-kucārpita-sūtra-hāra-

sīmanta-cumbi-sicaya-sphuṭa-bāhu-mūlaḥ |

dūrvā-prakāṇḍa-rucirāsu gurūpabhogo

gauḍāṅganāsu ciram eṣa cakāsti veṣaḥ ||574||

rājaśekharasya |

vāsaḥ sūkṣmaṁ vapuṣi bhujayoḥ kāñcanī cāṅgada-śrīr

mālā-garbhaḥ surabhi-masṛṇair gandha-tailaiḥ śikhaṇḍaḥ |

karṇottaṁse nava-śaśi-kalā nirmalaṁ tāla-patraṁ

veśaḥ keṣāṁ na harati mano baṅga-vārāṅganānām ||575||

kasyacit |

### 21. grāmyā

tathāpy akṛtakottālahāsa-pallavitādharam |

mukhaṁ grāma-vilāsinyaḥ sakalaṁ rājyam arhati ||576||

bhartṛmeṇṭhasya |

bhāle kajjala-bindur indu-kiraṇa-spardhī mṛṇālāṅkuro

dor-vallīṣu śalāṭu-phenila-phalottaṁsaś ca karṇātithiḥ |

dhammillas tila-pallavābhiṣavaṇa-snigdhaḥ svabhāvād ayaṁ

pānthān mantharayaty anāgara-vadhū-vargasya veśa-grahaḥ ||577||

candra-candrasya |

na tathā nāgara-strīṇāṁ vilāsā ramayanti naḥ |

yathā svabhāva-mugdhāni vṛttāni grāmya-yoṣitām ||578||

kasyacit |

mañce romāñcitāṅgī rati-mṛdita-tanoḥ karkaṭī-vāṭikāyāṁ

kāntasyāṅge pramodād ubhaya-bhuja-pariṣvakta-kaṇṭhe nilīnā |

pādena preṅkhayantī mukharayati muhuḥ pāmarī pheravāṇāṁ

rātrāv uttrāsa-hetor vṛti-śikhara-latā-lambinīṁ kambu-mālām ||579||

vidyāyāḥ |

hala-kṣata-kara-sparśa-trapayevāsitānanam |

bibharti subhagābhogaṁ grāmya-strī stana-maṇḍalam ||580||

ācārya-gopīkasya |

### 22. strī-mātram

yāsāṁ saty api sad-guṇānusaraṇe doṣānubandhaḥ sadā

yāḥ prāṇān varam arpayanti na punaḥ sampūrṇa-dṛṣṭiṁ priye |

atyantābhimate’pi vastuni vidhir yāsāṁ niṣedhātmakas

tās trailokya-vilakṣaṇa-prakṛtayo vāmāḥ prasīdantu vaḥ ||581||

bibhokasya | (sā.da. 3.116, su.ra.ko. 384, Spd. 3079)

dṛśā dagdhaṁ manasijaṁ jīvayanti dṛśaiva yāḥ |

virūpākṣasya jayinīs tāḥ stuve vāma-locanāḥ ||582||

rājaśekharasya | (Srk 395, Vsb 1.2, Sv. 1309, Spd 3078, Smv 37.2)

so’naṅgaḥ kusumāni pañca viśikhāḥ puṣpāṇi bāṇāsanaṁ

svacchanda-cchidurā madhuvratamayī paṅktir guṇaḥ kārmuke |

etat-sādhana utsaheta sa jagaj jetuṁ kathaṁ manmathas

tasyāmogham amūr bhavanti nahi ced astraṁ kuraṅgī-dṛśaḥ ||583||

amara-siṁhasya | (Srk 403)

yan-nāmāpi sukhākaroti kalayaty urvīm api dyām iva

prāptir yasya yad-aṅga-saṅga-vidhinā kiṁ yan na nihnūyate |

antaḥ kiṁ ca sudhā-sapatnam aniśaṁ jāgarti yad-rāgiṇāṁ

visrambhāspadam adbhutaṁ kim api tat-kānteti tattvāntaram ||584||

kasyacit | (Srk 435)

vyarthaṁ vilokya kusumeṣum asuvyaye’pi

gaurī-patīkṣaṇa-śikhi-jvalito manobhūḥ |

roṣād vaśīkaraṇam astram upādade yat

sā subhruvāṁ vijayate jagati pratiṣṭhā ||585||

manovinodasya | (Srk 441)

### 23. khaṇḍitā

tava kitava kim ābhir vāgbhir abhyarṇa-cūta-

kṣiti-ruhi kala-kaṇṭhālāpam ākarṇayantī |

rajanim aham alajjājāgaraṁ pāṁśulānām

uṣasi vighasa na tvāṁ pāṇināpi spṛśāmi ||586||

dharmayogeśvarasya |

sārdhaṁ manoratha-śatais tava dhūrta kāntā

saiva sthitā manasi kṛtrima-bhāva-ramyā |

asmākam asti na hi kaścid ihāvakāśas

tasmāt kṛtaṁ caraṇa-pāta-viḍambanābhiḥ ||587||

rudraṭasya | (ST 1.41d; Spd 3563; Smv 57.16; Skm 587; Pv. 218)

pādānte patitaḥ priyaḥ patatu na pravyakta-bāṣpodgamaḥ

saṁjātaḥ sa na jāyatāṁ tvam adhunā tad-vaktram atrāgatā |

ekāhaṁ taṭinī-taṭānta-viṭapāgāre yadā jāgaraṁ

nāsīt kāpi sakhī tadā ghanataḥ stomāvṛtāyāṁ niśi ||588||

ācārya-gopīkasya |

kiṁ te bāṣpas tirayati dṛśo kiṁ sakampo’dharas te

gaṇḍābhogaḥ kathaya kim u te kopa-kelī-kaṣāyaḥ |

niryaryāde mama hi rajanī jāgara-kleśa-rāśer

ekaḥ sākṣī sa khalu muralā-tīra-vānīra-kuñjaḥ ||589||

vāsudevasya |

tataś cābhijñāya sphurad-aruṇa-gaṇḍa-sthala-rucā

manasvinyā rūḍha-praṇaya-kalahāviṣṭha-manasā |

aho citraṁ citraṁ sphuṭam iti lapantyāśru-kaluṣaṁ

ruṣā brahmāstraṁ me śirasi nihito vāma-caraṇaḥ ||590||

amarukasya | (Dr 4.17, Sv 1324)

### 24. anya-rati-cihna-duḥkhitā

haṁho kānta raho-gatena bhavatā yat-pūrvam āveditaṁ

nirbhinnā tanur āvayor iti mayā taj-jñātam adya sphuṭam |

kāminyā smara-vedanākula-hṛdā yaḥ keli-kāle kṛtaḥ

so’tyarthaṁ katham anyathā tudati mām eṣa tvad-oṣṭha-vraṇaḥ ||591||

kasyacit | (Srk 624)

ayaṁ dhūrto māyāvinayamadhurād asya vacasaḥ

sakhi pratyeṣi tvaṁ prakṛti-sarale paśyasi na kim |

kapole yal-lākṣā-bahala-rasa-rāga-praṇayinīm

imāṁ dhatte mudrām anaticira-vṛttānta-piśunām ||592||

solhokasya | (Srk 685)

kim etāḥ svacchandaṁ vitatha-śapathoktīr vitanuṣe

bhajethās tām eva priya-sahacarīṁ citta-madhurām |

yayā yācñā-namre tava śirasi saubhāgya-garima-

praśastir nyasteyaṁ caraṇa-nakha-lākṣā-rasa-mayī ||593||

vāmadevasya |

lākṣā-lakṣma-lalāṭa-paṭṭam abhitaḥ keyūra-mudrā gale

vaktre kajjala-kālimā nayanayors tāmbūla-rāgo ghanaḥ |

dṛṣṭā kopa-vidhāyi maṇḍanam idaṁ prātaś ciraṁ preyaso

līlā-tāmarasodare mṛgadṛśaḥ śvāsāḥ samāptiṁ gatāḥ ||594||

amaroḥ (Amaru 53 (88); Spd 3740, Sbh 2215; Smv 82.17; Pv. 222; Daśarūpaka 2.6)

nidrā-ccheda-kaṣāyite tava dṛśau dṛṣṭir mamālohinī

vakṣo muṣṭibhir āhataṁ tava hṛdi sphūrjanti me vedanāḥ |

āścaryaṁ nava-kunda-kuḍmala-śikhā tīkṣṇair amībhir nakhaiḥ

pratyaṅgaṁ tava jarjarā tanur ahaṁ jātā punaḥ khaṇḍitā ||595||

umāpatidharasya |

### 25. lakṣita-virahiṇī

kucau dhattaḥ kampaṁ nipatati kapolaḥ karatale

nikāmaṁ niḥśvāsaḥ sakalam alakaṁ tāṇḍavayati |

dṛśaḥ sāmarthyāni sthagayati muhur bāṣpa-salilaṁ

prapañco’yaṁ kiñcit tava sakhi hṛdi-sthaṁ kathayati ||596||

amara-siṁhasya | (Srk 750)

āhāre viratiḥ samasta-viṣaya-grāme nivṛttiḥ parā

nāsāgre nayanaṁ yad etad aparaṁ yac caikatānaṁ manaḥ |

maunaṁ cedam idaṁ ca śūnyam akhilaṁ yad viśvam ābhāti te

tad brūyāḥ sakhi yoginī kim asi bhoḥ kiṁ viyoginy api ||597||

rājaśekharasya | (Pv 238, Srk 703 Rajasekhara, UN 13.75)

yat-tālīydala-pāka-pāṇḍu-vadanaṁ yan-netrayor durdinaṁ

gaṇḍaḥ pāṇi-niṣevaṇāc ca yad ayaṁ saṅkrānta-pañcāṅguliḥ |

gaurī krudhyatu vartate yadi na te tat ko’pi citte yuvā

dhik dhik tvāṁ sahapāṁśu-khelana-sakhī-varge’pi yan-nihnavaḥ ||598||

tasyaiva | (Vsb 2.14, Smv 39.2)

yat-sambhāṣaṇa-lālaseva kuruṣe vaktrendum ardhonnataṁ

dhatse bāhula-tārgalāṁ kuca-taṭe niṣkāntibhīty eva yat |

kiṁ vā mantrayate jano’yam iti yat sarvatra śaṅkākulā

taj jāne hṛdi ko’pi tiṣṭhati yuvā prauḍhaś ca gūḍhaś ca te ||599||

śilhaṇasya |

yad daurbalyaṁ vapuṣi mahatī sarvataś cāspṛhā yan

nāsālakṣyaṁ yad api nayanaṁ maunam ekāntato yat |

ekādhīnaṁ kathayati manas tāvad eṣā daśā te

kosāv ekaḥ kathaya sumukhi brahma vā vallabho vā ||600||

lakṣmīdharasya | (Srk 715)

### 26. virahiṇī

śvāsās tāṇḍavitālakāḥ karatale suptā kapola-sthalī

netre bāṣpa-taraṅgite pariṇataḥ kaṇṭhe kalaḥ pañcamaḥ |

aṅgeṣu prathama-prabuddha-phalinī lāvaṇya-saṁvādinī

pāṇḍimnā virahocitena gamitā kāntiḥ kathāśeṣatām ||601||

śadhokasya | (Srk 729)

kasmān mlāyasi mālatīva mṛditety ālījane pṛcchati

vyaktaṁ noditam ārtayāpi virahe śālīnayā bālayā |

akṣṇor bāṣpa-bharaṁ nigṛhya katham apy ālokitaḥ kevalaṁ

kiñcit-kuḍmala-koṭi-bhinna-śikharaś cūta-drumaḥ prāṅgaṇe ||602||

bāhvaṭasya | (Srk 741)

sā candrād api manmathād api jaladroṇī-samīrād api

trastā manmatha-matta-sindhur akara-krīḍā-vihāra-sthalī |

krīḍā kalpita-kāla-kaṇṭha-kapaṭa-svar-bhānu-cakṣuḥ-śravaḥ-

śreṇī sambhṛta-duṣpraveśa-śivira-krīḍān na niṣkrāmati ||603||

mahādevasya |

niḥśeṣā maṇi-pañjarāvalir asau dāty ūha-śūnyā kṛtā

śyenā keli-vaneṣu kokila-kulocchedāya saṁcāritāḥ |

kiṁ kurmaḥ punar atra rātrim akhilāṁ kalya-kvaṇat-kokilā-

kelīy-pañcama-huṅkṛteḥ svayam iyaṁ yan mṛtyum ākāṅkṣati ||604||

śilhaṇasya |

prayātes taṁ bhānau śrita-śakuni-nīḍeṣu taruṣu

sphurat-sandhyā-rāge śaśini śanakair ullasati ca |

priya-pratyākhyāna-dviguṇa-virahotkaṇṭhita-dṛśā

tadārabdhaṁ tanvyā maraṇam api yatrotsava-padam ||605||

laḍūkasya | (Sv 1090, Spd 3404)

### 27. virahiṇī-vacanam

jalārdrāṁ cārdrāṁ vā malayaja-rasair mā mama kṛthā

vṛthā sadyaḥ padma-cchadana-śayanaṁ māpi ca vidhāḥ |

atīvārdreṇāyaṁ priya-sakhī śikhī vāḍava-nibhaḥ

parītāpaṁ preyaś cira-viraha-janmā janayati ||606||

narasiṁhasya |

vṛthā gāthā-ślokair alam alam alīkāṁ mama rujaṁ

kadācid dhūrto’sau kavi-vacanam ity ākalayati |

idaṁ pārśve tasya prahiṇu sakhi lagnāñjana-lava-

sravad-bāṣpotpīḍa-grathita-lipi tāḍaṅka-yugalam ||607||

śilhaṇasya | (Smv 41.6)

gacchāmi kutra vidadhāmi kim atra kasmiṁs

tiṣṭhāmi kaḥ khalu mamātra bhaved upāyaḥ |

kartavya-vastuni na me sakhi niścayo’sti

tvāṁ cetasā param ananya-gatiḥ smarāmi ||608||

kālidāsa-nandinaḥ |

sakhi malayajaṁ muñca kṣāraṁ kṣate kim ivārpyate

kusumam aśivaṁ kāmasyaitat kilāyudham ucyate |

vyajana-pavano mā bhūc chvāsān karoti mamādhikān

upacita-bale vyādhāv asmin mudhā bhavati śramaḥ ||609||

tasyaiva |

viramata viramata sakhyo

nalinī-dala-tāla-vṛnta-pavanena |

hṛdaya-gato’yaṁ vahnir dhagiti

kadācij jvalaty eva ||610||

kasyacit | (Spd 3432)

### 28. virahiṇī-ruditam

vallī pādapa-mociteva sutanuḥ pramlāyati pratyahaṁ

niḥśvāsākuṭilālakaṁ karatalotsaṅge mukhaṁ sīdati |

nāsāgrātithayo muhūrtam aruṇocchūnāntayor netrayor

viśrāmyanti na sindu-vāra-mukula-sthūlāḥ payo-bindavaḥ ||611||

balabhadrasya |

ko’sau dhanyaḥ kathaya subhage kasya gaṅgā-sarayvo-

stoyāsphāla-vyatikara-khaṇat-kāri kaṅkālam āste |

yaṁ dhyāyantyāḥ sumukhi niyataṁ kajjala-ccheda-bhāñji

vyālumpanti stana-kalasayoḥ patram aśrūṇy ajasram ||612||

kasyacit | (Srk 735)

muktānaṅgaḥ kusuma-viśikhān pañca cūrṇīkṛtāgrān

manye mugdhāṁ praharati haṭhāt patriṇā vāruṇena |

vārāṁ pūraḥ katham itarathā sphāra-netra-praṇālī-

vakrodvāhas trivali-vipine sāraṇī-sāmyam eti ||613||

rājaśekharasya |

pakṣmānte skhalitāḥ kapola-phalake lolaṁ luṭhantaḥ kṣaṇaṁ

dhārālās taralocchalat-tanu-kaṇāḥ pīna-stanāsphālanāt |

kasmād brūhi tavādya kaṇṭha-vigalan-muktāvalī-vibhramaṁ

bibhrāṇā nipatanti bās bāṣpa-payasāṁ prasyandino bindavaḥ ||614||

tasyaiva | (Srk 663)

kapolaṁ pakṣmabhyaḥ kalayati kapolān stana-taṭaṁ

stanān nābhiṁ nābher ghanaja-ghanam etya pratimuhuḥ |

na jānīmaḥ kiṁ nu kva nu kṛtam anena vyavasitaṁ

yad asyāḥ pratyaṅgaṁ nayana-jala-bindur viharati ||615||

narasiṁhasya | (Srk 683)

### 29. dūtī-vacanam

vaktrendor na haranti bāṣpa-payasāṁ dhārā-manojñāṁ śriyaṁ

niḥśvāsā na kadarthayanti madhurāṁ bimbādharasya dyutim |

tanvyās tvad-virahe vipakva-lavalī-lāvaṇya-saṁvādinī

chāyā kāpi kapolayor anudinaṁ tasyāḥ paraṁ śuṣyati ||616||

dharmakīrteḥ | (Srk 539)

lāvaṇyena pidhīyateṅgatanimā saṁdhāryate jīvitaṁ

tvad-dhyānaiḥ satataṁ kuraṅgaka-dṛśaḥ kintv etad āste navam |

niḥśvāsaiḥ kuca-kumbha-pīṭha-luṭhanaa-pratyudgamān māṁsalaiḥ

śyāmībhūta-kapolam indur adhunā yat tan mukhaṁ spardhate ||617||

śṛṅgārasya | (Srk 535)

tvad-arthinī candana-bhasma-digdha-

lalāṭa-lekhāśru-jalābhiṣiktā |

mṛṇāla-cīraṁ dadhatī stanābhyāṁ

smaropadiṣṭaṁ carati vrataṁ sā ||618||

kasyacit | (Sv 1393, Srk 545)

śrotraṁ tvad-guṇa-jāla-pūritam abhūd bāṣpāmbu-pūre dṛśau

kiṁcāsyā mukham andhakāritam abhūn niḥśvāsa-vātormibhiḥ |

caṇḍālas tava śoka-vahnir abhito dhanvī jighāṁsuḥ smaras

tasyāḥ kaṇṭha-gatāgatāni dadhati prāṇāḥ kuraṅgopamāḥ ||619||

danokasya |

kaṇṭhe jīvitamānane tava guṇāḥ pāṇau kapola-stanau

saṁtāpas tvayi mānasaṁ nayanayor acchinna-dhāraṁ payaḥ |

sarvaṁ niṣkaruṇa tvadīya-virahe sālambanaṁ kiṁ punas

tasyāḥ saṁprati jīvite bata sakhī-vargo nirālambanaḥ ||620||

jalacandrasya |

### 30. priya-sambodhanam

vilimpanty etasmin malaya-jarasārdreṇa mahasā

diśaṁ cakraṁ candre sukṛtamaya tasyā mṛga-dṛśaḥ |

dṛśor bāṣpaḥ pāṇau vadanam asavaḥ kaṇṭha-kuhare

hṛdi tvaṁ hrīḥ pṛṣṭhe vacasi ca guṇā eva bhavataḥ ||621||

acala-siṁhasya | (Srk 537, Skv 614, Smv 44.7)

mukhenduḥ prabhraśyan-nayana-jala-binduḥ karatale

mṛṇālī-hāro’pi jvara iva parītāpa-janakaḥ |

priyaṅgu-śyāmāṅgyāḥ sukṛtamaya vakre tvayi manā-

ganākhyeyāvastho rati-ramaṇa-bāṇa-vyatikaraḥ ||622||

tasyaiva |

candraṁ candana-kardamena likhitaṁ sā mārṣṭi daṣṭādharā

vandyaṁ nindati yac ca manmatham asau bhaṅktvāgrahas tāṅgulīḥ |

kāmaḥ puṣpa-śaraḥ kilet sumano-vargaṁ lunīte ca yat

tat kāṁ sā subhaga tvayā varat-tanur bātūlatāṁ lambhitā ||623||

rājaśekharasya | (Vsb 2.20, Srk 541, Smv 44.9)

unmīlanti nakhair lunīhi vahati kṣaumāñcalenāvṛṇu

krīḍā-kānanam āviśanti valaya-kvāṇaiḥ samutrāsaya |

itthaṁ pallava-dakṣiṇānila-kuhū-kaṇṭhīṣu sāṅketika-

vyāhārāḥ subhaga tvadīya-virahe rādhā-sakhīnāṁ mithaḥ ||624||

amaroḥ | (Spd 3489 satkavicandrasya; Smv 44.13; SD 10.79; Pv 360 śambhoḥ)

dara-pariṇata-dūrvā-durbalām aṅga-lekhāṁ

glapayati na yad asyāḥ śvāsa-janmā hutāśaḥ |

sa khalu subhaga manye locana-dvandva-vārā-

mavirata-paṭu-dhārā-vāhinīnāṁ prabhāvaḥ ||625||

dhīyīkasya |

### 31. puruṣābhidhānam

tasyās tāpam ahaṁ mukunda kathayāmy eṇīdṛśas te kathaṁ

padminyāḥ sarasaṁ dalaṁ vinihitaṁ yasyāḥ satāpe hṛdi |

ādau śuṣyati saṅkucaty anu tataś cūrṇatvam āpadyate

paścān murmuratāṁ dadhad dahati ca śvāsāvadhūtaḥ śikhī ||626||

kasyacit | (Smv 44.25; Srk 553 kasyacit; utpalarāja; Pv 356 śāntikarasya)

nīrasaṁ kāṣṭham evedaṁ satyaṁ te hṛdayaṁ yadi |

tathāpi dīyatāṁ tasyai gatā sā daśamīṁ daśām ||627||

kubja-rājasya |

kuśalaṁ tasyā jīvati kuśalaṁ pṛṣṭāsi jīvatīty uktam |

punar api tad eva kathayasi mṛtāṁ nu kathayāmi yā śvasiti ||628||

śittipasya | (Kuval. 167, Sk 1.97)

tanur līnā talpe priya-sahacarī hasta-kalanān

nija-sthāneṅgāni śvasitam api tasyāḥ śrama-pade |

kva sā kāntir yātā bata na śapathais tāsv ayam api

pratīmaḥ strī-hatyā tad api tava ceto naṭayati ||629||

yuvarāja-divākarasya |

dhik caṇḍāla kim ālapāmi madhupī-jhaṅkāra-jhaṅjhā-marun-

mākandāṅkura-saṁnipāta-janitas tasyāḥ sa ko’pi jvaraḥ |

tāḥ saṁtāpa-rujaḥ sa cāṅga-jaḍimā sāharniśaṁ jāgarā

tvayy āśleṣa-rasena jīvati punas tyakto’nyathā hastakaḥ ||630||

kasyacit |

### 32. virahiṇī-ceṣṭā

tvāṁ cintā-parikalpitaṁ subhaga sā sambhāvya romāñcitā

śūnyāliṅgana-saṁcalad-bhuja-yugenātmānam āliṅgati |

kiṁ cānyad-viraha-vyathā-praṇayiṇīṁ samprāpya mūrcchāṁ cirāt

pratyujjīvati karṇa-mūla-paṭhitais tvan-nāma-mantrākṣaraiḥ ||631||

kasyacit | (Srk 555, Spd 3487)

acchinnaṁ nayanāmbu bandhuṣu kṛtaṁ tāpaḥ sakhīṣv āhito

dainyaṁ nyastam aśeṣataḥ parijane cintā gurubhyo’rpitā |

adya śvaḥ kila nirvṛtiṁ vrajati sā śvāsaiḥ paraiḥ khidyate

visrabdho bhava viprayoga-janitaṁ duḥkhaṁ vibhaktaṁ tayā ||632||

(Amaru 78/110; Sbhv 1407; Smv 44.20; Spd 3486; Pv 364; Daśa 4.27)

punaruktāvadhi-vāsaram etasyāḥ kitava paśya gaṇayantyāḥ |

iyam iva karajaḥ kṣīṇas tvam iva kaṭhorāṇi parvāṇi ||633||

dharaṇīdharasya | (Srk 558)

atraiva svayam eva citra-phalake kampa-skhalal-lekhayā

santāpārtivinodanāya katham apy ālikhya sakhyā bhavān |

bāṣpa-vyākulam īkṣitaḥ sapulakaṁ cūtāṅkurair arcito

mūrdhnā ca praṇataḥ sakhīṣu madana-vyājena cāpahnutaḥ ||634||

vākkūṭasya | (Srk 549)

dūrvā-śyāma-ruco’pi candana-rasair yat te likhaty ākṛtiṁ

soḍhuṁ tāpam anīśvarā yad api ca grīṣmāgamaṁ vāñchati |

yat puṣṇāti nirasya vibhrama-śukān bālā cakorī-kulaṁ

mūḍhas tatra sakhī-janaḥ sphurati kiṁ susthasya me cetasi ||635||

kasyacit |

### 33. santāpa-kathanam

sā dhairyāmbu-maru-sthalī visṛmara-jvālaḥ sa tāpānalas

te muktā-maṇayaḥ kaṭhora-taruṇa-jvālā-mucaḥ śarkarāḥ |

karpūrasya rajāṁsi bālukam asāv asyās tu jīvādhvagaḥ

kvāpi kvāpy upayāti muhyati muhuḥ kvāpî kvacin mūrcchati ||636||

mahā-devasya |

mṛga-śiśu-dṛśas tasyās tāpaṁ kathaṁ kathayāmi te

dahana-patitā dṛṣṭā mūrtir mayā na hi vaidhavī |

iti tu niyataṁ nārī-rūpaḥ sa loka-dṛśāṁ priya-

stava śaṭhatayā śilpotkarṣo vidher vighaṭiṣyate ||637||

vācaspateḥ | (Dr 2.29, Srk 557)

etasyāḥ smara-saṁjvaraḥ karatala-sparśaiḥ parīkṣyo’dya naḥ

snigdhenāpi janena dāha-bhayataḥ prasthaṁ pacaḥ pāthasām |

nirvīryīkṛta-candanauṣadha-vidhau tasmiṁś caṭat-kāriṇo

lāja-sphoṭam amī sphuṭanti maṇayo viśve’pi hāra-srajām ||638||

rājaśekharasya | (Br 5.11, Srk 711)

snātā niṣpatayālu-locana-payaḥ puṇya-sravantī-jalair

adhyāste nava-candanārdra-nalinī-saṁvartikā-vedikām |

pratyekaṁ smara-jāta-vedasi nijāny aṅgāni hutvā kṣaṇād

indor abhudayena dāsyati punaḥ sā prāṇa-pūrṇāhutim ||639||

dharma-yogeśvarasya |

mālyaṁ mṛṇāla-valayāni jalaṁ jalārdrā

karpūra-hāra-hari-candana-carcitāni |

tasyā navendu-kiraṇāś ca na tāpa-śāntyai

tvat-saṅga-sādhya-viraha-jvara-jarjarāyāḥ ||640||

puruṣottama-devasya |

### 34. tanutākhyānam

dolālolāḥ śvasana-marutaś cakṣuṣī nirjharābhe

tasyāḥ śuṣyat-tagara-sumanaḥ-pāṇḍurā gaṇḍa-bhittiḥ |

tad-gātrāṇāṁ kim iva hi bahu brūmahe durbalatvaṁ

yeṣām agre pratipad uditā candralekhāpy atanvī ||641||

rājaśekharasya | (Srk 552)

ārabdhā makaradhvajasya dhanuṣaitasyās tanur-vedhasā

tvad-viśleṣa-viśeṣa-durbalatayā jātā na tāvad dhanuḥ |

tat saṁpraty api re prasīda kim api premāmṛta-syandinīṁ

dṛṣṭiṁ nātha vidhehi sā ratipateḥ śiñjāpi samjāyatām ||642||

dhoyīkasya |

tasyās tvad-eka-manasaḥ smara-bāṇa-varṣaiḥ

kārśyaṁ vapuḥ śaṭha bibharti yathā yathaiva |

stokāyitāśrayatayeva tathā tathaiva

kāntir ghanī-bhavati lola-vilocanāyāḥ ||643||

tasyaiva |

spṛśantyāḥ kṣāmatvaṁ madana-śaraṭaṅka-vyatikarāt

kuraṅgākṣyās tasyāḥ śṛṇu subhaga kautūhalam idam |

apūrveti trastā pariharati tāṁ kela-hariṇī

na viśve’py āśvāsaṁ dadhati gṛha-līlā-śakunayaḥ ||644||

kasyacit | (Smv 44.17)

abhavad abhinava-praroha-bhājāṁ

chavi-paripāṭiṣu yaḥ purāṅgakānām |

ahaha viraha-vaikṛte sa tasyāḥ

kraśimani saṁprati dūrvayā vivādaḥ ||645||

tailapāṭīya-gāṅgokasya |

### 35. udvega-kathanam

saughād udvijate tyajaty upavanaṁ dveṣṭi prabhām aindavīṁ

dvārāt trasyati citra-keli-sadaso veśaṁ viṣaṁ manyate |

āste kevalam abjinī-kisalaya-prastāri-śayyā-tale

saṁkalpopanata-tvad-ākṛtir asāyat tena cittena sā ||646||

rājaśekharasya | (Br 5.8, Skv 208, Vsb 3.2, Srk 745)

sodvegā mṛga-lāñchane mukham api svaṁ nekṣate darpaṇe

trastā kokila-kūjitād api giraṁ nonmudrayaty ātmanaḥ |

itthaṁ duḥsaha-dāha-dāyini dhṛta-dveṣāpi puṣpāyudhe

mugdhā sā subhage tvayi pratimuhuḥ premādhikaṁ puṣyati ||647||

śṛṅgārasya | (Srk 536)

viṣaṁ candrālokaḥ kumuda-vana-vāto hutavahaḥ

kṣata-kṣāro hāraḥ sa khalu puṭapāko malayajaḥ |

aye kiṁcid vakre tvayi subhaga sarve katham amī

samaṁ jātās tasyām ahaha viparīta-prakṛtayaḥ ||648||

acala-siṁhasya |

na krīḍā-giri-kandarīṣu ramate nopaiti vātāyanaṁ

dūrād dveṣṭi gurūn nirasyati latāgāre vihāra-spṛhām |

āste sundara sā sakhī-priya-girām āśvāsanaiḥ kevalaṁ

pratyāśāṁ dadhatī tayā ca hṛdayaṁ tenāpi ca tvāṁ punaḥ ||649||

dhoyīkasya |

hāraṁ pāśavad ācchinatti dahana-prāyāṁ na ratnāvalīṁ

dhatte kaṇṭhaka-śaṅkinīva kalikā-talpe na viśrāmyati |

svāmin samprati sāndra-candana-rasāt paṅkād ivodveginī

sā bālā visa-vallarī-valayato vyālād iva trasyati ||650||

### 36. niśāvasthā-kathanam

asmiṁś candramasi prasanna-mahasi vyakopa-kunda-tviṣi

prācīnaṁ kham upeyuṣi tvayi manāg dūre gate preyasi |

śvāsaḥ kairava-korakīyati mukhaṁ tasyāḥ sarojīyati

kṣīrodīyati manmatho dṛgapi ca drāk candrakāntīyati ||651||

kasyacit | (Spd 3480, Smv 44.10; Pv 355 bhīmabhaṭṭasya)

ambhoruhaṁ vadanam ambakam indukāntaḥ

pāthonidhiḥ kusuma-cāpa-bhṛto vikāraḥ |

prādurbabhūva subhaga tvayi dūrasaṁsthe

caṇḍāla-candra-dhavalāsu niśāsu tasyāḥ ||652||

caṇḍāla-candrasya | (Srk 538)

tāpo’mbhaḥ prasṛtiṁ pacaḥ pracayavān bāṣpaḥ praṇālocitaḥ

śvāsānartita-dīpa-varti-latikāḥ pāṇḍimni magnaṁ vapuḥ |

kiṁ cānyat kathayāmi rātrim akhilāṁ tvad-vartma-vātāyane

hasta-cchatra-niruddha-candra-mahasas tasyāḥ sthitir vartate ||653||

rājaśekharasya | (Vsb 2.21, Srk 540)

bāṣpair niṣpatayālubhiḥ kaluṣitā gaṇḍa-sthalī cintayā

cetaḥ kātaritaṁ taraṅgitam uraḥ śvāsormibhiḥ pīvaraiḥ |

itthaṁ tvad-virahe tadīya-vipadaṁ devaī triyāmaiva vā

talpaṁ vā paritāpa-khinnam athavā jānāti puṣpāyudhaḥ ||654||

śaraṇasya |

niṣpatraṁ sarasīruhāṁ vanam idaṁ niścandanā medinī

niṣpaṅkāni payāṁsyapallava-puṭā vṛkṣā sakhībhiḥ kṛtāḥ |

nīyante subhaga tvayā rahitayā sotkaṇṭha-kokīkulā-

krandākarṇana-jāgarūka-kumudāmodāstayā rātrayaḥ ||655||

kasyacit |

### 37. vāsaka-sajjā

talpaṁ kalpitam eva kalpayati sā bhūyas tanuṁ maṇḍitāṁ

bhūyo maṇḍayati svayaṁ ratipater aṅgīkaroty arcanām |

gacchantyāṁ niśi manyate kṣatim iva dvāraṁ ciraṁ sevate

līlā-veśmani sā karoti madana-klāntā varākī na kim ||656||

ācārya-gopīkasya |

dṛṣṭvā darpaṇa-maṇḍale nija-mukhaṁ bhūṣāṁ manohāriṇīṁ

dīpārciḥ-kapiśaṁ ca mohana-gṛhaṁ trasyāt-kuraṅgī-dṛśā |

evaṁ nau surataṁ bhaviṣyati cirād adyeti sānandayā

mandaṁ kānta-didṛkṣayātilalitaṁ dvāre dṛg-āropitṁ ||657||

rudraṭasya | (ST 1.76a)

alasa-valitaiḥ premārdrārdrair muhur mukulī-kṛtaiḥ

kṣaṇam abhimukhair lajjālolair nimeṣa-parāṅmukhaiḥ |

hṛdaya-nihitaṁ bhāvākūtaṁ vamadbhir ivekṣaṇaiḥ

kathaya sukṛtī ko’yaṁ mugdhe tvayādya vilokyate ||658||

amaroḥ | (Amaru 4, Srk 508; Sv 1098, Spd 3416, Smv 39.4)

aṅgeṣv ābharaṇaṁ karoti bahuśaḥ patre’pi saṁcāriṇi

prāptaṁ tvāṁ pariśaṅkate vitanute śayyāṁ ciraṁ dhyāyati |

ity ākalpa-vikalpa-talpa-racanā-saṅkalpa-līlā-śata-

vyāsaktāpi vinā tvayā vara-tanur naiṣā niśāṁ neṣyati ||659||

jayadevasya | (Gg 6.3)

aratir iyam upaiti māṁ na nidrā

gaṇayati tasya guṇān mano na doṣān |

viramati rajanī na saṅgam āśā

vrajati tanus tanutāṁ na cānurāgaḥ ||660||

pravarasenasya | (Srk 723, Spd 3427 bilhaṇasya, Pv 214)

### 38. svādhīna-bharṭrkā

likhati kucayoḥ patraṁ kaṇṭhe niyojayati srajaṁ

tilakam alike kurvan gaṇḍād udasyati kuntalān |

iti caṭu-śatair vāraṁ vāraṁ vapuḥ paritaḥ spṛśan

viraha-vidhuro nāsyāḥ pārśvaṁ vimuñcati vallabhaḥ ||661||

rudraṭasya | (ST 1.74a)

svāmin bhaṅgurayālakaṁ sa-tilakaṁ bhālaṁ vilāsin kuru

prāṇeśa truṭitaṁ payodhara-taṭe hāraṁ punar yojaya |

ity uktvā suratāvasāna-sukhitā sampūrṇa-cadnrānanā

spṛṣṭā tena tatheti jāta-pulakā prāptā punar mohanam ||662||

tasyaiva | (ST 1.42c; SD 3.73, Smv 80.6)

yāvakaṁ taruṇa-paṅkaja-prabhe

yoṣitaś caraṇa-paṅkaja-dvaye |

tulya-rāgam api sa nyapātayac

cāṭu-mātra-karaṇa-prayojanaḥ ||663||

kasyacit |

etāṁs te bhramaraugha-nīla-kuṭilān badhnāmi kiṁ kuntalān

kiṁ nyasyāmi madhūka-pāṇḍu-madhure gaṇḍe’tra patrāvalīm |

kiṁ cāsmin vyapanīya bandhanam idaṁ paṅkeruhāṇāṁ dalat-

koṣa-śrī-muṣi sarva-citta-hariṇasyāropayāmi stane ||664||

sūryadharasya |

agaṇita-gurur yācñā-lolaṁ padāntasadātithiḥ

samayam avidan mugdhaḥ kālāsaho rati-lampaṭaḥ |

kṛtaka-kupitaṁ hastāghātaṁ trapā-ruditaṁ haṭhād

aparigaṇayan lajjāyāṁ māṁ nimajjayati priyaḥ ||665||

ācārya-gopīkasya |

### 39. vipralabdhā

dṛṣṭo’yaṁ viṣavat purā parijano dṛṣṭāyatir vārayan

paurvāparya-vidāṁ tvayā nahi kṛtāḥ karṇe sakhīnāṁ giraḥ |

haste candram ivāvatārya sarale dhūrtena dhig-vañcitā

tat kiṁ rodiṣi kiṁ viṣadasi kim unnidrāsi kiṁ dūyase ||666||

kasyacit |

jñātaṁ jñāti-janaiḥ praghuṣṭam ayaśo dūraṁ gatā dhīratā

tyaktā hrīḥ pratipādito’py avinayaḥ sādhvī-padaṁ projjhitam |

luptā cobhaya-loka-sādhu-padavī-dattaḥ kalaṅkaḥ kule

bhūyo dūti kim anyad asti yad asāv adyāpi nāgacchati ||667||

kasyacit | (Spd 3616, Smv 71.14)

sakhi sa vijito vīṇā-vādyaiḥ kayāpy apara-striyā

paṇitam abhavat tābhyāṁ tava kṣapā-lalitaṁ dhruvam |

katham itarathā śephālīṣu skhalat-kusumāsv api

prasarati nabho-madhye’pīndau priyeṇa vilambyae ||668||

rudraṭasya | (Pv 213; Daśarūpaka 2.23; ST 1.78ad)

sotkaṇṭhaṁ ruditaṁ sakampam asakṛd yātaṁ sa-bāṣpaṁ ciraṁ

cakṣur dikṣu niveśitaṁ sa-karuṇaṁ sakhyā samaṁ jalpitam |

nāgacchaty ucite’pi vāsaka-vidhau kānte samudvignayā

tat tat kiṁcid anuṣṭhitaṁ mṛgadṛśā no yatra vācāṁ gatiḥ ||669||

tasyaiva | (ST 1.79a)

yat saṅketa-gṛhaṁ priyeṇa kathitaṁ sampreṣya dūtīṁ svayaṁ

tac chūnyaṁ suciraṁ niṣevya sudṛśā paścāc ca bhagnāśayā |

sthānopāsana-sūcanāya vigalat-sāndrāñjanair locanair

bhūmāv akṣaramālikeva likhitā dīrghaṁ rudatyā śanaiḥ ||670||

rudraṭasya | (ST 1.78a)

### 40. kalahāntaritā

karṇe yan na kṛtaṁ sakhījana-vaco yan nādṛtā bandhu-vāk

yat-pāde nipatann api priyatamaḥ karṇotpalenāhṛtaḥ |

tenendur dahanāyate malayajālepaḥ sphuliṅgāyate

rātriḥ kalpa-śatāyate visalatāhāro’pi bhārāyate ||671||

amaroḥ | (Srk 702)

mayā tāvad-gotra-skhalita-hatakopāntaritayā

na ruddho nirgacchann ayam iti vilakṣaḥ priyatamaḥ |

ayaṁ tvākūtajñaḥ pariṇati-parāmarśa-kuśalaḥ

sakhī līko’py āsīl likhita iva citreṇa kim idam ||672||

bimbokasya | (Smv 84.4, Srk 656)

padopānte kānte luṭhati tam anādṛtya bhavanād

drutaṁ niṣkrāmantyā kim api na mayālocitam abhūt |

aye śroṇībhāra stanabhara yuvāṁ nirbhara-gurū

bhavabhyām anyatra vilambo na vihitaḥ ||673||

gaṅgādharasya |

yat-pāda-praṇataḥ priyaḥ paruṣayā vācā sa nirvārito

yat-sakhyā na kṛtaṁ vaco jaḍatayā yan-manyur eko dhṛtaḥ |

pāpasyāsya phalaṁ tad etad adhunā yac candanendu-dyuti-

prāleyāmbu-samīra-paṅkaja-visair gātraṁ muhur dahyate ||674||

rudraṭasya | (ST 1.77a, Smv 56.1)

dahati viraheṣv aṅgān īrṣyāṁ karoti samāgame

harati hṛdayaṁ dṛṣṭaḥ spṛṣṭaḥ karoty avaśāṁ tanum |

kṣaṇam api sukhaṁ yasmin prāpte gate ca na labhyate

kim apaaram ataś citraṁ yan me tathāpi sa vallabhaḥ ||675||

amarukasya | (Srk 734)

### 41. kalahāntaritā-vākyam

sakhi sa subhago manda-sneho mayīti na me vyathā

vidhi-viracitaṁ yasmāt sarvo janaḥ sukham aśnute |

mama tu manasaḥ santāpo’yaṁ jane vimukho’pi ya-

tkatham api hata-vrīḍaṁ ceto na yāti virāgitām ||676||

amaroḥ | (Sv 1118, Srk 694)

niḥśvāsā vadanaṁ dahanti hṛdayaṁ nirmūlam unmathyate

nidrā neti na dṛśyate priyamukhaṁ rātrindivaṁ rudyate |

aṅgaṁ śoṣam upaiti pāda-patitaḥ preyāṁs tathopekṣitaḥ

sakhyaḥ kaṁ guṇam ākalayya dayite mānaṁ vayaṁ kāritāḥ ||677||

kasyacit | (Amaru 98; Pv. 237, Dr 2.26)

jyotirbhyas tad idaṁ tamaḥ samuditaṁ jāto’yam adbhyaḥ śikhī

pīyūṣād idam utthitaṁ viṣa-mayaṁ chāyāpta-janmātapaḥ |

ko nāmāsya vidhiḥ praśāntiṣu bhaved bāḍhaṁ draḍhīyān ayaṁ

granthir yat priyato’pi vipriyam idaṁ sakhyaḥ kṛtaṁ sāntvanaiḥ ||678||

kasyacit | (Sk 2.63)

tal-lākṣā-lipi-lāñchitād api mukhād induḥ sa kiṁ duḥsahaḥ

saṁtāpāya pika-dhvaniḥ kim u mṛṣā vācāṁ prapañcād api |

kiṁ tasya praṇayāvadhīraṇa-parādhīnād api prekṣaṇād

unmīlanti sakhi prasūna-dhanuṣo marma-cchidaḥ sāyakāḥ ||679||

jalacandrasya |

kathābhir deśānāṁ katham api ca kālena bahunā

samāyāte kānte sakhi rajanir ardhaṁ gatavatī |

tato yāval-līlā-kalaha-kupitāsmi priyatame

sapatnīva prācī dig iyam abhavat tāvad aruṇā ||680||

kasyacit | (Srk 1642)

### 42. kalahāntaritā-sakhī-vacanam

anālocya premṇaḥ pariṇatim anādṛtya suhṛdas

tvayākāṇḍe mānaḥ kim iti sarale preyasi kṛtaḥ |

samākṛṣṭā hy ete viraha-dahanodbhāsura-śikhāḥ

sva-hastenāñgārās tad alam adhunāraṇya-ruditaiḥ ||681||

amaroḥ (Amaru 66; Sbhv 1170; Smv 56.9, Srk 659)

mayā prāg evoktaṁ kalahavati mā tyājaya guṇaṁ

bhayes tu preyāṁs te svakara-vaśagaṁ muñcasi mudhā |

avāpto vailakṣyaṁ śara iva punar naiti tad ayaṁ

svayaṁ gatvāneyaḥ priya-sakhi karākarṣa-vidhinā ||682||

ācārya-gopīkasya |

śravasi na kṛtāste tāvantaḥ sakhī-vacana-kramā-

ścaraṇa-patitoṅguṣṭhāgreṇāpy ayaṁ na hato janaḥ |

kaṭhina-hṛdaye mithyā-mauna-vrata-vyasanād ayaṁ

parijana-parityāgopāyo na māna-parigrahaḥ ||683||

kasyacit | (Srk 687)

jaghanam unnatam ākula-mekhalaṁ

mukham apāṅga-visarpita-tārakam |

idam apāsya gato yadi nirghṛṇo

nanu vororu sa eva hi vañcitaḥ ||684||

kasyacit | (Sv 1168)

sakhi na gaṇitā mānonmeṣāt priya-praṇaya-kṣatiḥ

param iha sakhī-vargasyedaṁ vaco na puraskṛtam |

udaya-śikharārūḍhe nāyaṁ kalānidhinā balāt

kim iti śithilo māna-granthiḥ karair na kariṣyate ||685||

jalacandrasya |

### 43. gotra-skhalitam

puras tanvyā gotra-skhalana-cakito’haṁ nata-mukhaḥ

pravṛtto vailakṣyāt kim api likhituṁ daiva-hatakaḥ |

sphuṭo rekhā-nyāsaḥ katham api sa tādṛk pariṇato

gatā yena vyaktaṁ punar avayavaiḥ saiva taruṇī ||686||

amaroḥ (Amaru 46)

kṛthā maivaṁ cetaḥ katham api manāg askhalad itaḥ

pramādād vāṇīyaṁ kim iha karavāṇi praṇayini |

vṛthaivāyaṁ granthir jhaṇa-jhaṇita-mañjīra-raṇitaṁ

tatas tvat-pādābjaṁ yad idam avataṁso bhavatu me ||687||

narasiṁhasya |

ardhokte bhayam āgato’si kim idaṁ kaṇṭhaś ca kiṁ gadgadaś

cāṭor asya na ca kṣaṇo’yam anupakṣipteyam āstāṁ kathā |

brūhi prastutam astu saṁprati mahat karṇe sakhīnāṁ mukhais

tṛptir nirbharam ebhir akṣara-padaiḥ prāg eva me saṁbhṛtā ||688||

abhinandasya | (Smv 57.26)

katham api kṛta-pratyāpattau priye skhalitottare

viraha-kṛśayā kṛtvā vyājaṁ prakalpitam aśrutam |

asahana-sakhī-śrotra-prāptiṁ viśaṅkya sa-saṁbhramaṁ

vivalita-dṛśā śūnye gehe samucchvasitaṁ punaḥ ||689||

kasyacit | (As 63)

dūrād etya dṛśā nivārya ca sakhīr utkṣipta-doḥ-kaṅkaṇa-

śroṇiḥ sa-praṇayā pidhāya nayana-dvandvaṁ tavāvasthitā |

jñātāsīti vipakṣa-nāma gadatā sambhāvitā sā tvayā

jīvaty eva yadi tvarāṁ tyaja nanu tvām eva yāciṣyate ||690||

ācārya-gopīkasya |

### 44. māninī

bāle nātha vimuñca mānini ruṣaṁ roṣān mayā kiṁ kṛtaṁ

khedo’smāsu na me’parādhyati bhavān sarve’parādhā mayi |

tat kiṁ rodiṣi gadgadena vacasā kasyāgrato rudyate

nanv etan mama kā tavāsmi dayitā nāsmīty ato rudyate ||691||

amaroḥ (Amaru 53; Dr 2.17; Sv 1614, Spd 3554, Smv 57.1, Srk 653)

ekatrāsana-saṁsthitiḥ parihatā pratudgamād dūratas

tāmbūlānayana-cchalena rabhasāśelṣo’pi saṁvighnitaḥ |

ālāpo’pi na miśritaḥ parijanaṁ vyāpārayanty āntike

kāntaṁ pratyupacārataś caturayā kopaḥ kṛtārthīkṛtaḥ ||692||

tasyaiva (Amaru 17, Srk 639, Sv 1583, Spd 3534, Smv 55.6, Dr 2.19, Rask 2.67g)

āśaṅkya praṇatiṁ paṭāntapihitau pādau karotyādarāt

vyājenāgatamāvṛṇoti hasitaṁ na spaṣṭamudvīkṣate |

mayyālāpavati pratīpavacanaṁ sakhyā sahābhāṣate

tasyāstiṣṭhatu nirbharapraṇayitā māno'pi ramyodayaḥ ||693||

tasyaiva (Sv. 1590, Spd 3537, Smv 55.11)

dhūmāyate manasi mūrcchati ceṣṭiteṣu

saṁdīpyate vapuṣi cetasi jājvalīti |

vaktre parisphurati vāci vijṛmbhate’syāḥ

kāntāvamāna-janito bahumāna-vahniḥ ||694||

kasyacit |

bāṣpāsāraḥ kathayati bhṛśaṁ gaṇḍayoḥ pāṇḍimānaṁ

śvāso bhūmnā stana-kalasayoḥ pīnatām ātanoti |

cittautsukyaṁ kim api kurute kṣāmam aṅgaṁ tad asyās

tāruṇyasya prasam adhikaṁ manyur āviṣkaroti ||695||

kasyacit |

### 45. udātta-māninī

na mando vaktrenduḥ śrayati na lalāṭaṁ kuṭilatāṁ

na netrābjaṁ rajyaty anuṣajati na bhrūr api bhidām |

idaṁ tu preyasyāḥ prathayati ruṣo’ntarvilasitaṁ

śate’pi praśnānāṁ yad abhidura-mudrodhara-puṭaḥ ||696||

vaidyadhanyasya | (Srk 688)

īrṣyā-prasphuritādharoṣṭha-ruciraṁ vaktraṁ na me darśitaṁ

sādhikṣepa-padā manāg api giro na śrāvitā mugdhayā |

mad-doṣaiḥ sarasaiḥ pratāpita-mano-vṛttyāpi kopo’nayā

kāñcyā gāḍhatarāvabaddha-vasana-granthyā samāveditaḥ ||697||

kāśmīra-nārāyaṇasya | (Sv 1591)

bhrūbedho na kṛtaḥ kṛtā mukha-śaśi-cchāyāpi nāyādṛśī

kāluṣyeṇa na lambhitāḥ kala-giraḥ kopas tvato lakṣyate |

yat prāgalbhyam apāsya samprati navī-bhūtaṁ punar lajjayā

yaś cāyaṁ vinayādaraḥ praṇayitāṁ muktvā mahān vartate ||698||

kasyacit |

āmṛdyante śvasitamaruto yat-kucotsedha-kampair

antar-dhyānāt truṭati ca dṛśor yad-bahir-lakṣya-lābhaḥ |

pakṣmotkṣepa-vyatikara-hato yac ca bāṣpas tad ete

bhāvāś caṇḍi truṭita-hṛdayaṁ manyum āvadeyanti ||699||

kasyacit |

yadyapi śriyam ādhatte bhūṣaṇānādaras tava |

tathāpy antargataṁ manyumayaṁ kathayatīva me ||700||

kasyacit |

### 46. anurakta-māninī

valatu taralā dhṛṣṭā dṛṣṭiḥ khalā sakhi mekhalā

skhalatu kucayor utkampān me vidīryantu kañcukam |

tad api na mayā sambhāvyo’sau punar dayitaḥ śaṭhaḥ

sphuṭati hṛdayaṁ maunenāntar na me yadi tat-kṣaṇāt ||701||

amaroḥ | (Srk 636)

bhrū-bhaṅge racite’pi dṛṣṭir adhikaṁ sotkaṇṭham udvīkṣate

kārkaśyaṁ gamite’pi cetasi tanū-romāñcam ālambate |

ruddhāyām api vāci sasmitam idaṁ dagdhānanaṁ jāyate

dṛṣṭe nirvahaṇaṁ bhaviṣyati kathaṁ mānasya tasmin jane ||702||

tasyaiva (Amaru 24; Srk 695, Sbh 1580; UN 5.25)

bhrū-bhedo racitaḥ ciraṁ nayanayor abhyastam āmīlanaṁ

roddhuṁ śikṣitam ādareṇa hasitaṁ maune’bhiyogaḥ kṛtaḥ |

dhairyaṁ kartum api sthirīkṛtam idaṁ cetaḥ kathañcin mayā

baddho māna-parigrahe parikaraḥ siddhis tu daiva-sthitā ||703||

dharmakīrteḥ (Amaru 92; Srk 645, Pv. 231)

tad-vaktrābhimukhaṁ mukhaṁ vinamitaṁ dṛṣṭiḥ kṛtā cānyatas

tasyālāpa-kutūhalākulatare śrotre niruddhe mayā |

hastābhyām api vāritaḥ sapulakaḥ svedodgamo gaṇḍayoḥ

sakhyaḥ kiṁ karavāṇi yānti sahasā yat kañcuke sandhayaḥ ||704||

amaroḥ (Amaru 11, Sv 1581, Spd 3535, Srk 640)

sphuṭatu hṛdayaṁ kāmaṁ kāmaṁ karatu tanuṁ tanuṁ

na sakhi caṭula-premṇā kāryaṁ punar dayitena me |

iti sarabhasaṁ mānāṭopād udīrya vacas tayā

ramaṇa-padavī sāraṅgākṣyā sa-śaṅkitam īkṣitā ||705||

tasyaiva (Amaru 71 (61); Srk 666, Smv 55.1)

### 47. nāyake māninī-vacanam

kiṁ pādānte luṭhasi vimanāḥ svāmino hi svatantrāḥ

kañcit kālaṁ kvacid abhiratas tatra kas te’parādhaḥ |

āgaskāriṇy aham iha yayā jīvitaṁ tad-viyoge

bhartṛ-prāṇāḥ striya iti nanu tvaṁ mamaivānuneyaḥ ||706||

bhāvadevyāḥ | [Srk 643 vākkūṭasya; Smv 57.14; Pv 381 kasyacit]

tathābhūd asmākaṁ prathamam avibhinnā tanur iyaṁ

tato nu tvaṁ preyān aham api hatāśā priyatamā |

idānīṁ nāthas tvaṁ vayam api kalatraṁ kim aparaṁ

mayāptaṁ prāṇānāṁ kuliśa-kaṭhinānāṁ phalam idam ||707||

amaroḥ | (Amaru 66, Sv 1622, Srk 646)

bhavatu viditaṁ chadmālāpair alaṁ priya gamyatāṁ

tanur api na te doṣo’smākaṁ vidhis tu parāṅmukhaḥ |

tava yathā tathābhūtaṁ prema prapannam imāṁ daśāṁ

prakṛti-capale kā naḥ pīḍā gate hata-jīvite ||708||

tasyaiva (Amaru 27; Sv 1617, Smv 57.6, Srk 657, Pv 223)

kopo yatra bhrū-kuṭi-racanā nigraho yatra maunaṁ

yatrānyonya-smitam anunayo yatra dṛṣṭiḥ prasādaḥ |

tasya premṇas tad idam adhunā vaiṣamaṁ paśya jātaṁ

tvaṁ pādānte luṭhasi nahi me manyu-mokṣaḥ khalāyāḥ ||709||

tasyaiva (Amaru 34; Dr. 2.19, Sv 1630, Spd 3562, Smv 84.7, Srk 648)

yadā tvaṁ candrobhūra avikala-kalā-peśala-vapu-

stad-ārdrā jātāhaṁ śaśadhara-maṇīnāṁ prakṛtibhiḥ |

idānīm arkas tvaṁ khara-ruci samutsārita-rasaḥ

kirantī kopāgnīn aham api ravi-grāva-ghaṭitā ||710||

acalasya | (Spd 3564, Smv 57.20, Srk 647)

### 47. māninyāṁ sakhī-prabodhaḥ

kiyan-mātraṁ gotra-skhalanam aparāddhaṁ caraṇayo-

ściraṁ loṭhaty eṣa grahavati na mānād viramasi |

ruṣaṁ muñcāmuñca priyam anugṛhānāyatihitaṁ

śṛṇu tvaṁ yad brūmaḥ priya-sakhi na māne kuru matim ||711||

manokasya | (Srk 680)

asad-vṛtto nāyaṁ na ca sakhi guṇair eṣa rahitaḥ

priyo muktāhāras tava caraṇa-mūle nipatitaḥ |

gṛhāṇainaṁ mugdhe vrajatu tava kaṇṭha-praṇayitā-

mupāyo nāsty anyo hṛdaya-paritāpopaśamane ||712||

kasyacit | (Smv 56.10, Srk 658)

likhann āste bhūmiṁ bahir avanataḥ prāṇa-dayito

nirāhārāḥ skahyaḥ satata-ruditocchūṇa-nayanāḥ |

parityaktaṁ sarvaṁ hasita-paṭhitaṁ pañjara-śukais

tavāvasthā ceyaṁ visṛja kaṭhine mānam adhunā ||713||

amaroḥ (Amaru 7; Spd 3551, Smv 56.5, Rask 2.206a)

yad etat te maunaṁ smitam udayate yan na vadane

yad avyaktā dṛṣṭir yad abhimukha-vāmaḥ sthiti-rasaḥ |

upāsyānām īdṛg-vimatiṣu hata-praśrayatayā

hṛdā dūraṁ yāti priyasakhi navīnaḥ parijanaḥ ||714||

umāpatidharasya |

pāṇau śoṇatale tanūdari dara-kṣāmā kapola-sthalī

vinyastāñjana-digdha-locana-jalaiḥ kiṁ mlānimānīyate

mugdhe cumbatu nāma cañcalatayā bhṛṅgaḥ kvacit kandalī-

munmīlannavamālatī-parimalaḥ kiṁ tena vismaryate ||715||

pāṇineḥ | (Srk 651)

### 49. anunayaḥ

rambhoru kṣipa locanārdham abhito bāṇān vṛthā manmathaḥ

saṁdhattāṁ dhanur ujjhatu kṣaṇam ito bhrū-vallim ullāsaya |

kiṁ cāntar nihitānurāga-madhurām avyakta-varṇa-kramāṁ

mugdhe vācam udīrayāstu jagato vīṇāsu bherī-bhramaḥ ||716||

bherī-bhramakasya | (Srk 450)

kim iti kavarī yādṛk tādṛg dṛśau kim añjane

mṛgamada-masī-patra-nyāsaḥ sa kiṁ na kapolayoḥ |

ayam asamayaṁ kiṁ ca klāmyaty asaṁsmaraṇena te

śaśimukhi sakhī-hasta-nyasto vilāsa-paricchadaḥ ||717||

abhinandasya | (Sk 4.193, Srk 731)

priye maunaṁ muñca śrutir amṛta-dhārāṁ pibatu me

dṛśāv unmīlyetāṁ bhavatu jagad indīvara-mayam |

prasīda premāpi praśamayatu niḥśeṣam adhṛtī-

rabhūmiḥ kopānāṁ nanu niraparādhaḥ parijanaḥ ||718||

ḍimbokasya | (Srk 670)

yadi vinihitā śūnyā dṛṣṭiḥ kim u sthira-kautukā

yadi viracito maune yatnaḥ kim u sphurito’dharaḥ |

yadi niyamitaṁ dhyāne cakṣuḥ kathaṁ pulakodgamaḥ

kṛtam abhinayair dṛṣṭo mānaḥ prasīda kim ucyatām ||719||

amaroḥ | (Sv 1625, Srk 638)

kapole patrālī karatala-nirodhena mṛditā

nipīto niḥśvāsair ayam amṛta-hṛdyo’dhara-rasaḥ |

muhuḥ kaṇṭhe lagnas taralayati bāṣpaḥ stana-taṭaṁ

priyo manyur jātas tava niranurodhe na tu vayam ||720||

kasyacit | (Amaru 67; Srk 664, Skv 489, Sv 1627)

### 50. māna-bhaṅgaḥ

dṛṣṭe locanavan-manāṅ-mukulitaṁ pārśva-sthite vaktravan

nyag-bhūtaṁ bahir āsitaṁ pulakavat sparśaṁ samātanvati |

nīvī-bandhavadāgataṁ śithilatāṁ sambhāṣamāṇe tato

mānenāpasṛtaṁ hriyeva sudṛśaḥ pāda-spṛśi preyasi ||721||

kasyacit | (Skv 15.496, Spd 3581, Smv 58.2, Srk 699)

cetasy aṅkuritaṁ visāriṇi dṛśor dvandve dvipatrāyitaṁ

prāyaṁ pallavitaṁ vacasy upacitaṁ prauḍhaṁ kapola-sthale |

tat-tat-kopa-viceṣṭite kusumitaṁ pādānate tu priye

māninyāṁ phalitaṁ tu māna-taruṇā paryanta-bandhyāyitam ||722||

rājaśekharasya | (Srk 679)

ekasmin śayane parāṅ-mukhatayā vītottaraṁ tāmyator

anyonyasya hṛdi sthite’py anunaye saṁrakṣator gauravam |

dampatyoḥ śanakair apāṅga-valanān miśrī-bhavac-cakṣuṣor

bhagno mānakaliḥ sahāsa-rabhasaṁ vyāsakta-kaṇṭha-graham ||723||

amaroḥ (Amaru 19, Sv 2112, Spd 3715, Smv 81.8, Srk 667)

dūrād utsukam āgate vivalitaṁ sambhāṣiṇi sphāritaṁ

saṁśliṣyaty aruṇaṁ gṛhīta-vasane kiñcin nata-bhrū-latam |

māninyāś caraṇānati-vyatikare bāṣpāmbu-pūrṇekṣaṇaṁ

cakṣur jātam aho prapañca-caturaṁ jātāgasi preyasi ||724||

tasyaiva | (Amaru 44, Smv 55.3, Srk 641)

sutanu jahihi kopaṁ paśya pādānataṁ māṁ

na khalu tava kadācit kopa evaṁ vidho’bhūt |

iti nigadati nāthe tiryag-āmīlitākṣyā

nayana-jalam analpaṁ muktam uktaṁ na kiñcit ||725||

tasyaiva (Amaru 35, Sv 1600, Spd 3577, Smv 57.33, Srk 678)

### 51. pravasad-bhartṛkā

dṛṣṭaḥ kātaranetrayā cirtaraṁ baddhāñjaliṁ yācit

paścādaṁśukapallavena vidhṛto nirvyājamāliṅgitaḥ |

ityākṣipya yadā samastamaghṛṇo gantuṁ pravṛttaḥ śaṭhaḥ

pūrvaṁ prāṇaparigraho dayitayā muktastato vallabhaḥ ||726||

kasyacit | (Amaru 81, Skm 726, Spd 3386, Smv 37.6)

saṁruddhāḥ katham apy amaṅgala-bhayāt pakṣmāntara-vyāpino’

py uttānīkṛta-locanaṁ nipuṇayā bāspāmbhasāṁ bindavaḥ |

nyasyantyāḥ sahakāra-pallavam atha vyānamya patyuḥ puro

dhārāvāhibhir eva locana-jalair yātrā-ghaṭaḥ pūritaḥ ||727||

dhoyīkasya |

mugdhe preṣaya yāmi yānti pathikāḥ kālo’vadhiḥ kathyatām

udvignā kim akāṇḍa eva bhavatī tūṣṇīṁ kim evaṁ sthitā |

pūrvoktyoparatāṁ priyeṇa dayitām āśliṣya tat-tat-kṛtaṁ

datto yena samasta-pāntha-nivaha-prāṇāntiko ḍiṇḍimaḥ ||728||

kasyacit | (Sv 1062)

āpṛṣṭāsi vinirgato’dhvaga-janas tanvaṅgi gacchāmy ahaṁ

svalpair eva dinaiḥ samāgama iti jñātvā śucaṁ mā kṛthāḥ |

ity ākarṇya vacaḥ priyasya sahasā tan-mugdhayā ceṣṭitaṁ

yenākāṇḍa-samāpta-tīvra-viraha-kleśaḥ kṛto vallabhaḥ ||729||

kasyacit | (Sv 1054)

bhrātar bāṣpa muhur vimuñca nayanaṁ yāvat tirodhīyate

nāyaṁ niṣkaruṇaḥ purā niravadhir bhāvī tathaivodayaḥ |

ity ākarṇya viyoga-mugdha-manasaḥ svapnopanītaṁ vacaḥ

saṁjātā dayitasya yojana-śataṁ śayyopakaṇṭha-sthalī ||730||

jalacandrasya |

### 52. yātrākṣepaḥ

kānte katy api vāsarāṇi gamaya tvaṁ mīlayitvā dṛśau

svasti svasti nimīlayāmi nayane yāvan na śūnyā diśaḥ |

āyātā vayam āgamiṣyati suhṛd-vargasya bhāgyodayaiḥ

sandeśo vada kas tavābhilaṣitas tīrtheṣu toyāñjaliḥ ||731||

vīrasya | (Amaru 25)

gantuṁ vāñchasi gaccha picchilam amī yāvan na kurvanti te

panthānaṁ mṛdu-mardala-dhvani-muco dhārābhir ambhodharāḥ |

etasyās tava tāni ### rahasi premākṣarāṇi dhruvaṁ

dhyāyantyās tu vipad vinodana-sakhī murcchaiva sampatsyate ||732||

kasyacit |

yāsyāmīti giraḥ śrutā avadhir apy ālambitaś cetasā

gehe yatnavatī bhaviṣyasi sadety etat samākarṇitam |
mugdhe mā śuca ity udīritavataḥ patyur nirīkṣyānanaṁ

niḥśvasya stana-pāyini svatanaye dṛṣṭiś ciraṁ pātitā ||733||

bhadanta-dhīra-nāgasya | (Sv 1064)

āyāsyasy avadhāva-paryavasite gatveti saṁbhāvyate

saṁprāpte tvayi yāni tānyapi sukhāny adyāparokṣāṇi naḥ |

kiṁ tv ajñāta-viyoga-vedanam idaṁ sadyas tvayi prasthite

cetaḥ kiṁ nu karīṣyatīty aviditaṁ samyaṅ na niścīyate ||734||

kasyacit | (Sv 1061)

lolair locana-vāribhiḥ sa-śapathaiḥ pāda-praṇāmaiḥ priyair

anyās tā vinivārayanti kṛpaṇāḥ prāṇeśvaraṁ prasthitam |

puṇyāhaṁ vraja maṅgalaṁ sudivasaṁ prātaḥ prayātasya te

yat snehocitam īhitaṁ priyatama tvaṁ nirgataḥ śroṣyasi ||735||

kasyacit | (Amaru 61; Sv 1060, Spd 3395, Smv 37.12)

### 53. proṣita-bhartṛkā

madhye veśma samudgatā tad anu ca dvārāntarālaṁ gatā

niryātātha kathañcid aṅgaṇa-bhuvaṁ preyāṁs tu nālokitaḥ |

haṁho vāyasa rājahaṁsa śuka he he sārike kathyatāṁ

kā vārteti mṛgīdṛśo vijayate bāṣpāmbu-garbhaṁ vacaḥ ||736||

mahodadheḥ | (Srk 718)

asta-vyasta-samīra-kampitatayā dṛṣṭes tiraskāriṇīṁ

hastenālaka-vallarīm akuṭilām ānīya karṇāntikam |

udvīkṣya priya-mārgam adhvaga-vadhūr astaṁ gate bhāsvati

chinnāśā sva-niveśam eti śanakaiḥ svapnekṣaṇā-śaṁsinī ||737||

kasyacit |

abhyāsa-sthita-cūta-ṣaṇḍa-gahana-sthānādito gehinī

grāmaṁ kaṁcid avṛkṣakaṁ virahiṇī tūrṇaṁ vadhūr nīyatām |

atrāyāntya-cireṇa kokila-kula-vyāhāra-jhaṁkāriṇaḥ

pantha-strī-jana-jīvitaika-haraṇa-prauḍhāḥ puro vāsarāḥ ||738||

kasyacit |

saukhye gate pravasatā dayitena sārdhaṁ

netra-dvaye dayita-mārga-gamān nivṛtte |

vrīḍāvatī bata kṛtā hata-jīvitena

niryāya yan na pad-mātram api prayātam ||739||

kasyacit |

vatse mādhavi mugdhikāsi balavad vanyaukaso devatāḥ

pāntu tvām ayam astam añcati ravir yāto’vadhis te pituḥ |

śāntaṁ pāpam amaṅgalaṁ param ataḥ śāntyā na kalyāṇi me

kalyan navya-madhuvratāya tuy madhūny uddiśya me dāsyasi ||740||

kasyacit |

### 54. proṣita-bhartṛkā-vacanam

prasthānaṁ valayaiḥ kṛtaṁ priyasakhair ajasraṁ gataṁ

dhṛtyā na kṣaṇam āsitaṁ vyavasitaṁ cittena gantuṁ puraḥ |

gantuṁ niścita-cetasi priyatame sarve samaṁ prasthitā

gantavye sati jīvita-priya-suhṛt-sārthaḥ kim u tyajyate ||741||

kasyacit | (Amaru 32; Sbhv 1151; Spd 3424; Smv 37.19; Pv 314)

āyātā madhu-yāminī viajayate kānta-prayāṇotsavaḥ

prāṇā yāntu yiyāsavo yadi punar janma-graho’bhyarthaye |

vyādhaḥ kokila-bandhane vidhu-paridhvaṁse ca rāhor gaṇāḥ

kandarpe hara-netra-pāvaka-kaṇāḥ prāṇeśvare manmathaḥ ||742||

indraśivasya |

yātrā-maṅgala-saṁvidhāna-racanā-vyagre sakhīnāṁ gaṇe

bāṣpāmbhaḥ-pihitekṣaṇe guru-jane tadvat-suhṛn-maṇḍale |

prāṇeśasya mad-īkṣaṇārpita-dṛśaḥ kṛcchād atikrāmataḥ

kiṁ vrīḍā-hatayā mayā bhuja-latā-pāśo na kaṇṭhe’rpitaḥ ||743||

kasyacit | (Sv 1150, Spd 3437)

kiṁ cūtair na vijṛmbhitaṁ stavakitaṁ kiṁ tair na kaṅkellibhiḥ

sindūrair iva mudritās tata ito jātā na kiṁ kiṁśukāḥ |

vismṛtyāpi na kokilaiḥ kim u rutaṁ kiṁ dākṣiṇātyānilair

vātaṁ tatra na nirvṛtaika-hṛdayo yatrāsti me vallabhaḥ ||744||

kasyacit |

mayā baddhā veṇī nivasitam aśuklaṁ ca vasanaṁ

śrutāḥ śocantīnāṁ parjana-sakhīnām api giraḥ |

nivṛttās te dṛṣṭā gatm anugatā ye’sya suhṛdas

tathāpy ete prāṇā dayitam anuyātā na kṛpaṇāḥ ||745||

kasyacit | (Sv 1142)

### 55. sakhīṁ prati proṣita-bhartṛkā-vacanam

avadhi-divasaḥ prāptaś cāyaṁ tanor virahasya vā

ravir ayam upaity astaṁ sakhyo mamāpi ca jīvitam |

tad alam aphalair āśābandhaiḥ prasīda namo’stu te

hṛdaya sahasā pākotpīḍaṁ viḍambaya dāḍimam ||746||

abhimanyoḥ | (Smv 4019)

garjaty ekaḥ parabhṛta-yuvā pañcama-dhvāna-garbhaṁ

vāti svairaṁ malaya-pavano dūrato jīviteśaḥ |

ehy āliṅga priyasakhi punaḥ kvāvayor darśanaṁ syāt

pratyāsannaṁ maraṇam asavaḥ kaṇṭha-deśe luṭhanti ||747||

kasyacit |

avadhi-divasaḥ so’yaṁ nātrāgataḥ kim iyat kṣaṇaṁ

vitara nayane paśyaitan me puraḥ sakhi sāhasam |

iyam iyam ahaṁ rūḍha-jvālākarālita-rodasīṁ

malayaja-rasābhyaktair aṅgaiḥ patāmy abhi kaumudīm ||748||

gosakasya |

dṛṣṭaṁ ketaka-dhūli-dhūsaram idaṁ vyoma kramād vīkṣitāḥ

kaccāntāś ca śilīndhra-kandala-bhṛtaḥ soḍhāḥ kadambānilāḥ |

sakhyaḥ saṁvṛṇutāśru muñcata bhayaṁ kasmān mudevākulā

etān apy adhunāsmi vajraghaṭitā nūnaṁ sahiṣye dhanān ||749||

rudraṭasya | (ST 2.60a; Pv 327)

prasara śiśirāmodaṁ kaundaṁ samīra samīraya

prakaṭaya śaśinn āśāḥ kāmaṁ manoja samullasa |

avadhi-divasaḥ pūrṇaḥ sakhyo vimuñcata tat-kathāṁ

hṛdayam adhunā kiñcit kartuṁ mamānyad ihecchati ||750||

tasyaiva | (ST 2.58e, Smv 40.18; Pv 334)

### 56. proṣita-bhartṛkāpriya-saṁvādaḥ

dvāra-stambha-niṣaṇṇayā dayitayā vakrīkṛta-grīvayā

nāsāgrāgata-vāri-bindu-visaraiḥ saṁsicyamānāṅgayā |

manyu-stambhita-kaṇṭha-gadgada-girā proccāritārdhākṣaraṁ

saṁdiṣṭaṁ tava kāntayā pathika tad vaktuṁ na yat prārthaye ||751||

tutātitasya |

nāvasthā vapuṣo mameyam avadher uktasya nātikramo

nopālambha-padāni vāpy akaruṇe tatrābhidheyāni te |

praṣṭavyaḥ śivamāli kevalam asau kaccid bhavad-gocare

nāyātaṁ malayānilair mukulitaṁ kaccin na cūtair iti ||752||

vākkūṭasya | (Srk 725)

kuṭaja-kaṭavo ghrātā vātāḥ śrutaṁ ghana-garjitaṁ

niśi niśi muhuḥ śūnye talpe kṛtaḥ śayana-śramaḥ |

avadhi-gaṇanā rekhā pūrṇāḥ kṛtā gṛha-bhittayo

na tava savidhaṁ prāṇāḥ prāptā na vā tvam ihāgataḥ ||753||

kasyacit |

vijñaptir eṣā mama jīva-bandho

tatraiva neyā divasāḥ kiyantaḥ |

saṁpraty ayogya-sthitir eṣa deśaḥ

karā himāṁśor api tāpayanti ||754||

vijjāyā gaṇapateḥ |

gantāsi cet pathika he mama yatra kāntas

tattvaṁ vaco hara śucau jagatām asahyaḥ |

tāpaḥ sa-garja-guru-vāri-nipāta-bhītas

tyaktvā bhuvaṁ virahiṇī-hṛdayaṁ viveśa ||755||

laḍaha-candrasya |

### 57. proṣita-bhartṛkāvasthā

avirala-patad-bāṣpotpīḍa-prasikta-kapolayā

vacana-viṣayaḥ saṁdeśo’nyas tayā vihito na te |

manasi kim api dhyāyantyā tu kṣaṇaṁ tava kāntayā

pathika nihitā dṛṣṭiḥ kaṣṭaṁ nave karuṇāṅkure ||756||

dharmapālasya |

pakṣmāgra-skhalitāśru-dhauta-valayā niṣpanda-tārekṣaṇā

bibhrāṇā kara-pallavena satataṁ kṣāmaṁ kapola-sthalam |

sedānīṁ likhiteva kām api gatāvasthāṁ sakhībhiś cirād

āsannāvadhi-vāsara-prakaṭita-pratyāśayāśvāsyate ||757||

kasyacit |

vicchinne’vadhi-vāsare kṣaṇam atha tvad-vartma-vātāyanaṁ

vāraṁ vāram upetya nirghṛṇatayā niścitya kiṁcit tataḥ |

sampraty eva nivedya keli-kurarīḥ sāsraṁ sakhībhyaḥ śiśor

mādhavyāḥ sahakārakeṇa karuṇaḥ pāṇigrahaḥ kalpitaḥ ||758||

kasyacit |

nipatati śayane tava smarantī

pathika-vadhūr avadhūta-jīvitāśā |

jaladhara-samayasya ketu-bhūtāṁ

vakula-latām avalokya puṣpitāgrām ||759||

kasyacit |

ādūrāt pratipāntham āhita-dṛśaḥ pratyāśayonmīlati

dhvānte svāntam ahar vyaye’pi na parāvṛttaṁ kuraṅgī-dṛśaḥ |

tasyā niḥsaha-bāhu-valli-vigalad-dhammillavad bhaṅgura-

grīvaṁ dīrgham ajīvavat priya-sakhī-vargeṇa nītaṁ vapuḥ ||760||

kasyacit |

### 58. vartmāvalokinī

pāṇḍu-kṣāma-kapola-pāli-luṭhitāṁ trastaiṇa-śāvekṣaṇā

hastena ślatha-kaṅkaṇena kavarīm ullāsayantī muhuḥ |

dvāropānta-vilambinī priya-pathaṁ tanvaṅgi yad vīkṣase

tan manye vikaṭair ivāñcasi puraḥ panthānam indīvaraiḥ ||761||

kasyacit |

paryasto divasas taṭī-mayam aṭaty astācalasyāṁśumān

saṁpraty aṅkuritāndhakāra-paṭalair lambālakā dyaur iva |

ehy antar viśa veśmanaḥ śaśimukhi dvāra-sthalī-toraṇe

stambhālambita-bāhu-valli rudatī kiṁ tvaṁ pathaḥ paśyasi ||762||

dharma-yogeśvarasya |

utkṣipyālaka-mālikāṁ vilulitām āpāṇḍu-gaṇḍa-sthalād

viśliṣyad-valaya-prapāta-bhayataḥ prodyamya kiñcit karau |

dvāra-stambha-niṣaṇṇa-gātra-latikā kenāpi puṇyātmanā

mārgālokana-datta-dṛṣṭir abalā tat-kālam āliṅgyate ||763||

rudraṭasya | (ST 1.81)

ājanma-vyavasāyinā kratu-śatair ārādhya puṣpāyudhaṁ

kenākāri purā tanūdari tanu-tyāgaḥ prayāgabhrame |

yasyārthe sakhi lola-netra-nalinī-nālāyamāna-skhalad-

baṣpāmbhaḥ patanāntarāla-valita-grīvaṁ pathaḥ paśyasi ||764||

dhoyīkasya |

ādṛṣṭi-prasarāt priyasya padavīm udvīkṣya nirviṇṇayā

viśrānteṣu pathiṣv ahaḥ-pariṇatau dhvānte samutsarpati |

yāntyaiva sva-niveśanaṁ pratipathaṁ pāntha-striyāsmin kṣaṇe

mā bhūd āgata ity amanda-valitodgrīvaṁ muhur vīkṣitam ||765||

siddhokasya | (Amaru 64, Dr 2.27a, Sv 1056, Srk 728)

### 59. kākaḥ

gatostaṁ tigmāṁśur vraja sahacarī-nīḍam adhunā

sukhaṁ bhrātaḥ supyāḤ svajana-sadṛśaṁ vāyasa kṛtam |

mayi snehād bāṣpa-sthagita-ruci-dṛṣṭau sakaruṇaṁ

rudatyāṁ yo yātas tvayi sa vilapaty eṣyati katham ||766||

kasyacit | (Sv 1140)

dattaṁ piṇḍaṁ nayana-salila-kṣālanādhauta-gaṇḍaṁ

dvāropānte gata-dayitayā saṁgamānveṣaṇāya |

vakra-grīvaś cala-nata-śirāḥ pārśva-saṁcāri-netraḥ

pāśāśaṅkī galita-valayākrāntam aśnāti kākaḥ ||767||

kasyacit |

vāraṁ vāram alīka eva hi bhavān kiṁ vyāhṛtair gamyatā-

mity udgamya sumanda-bāhu-latikām utthāpayantyā ruṣā |

saṅkrāntair valayair alaṅkṛta-galo yuṣmad-viyogocitāṁ

tanvaṅgyāḥ prakaṭīkarīti tanutām aṅge bhraman vāyasaḥ ||768||

kasyacit | (Srk 732)

yat puṣṇāsi pikānakāraṇa-ripūn adhvany avāma-bhruvāṁ

yac cācchidya baliṁ vilumpasi karāt sarvaṁ sahiṣye tava |

haṁho mad-vacanāditas tvayi gate śākhāntaraṁ vāyasa

kṣemeṇādya samāgamiṣyati sa cet kāntaś ciraṁ proṣitaḥ ||769||

dhoyīkasya |

ullāso virutena maṅgala-bali-grāsena viśvāsanaṁ

saṁcāreṇa kṛto vilocanayuge bāṣpodgamāvagrahaḥ |

yāto’stam ravir eṣa saṁprati puraḥ svasty astu te gamyatām

ete tvām anuyāntu saṁprati mama prāṇāḥ priyānveṣiṇaḥ ||770||

jalacandrasya |

### 60. proṣita-sambhedaḥ

āyāte dayite marusthala-bhuvām utprekṣya durlaṅghyatāṁ

gehinyā paritoṣa-bāṣpa-taralām āsajya dṛṣṭiṁ mukhe |
dattvā pīlu-śamīkarīra-kavalān svenāñcalenādarā-

dāmṛṣṭaṁ karabhasya kesara-saṭābhārāgra-lagnaṁ rajaḥ ||771||

keśaṭasya | (Sk 5.120, Dr 4.14a, Srk 512, Sv 2075, Smv 54.4)

keyūrīkṛta-kaṅkaṇāvalir asau karṇāvataṁsīkṛta-

vyālolālaka-paddhatiḥ pathi puro baddhāñjaliḥ pṛcchati |

yāvat kaṁcid udantam ātmakam itus tāvat sa evety atha

vrīḍā-vakrita-kaṇṭha-nālam abalā kaiḥ kair na bhinnā rasaiḥ ||772||

rājaśekharasya | (Smv 54.10, Srk 713)

nidre bhadram avasthitāsi kuśalaṁ saṁvedane kiṁ tava

kṣemaṁ te sakhi nirvṛte na tu samaṁ kāntena yūyaṁ gatāḥ |

kiṁ cānyat priya-saṅgamena calito gacchan vipad-vatsalo

mūrcchā-vismṛti-vedanā-parijano dṛṣṭo’smadīyo na vā ||773||

aravindasya | (Srk 717)

prāg yāmini priya-viyoga-vipatti-kāle

tvayy eva vāsara-śatāni layaṁ gatāni |

daivāt kathaṁ katham api priya-saṅgame’dya

caṇḍāli kiṁ tvam asi vāsara eva līnā ||774||

kasyacit |

pratyudgamya tanūruhodgati-vaśāt kheda-skhalac-ceṣṭayā

dattvā sveda-lavaiḥ svahasta-galitaiḥ prakṣālanā pādayoḥ |

kiṁcit smera-mukha-prakīrṇa-daśana-svacchāṁśu-puṣpojjvalair

ānandāśrubhir arcito dayitayā pānthaś cirād āgataḥ ||775||

kasyacit |

### 61. abhisārārambhaḥ

patir durvañco’yaṁ vidhuramalino vartma viṣamaṁ

janaś chidrānveṣī praṇayi-vacanaṁ duṣpariharam |

ataḥ kācit tanvī rati-vidita-saṅketa-gataye

gṛhād vāraṁ vāraṁ nirasarad atha prāviśad atha ||776||

kasyacit | (Srk 830)

mandaṁ nidhehi caraṇau paridhehi nīlaṁ

vāsaḥ pidhehi valayāvalim añcalena |

mā jalpa sāhasini śārada-candra-kānti-

dantāṁśavas tava tamāṁsi samāpayanti ||777||

nālasya | (Pv. 194; Spd 3620, Smv 71.8 hariharasya)

utkṣiptaṁ sakhi varti-pūrita-mukhaṁ mūkīkṛtaṁ nūpuraṁ

kāñcī-dāma nivṛtta-gharghara-ravaṁ kṣiptaṁ dukūlāntare |

suptāḥ pañjara-sārikāḥ parijano’py āghūrṇito nidrayā

śūnyo rājapathas tamāṁsi niviḍāny ehy ehi nirgamyatām ||778||

yogeśvarasya |

sakhī nirvailakṣyā sa ca sahacaro’tyanta-capalaḥ

kṛto mugdhe dugdhe kim iti vṛṣa-daṁśaḥ praharikaḥ |

suvarṇaṁ svaṁ cakṣuḥ phalati na vilambasva kulaṭā-

kulotpātaḥ śātakratavam acalaṁ cumbati śaśī ||779||

mitrasya |

muñcaty ābharaṇāni dīpta-mukharāṇy uttaṁsam indīvaraiḥ

kurvāṇā dadhatī muhur mṛgamada-kṣodānuliptaṁ vapuḥ |

kālindī-jala-veṇi-nīla-masṛṇaṁ cīnāṁśukaṁ bibhratī

mugdhe tvaṁ prakaṭīkaroṣy avinayārambhaṁ vṛthā nihnavaḥ ||780||

lakṣmaṇa-sena-devasya |

### 62. abhisārikā

niviḍya kucayor nicola-bandhaṁ

racaya laghūni kiyanticit padāni |
nija-pati-cira-bhoga-pātakānā-

mupaśama-tīrtham ayaṁ sa te nikuñjaḥ ||781||

cūḍāmaṇeḥ |

abhisaraṇa-rasaḥ kṛśāṅga-yaṣṭe-

rayam aparatra na vīkṣitaḥ śruto vā |

ahim api yad iyaṁ nirāsa nāṅghre-

rniviḍitanū puram ātmanīnabuddhyā ||782||

dhūrjaṭeḥ | (Smv 71.9)

urasi nihitas tāro hāraḥ kṛtā jaghane ghane

kalakalavatī kāñcī pādau kvaṇanmaṇinūpurau |

priyamabhisarasyevaṁ mugdhe samāhataḍiṇḍimā

yadi kimadhikatrāsotkampaṁ diśaḥ samudīkṣase ||783||

amaroḥ | (Amaru 28, Dr 2.27b, Sv 1947, Spd 3613, Skm 835)

kiṁ nv āvṛṇoṣi kavarīṁ sakhi kiṁ nu kāñcīṁ

badhnāsi varmayasi kiṁ kucayor nicolam |

sotkaṇṭha-kānta-subhagādhyuṣitopakaṇṭhā

prāptā puraḥ surata-saṅgara-raṅga-bhūmiḥ ||784||

dharma-yogeśvarasya |

vastra-prota-duranta-tanū purmukhāḥ saṁyamya nīvī-maṇī-

nudgāḍhāṁśuka-pallavena nibhṛtaṁ dattābhisāra-kramāḥ |

etāḥ kuntala-mallikā-parimala-vyālola-bhṛṅgāvalī-

jhaṅkārair vikalīkṛtāḥ pathi bata vyaktaṁ kuraṅgī-dṛśaḥ ||785||

kasyacit | (Srk 829)

### 63. divābhisārikā

avalokya nartita-śikhaṇḍi-maṇḍalair

navanīradair niculitaṁ nabhastalam |

divase’pi vañjula-nikuñja-mitvarī

viśati sma vallabha-vataṁsitaṁ rasāt ||786||

subhaṭasya |

sāndreṣu campaka-vaneṣu vinidra-puṣpa-

paṅkti-prakāśita-parāga-piśaṅgiteṣu |

madhyaṁdine’pi ramaṇī ramaṇābhisāra-

buddhiṁ babhāra kanakābharaṇaṁ bhajantī ||787||

tasyaiva |

divāpi jaladodayād upacitāndhakāra-cchaṭā-

jaṭālita-taṭīm imāṁ viśati vismarantī bhayam |

tamāla-taruṇa-maṇḍitāvaṭa-nirasta-bhānu-dyutiṁ

dhṛtābhisaraṇa-vratā śavara-sundarī kandarīm ||788||

kālidāsasya |

madhyāhne dviguṇārka-dīdhiti-dalat-sambhoga-vīthī-patha-

prasthāna-vyayitāruṇāṅguli-dalaṁ rādhā-padaṁ mādhavaḥ |

maulau srak-śabale muhuḥ samudita-svede muhur vakṣasi

nyasya prāṇayati prakampa-vidhuraiḥ śvāsormi-vātair muhuḥ ||789||

ācārya-gopīkasya |

divase’pi dhūma-mahiṣī

vādyotsava-durdineṣu militāyāḥ |

nākṛta-puṇyaḥ paśyasi

rahasi mudā vadana-kramam eṇākṣyāḥ ||790||

umāpati-dharasya |

### 64. timirābhisārikā

khadyototkara-danturāndhatamasotsaṅgena mā gāḥ sakhi

svairaṁ nūpura-jāgarūka-caraṇau duḥśikṣite ropaya |

nyañcac-cola-calācalena tarale hāra-srajaṁ niṣpidhāḥ

prāptaḥ putri sa eṣa nīla-nicula-krīḍālatā-maṇḍapaḥ ||791||

pāyīkasya |

maulau śyāma-saroja-dāma nayana-dvandve’ñjanaṁ karṇayos

tāpiñcha-prasavaḥ kapola-phalake kastūrikā-pallavaḥ |

viśvāloka-vilopi ninditam api preyobhisārāśayā

hṛṣyadbhiḥ smara-durvinīta-vanitā-stomais tamo manyate ||792||

umāpati-dharasya |

vāso barhiṇa-kaṇṭha-meduram uro niṣpiṣṭakastūrikā-

patrālī-mayam indranīla-valayaṁ dor-vallir āsevate |

niryāntī ca laghu-skhalat-padam idaṁ dhvāntaṁ na yan manyase

tad yūnā madirākṣi kena sucirād ārādhi puṣpāyudhaḥ ||793||

āvantika-jahnoḥ |

prayāsi yat kuṇḍala-cakradhārayā

vipāṭayantīva ghanaṁ niśātamaḥ |

tad adya karṇāyata-locanotpale

phale’grahiḥ kasya manoratha-drumaḥ ||794||

dhoyīkasya |

iha niśi nibiḍa-nirantara-

kuca-kumbha-dvitaya-datta-hṛdaya-bharā |

ramaṇa-guṇa-kṛṣyamāṇā

saṁtarati tamas-taraṅgiṇīṁ kāpi ||795||

amaroḥ |

### 65. jyotsnābhisārikā

śaśadhara-kara-spardhāmugdhaṁ vidhāya vibhūṣaṇaṁ

kim iti valita-grīvaṁ mugdhe mudhaiva vilokyate |

kṛtam api kṛaṁ nedaṁ dūti pratīhi na mām iyaṁ

sahajam alinā deha-cchāyā vimuñcati vairiṇī ||796||

keśava-kolīya-nāthokasya |

malayaja-paṅka-lipta-tanavo nava-hāra-latā-vibhūṣitāḥ

sitatara-danta-patra-kṛta-vaktra-ruco rucirāmalāṁśukāḥ |

śaśabhṛti vitata-dhāmni dhavalayati dharām avibhāvyatāṁ gatāḥ

priya-vasatiṁ vrajanti sukham eva mitho nirasta-bhiyo’bhisārikāḥ ||797||

bāṇasya | (Srk 832)

maulau mauktika-dāma ketaka-dalaṁ karṇe sphuṭat-kairavaṁ

tāḍaṅkaḥ karidantajaḥ stana-taṭī-karpūra-reṇūtkaraḥ |

kaṇṭho nistala-tāra-hāra-valayī śubhraṁ tanīyoṁśukaṁ

jyotsnāyām abhisāra-saṁpadam imāṁ pañceṣur apy añcati ||798||

kasyacit |

nava-dhauta-dhavala-vasanāś candrikayā sāndrayā tiro-gamitāḥ |

ramaṇa-bhavanāny aśaṅkaṁ sarpanty abhisārikāḥ sapadi ||799||

kasyacit |

itaḥ prāleyāṁśuḥ pralayam akarot kairava-kula-

klama-cchedotsekaiḥ kiraṇa-nikarair eṣa tamasām |

ito’py ājñāvajñāṁ sakhi na sahate duḥsahatara-

pratāpaḥ pañceṣus tad iha śaraṇaṁ sāhasa-rasaḥ ||800||

subhaṭasya |

### 66. durdinābhisārikā

paṅke nūpura-śiñjitasya garimā magnaḥ kvaṇan-mekhalā

jalpākī jaghana-sthalī jala-mucāṁ nādair niṣiddhādhikam |

dor-vallī-valayāṁśavaś ca śamitāḥ saudāminī-vibhramair

varṣārātri-vibhūṣitibhis tava sakhi kṣīṇo’ntarāyaḥ kṣaṇāt ||801||

subhaṭasya |

asūcī-saṁcāre tamasi nabhasi prauḍha-jalada-

dhvani-prājñaṁ-manye patati pṛṣatānāṁ nicaye |

idaṁ saudāminyāḥ kanaka-kamanīyaṁ vilasitaṁ

mudaṁ ca mlāniṁ ca prathayati pathi svaira-sudṛśām ||802||

tasyaiva |

dhāvati ceto na tanur dhārā-dhauto’dharo hṛdi na rāgaḥ |

iha ramaṇam abhisarantyāḥ skhalati gatir na tv avaṣṭambhaḥ ||803||

amaroḥ |

prāṇeśam abhisarantī mugdhā pathi paṅkile skhalantīva |

avalambanāya vārāṁ dhārāsu karaṁ prasārayati ||804||

dharaṇī-dharasya | (Spd 3612)

mat-pāṇāv apasavyam arpaya karaṁ savyaṁ ca kāñcyāṁ kuru

protkuñcāgram amū nidhehi caraṇāv utpaṅkile vartmani |

mā putri trasa paśya vartma katicid visphārya cakṣuḥ kṣaṇāny

āvalleḍhi taḍil-latā tata itaḥ piṇḍāvalehyaṁ tamaḥ ||805||

candrajyotiṣaḥ |

### 67. svairiṇī-pralāpaḥ

devo ravir vā praṇipatya yācyaḥ

kāla-kramān maṇḍalam āgatasya |

paraḥ sahasrāḥ śarado vidheyās

tvayātitheyī mṛga-lāñchanasya ||806||

kasyacit |

śīta-madhuram api galitaṁ

vamati vidhuṁ vyādhinā yena |

śamayati yas taṁ rāhoḥ sakhi

bhiṣajas tasya dāsī syām ||807||

dharmapālasya |

asmin karīndra-kara-nirgalitāravinda-

kandānukāriṇi ciraṁ ruci-cakravāle |

kasmai phalāya kulaṭā-kula-koṭi-homaṁ

haṁho mṛgāṅka kuruṣe karuṇāmapāsya ||808||

subhaṭasya |

niṣpīyāṁśupayaḥ payoruha-ripoś cakruś cakorā ime

yan nādyāpi kalaṅka-paṅkila-kalā-kaṅkāla-śeṣaṁ vapuḥ |

saiṣā kiṁ kavi-kalpanā sakhi kim u svairāṅganā-duṣkṛtair

ebhyaḥ kānti-kalāpa-pāna-paṭima-vyutpattir udvāsitā ||809||

tasyaiva |

yan mṛtyuñjaya-mauli-ratnam amṛta-prasyandi-sāndra-cchavir

jyāyān mantra-vidāṁ mahārṇava-maṇi-śreṇi-sakulyāgraṇīḥ |

preyān oṣadhi-maṇḍalasya vahati kṣīṇaṁ vapur yaḥ kṣaṇāt

tatraite vilasanti putri kulaṭā-sat-karmaṇāṁ mūrtayaḥ ||810||

jalacandrasya |

### 68. strī-rūpam

yat trailokyamanorathasya paramaṁ pātraṁ manojanmanā

yac cāstraṁ hara-nirjitena jagatīṁ jetuṁ cirād arjitam |

yan me śrotra-rasāyanaṁ katham aho prāptaṁ tad etan mayā

rūpaṁ locana-pīyamāna-vigalal-lāvaṇya-pūraṁ vapuḥ ||811||

kālidāsasya |

dīrghākṣaṁ śarad-indu-kānti-vadanaṁ bāhū natāvaṁsayoḥ

saṁkṣiptaṁ niviḍonnata-stanam uraḥ pārśve pramṛṣṭe iva |

madhyaḥ pāṇim ito nitambi jaghanaṁ pādāv udagrāṅgulī

chando nartayitur yathiava manasaḥ sṛṣṭaṁ tathāsyā vapuḥ ||812||

tasyaiva | (Mālavikāgnimitra 2.3, Dr. 4.48, SD 3.16)

bimboṣṭhāya namaskaroti cakitā bandhūka-puṣpa-dyutiḥ

kārpaṇyaṁ tanute na kiṁ smara-dhanur dīnaṁ bhruvor agrataḥ |

ājñāṁ mūrdhabhir udvahanti kamalāny akṣṇor mṛgākṣyāḥ sphuṭaṁ

kiṁ cānyad-vadanasya dhāvati puro baddhāñjaliś candramāḥ ||813||

puruṣottama-devasya |

lāvaṇya-draviṇa-vyayo na gaṇitaḥ kleśo mahān svīkṛtaḥ

svacchandaṁ vasato janasya hṛdaye cintā-jvaro nirmitaḥ |

eṣāpi sva-guṇānurūpa-ramaṇābhāvād varākī hatā

ko’rthaś cetasi vedhasā vinihitas tanvyās tanuṁ tanvatā ||814||

dharma-kīrteḥ (Kuval. 100, Srk 454)

lāvaṇya-drava-kalpam eva kanakaṁ vaktrasya nīrājanā-

piṇḍa-śrīḥ śaśabhṛd-dṛg eva nayana-dvandvasya nīlotpalam |

bhrū-vallīṁ kim udāharāmi yad avacchedo dhanur mānmathaṁ

tat-pīyūṣa-bhujāmarocaka-camatkāri smitaṁ subhruvaḥ ||815||

karañja-mahādevasya |

### 69. bhrūḥ

asaṅgatenonnatim āgatena

calena vakreṇa malīmasena |

sā durjanenaiva samastam etaṁ

prabādhate bhrū-yugalena lokam ||816||

yajña-ghoṣasya |

akausumī manmatha-cāpa-yaṣṭi-

ranaṁśukā vibhrama-vaijayantī |

lalāṭa-raṅgāṅgaṇa-nartakīya-

manañjanā bhūr anuyāti dṛṣṭim ||817||

kasyacit |

viramatu rati-jāne lola-rolamba-kīṭa-

vraṇa-vivara-sahasra-kṣuṇṇam etad dhanus te |

yad iha kusuma-keto bhrū-latā kāpy yūnā-

mupari jaya-patākā subhruvo viśva-jetrī ||818||

vāsudeva-jyotiṣaḥ |

indoḥ kāntiṁ jaḍatara-karān matta-nāgād gatiṁ vā

trastān netre harasi hariṇāt tatra kiṁ nāma citram |

etac citraṁ punar iha jagaj-jaitra-kandarpa-cāpa-

śrī-sarvasvaṁ yad apaharasi preyasi bhrū-vilāsaiḥ ||819||

nānyadevasya |

bhrū-lekhā-yugalaṁ bhāti

tasyāś caṭula-cakṣuṣaḥ |

patra-dvayīva haritā

nāsāvaṁśasya nirgatā ||820||

bilhaṇasya | (Vc 2.79, Spd 3297, Smv 53.7)

### 70. nayanam

nalinaṁ malinaṁ vivṛṇvatī

pṛṣatīm aspṛśatī tad-īkṣaṇe |

api khañjanam añjanāñcite

vidadhāte ruci-garva-durvidham ||821||

kavi-paṇḍita-śrīharṣasya | (Nc 2.23, Spd 3301)

nija-nayana-pratibimbair ambuni bahuśaḥ pratāritā kāpi |

nīlotpale’pi vimṛśati karam arpayituṁ kusumalāvī ||822||

dharaṇīdharasya | (Srk 391, Smv 67.13, Sd 8.19)

nīrājayāmi nayane tava yan mṛṣodya-

mindīvaraiḥ samam abaddha-mukhāḥ karaṁ te |

adyāpi śāmyati na te bata pārvaṇendu-

bimbopamā sakhi mukhāmbuja-kiṁvadantī ||823||

pītāmbarasya |

akṣibhyāṁ kṛṣṇa-śārābhyām asyāḥ karṇau na bādhitau |
śaṅke kanaka-tāḍaṅka-pāśa-trāsa-vaśād iva ||824||

baṅgālasya |

mṛgī-sambandhinī dṛṣṭir asau yadi na subhruvaḥ |

dhāvati śravaṇottaṁsa-līlā-dūrvāṅkure kṛtaḥ ||825||

bilhaṇasya | (Vc 8.73)

### 71. karṇaḥ

tyaktādaro dhanuṣi saumanase varoru

nīrājitaḥ sutanu naiṣa nijaiḥ pṛṣatkaiḥ |

badhnann abhūn nayana-kāla-mṛgān idānīṁ

tvat-karṇa-pāśa-yuga-vāguriko manobhūḥ ||826||

gopīkasya |

ahaha kim adhunā mudhaiva badhnāsy

anucita-kāriṇi karṇa-danta-patram |

nanu tava caṭula-bhru-karṇa-pālir

bhuvana-vilocana-kāla-sāra-pāśaḥ ||827||

tasyaiva |

kiṁ patrabhaṅga-ruci-jālam idaṁ kapole

tvat-karṇayoḥ sudati sārita eṣa pāśaḥ |

kaścit tv avaty api kim utpatito nitambāṁs

tvan-madhya-deśa-davam īkṣaṇa-kāla-sāraḥ ||828||

tasyaiva |

smara-śaradhi-nikāśaṁ karṇa-pāśaṁ kṛśāṅgī

raya-vigalita-tāḍīpatra-tāḍaṅkam ekam |

vahati hṛdaya-coraṁ kuṅkuma-nyāsa-gauraṁ

valayitam iva nālaṁ locanendīvarasya ||829||

kasyacit | (Srk 524)

sambhoga-bhṛṣṭa-tāḍaṅkaḥ

karṇas tasyā virājate |

netra-nīlotpalasyeva

nālakaṁ dviguṇīkṛtam ||830||

vikramāditya-kālidāsayoḥ |

### 72. adharaḥ

ayam akṣuṇṇa-kānta-śrī-

radharo hariṇī-dṛśaḥ |

pravāla-padmarāgāde-

rupari pratigarjati ||831||

dharmāśoka-dattasya |

abhinava-javā-puṣpa-spardhī tavādhara-pallavo

hasita-kusumonmeṣa-cchāyā-dara-cchuritāntaraḥ |

nayana-madhupa-śreṇīṁ yūnām anāratam āharaṁ-

staruṇi tanute tāruṇya-śrīr vilāsa-vataṁsatām ||832||

jalacandrasya |

ayaṁ te vidruma-cchāyo maru-deśa ivādharaḥ |

karoti kasya no mugdhe pipāsā-taralaṁ manaḥ ||833||

kasyacit | (Srk 492)

vibhāti bimbādhara-vallir asyāḥ

smarasya bandhūka-dhanur lateva |

vināpi bāṇena guṇena yeyaṁ

yūnāṁ manāṁsi prasabhaṁ bhinatti ||834||

jayadevasya |

syād bandhu-jīva-nivahair yadi pañca-bāṇa-

cāpaś calat-kusuma-keśara-cāmarāṅkaḥ |

syād eva tena tulanā taruṇi tvadīya-

bimbādharasya madhura-smita-bhāvitasya ||835||

śaṅkara-devasya |

### 73. vadanam

yad api vibudhaiḥ sindhor antaḥ kathañcid upārjitaṁ

tad api sakalaṁ cāru-strīṇāṁ mukheṣu vibhāvyate |

sura-sumanasaḥ śvāsāmode śaśī ca kapolayo-

ramṛtam adhare tiryag-bhūte viṣaṁ ca vilocane ||836||

lakṣmīdharasya | (Srk 401, Smv 53.31)

janānandaś candro bhavatu na kathaṁ nāma sukṛtī

prayāto’vasthābhis tisṛbhir api yaḥ koṭim iyatīm |

bhruvor līlāṁ bālaḥ śriyamm alika-paṭṭasya taruṇo

mukhendoḥ sarvasvaṁ harati hariṇākṣyāḥ pariṇataḥ ||837||

murāreḥ | (Smv 53.33)

taspasyatīva śītāṁśu-

stvan-mukhendu-jigīṣayā |

kṛśaḥ śambhu-jaṭājūṭa-

taṭinī-taṭam āśritaḥ ||838||

kasyacit | (Srk 460)

pratyāsanna-vidūra-varti-viṣaye’muṣmin dvicandra-bhrame

mukhyā candra-matir mukhe tava nirālambaiva tu vyomani |

bhuṅktvāsau hariṇaḥ sadā jana-bhayāt tatraiva līnaḥ priye

naivaṁ cet katham eva yasya jaṭhare tasyaiva lole dṛśau ||839||

śabdārṇavasya |

koṣaḥ sphītataraḥ sthitāni paritaḥ patrāṇi durgaṁ jalaṁ

maitraṁ maṇḍalam ujjvalaṁ ciram adho-nītās tathā kaṇṭakāḥ |

ity ākṛṣṭa-śilīmukhena racanāṁ kṛtvā tad atyadbhutaṁ

yat-padmena jigīṣuṇāpi na jitaṁ mugdhe tavedaṁ mukham ||840||

kasyacit | (Srk 445, Sv 1523, Spd 3322)

### 74. vacanam

kala-kvāṇe vīṇe virama raṇitāt kokila sakhe

sakhedo mā bhūs tvaṁ druhiṇa-vihitas te paribhavaḥ |

sudhe muñca spardhām adhara-madhu-saṁsarga-sarasāḥ

sphuṭanty etā vācaḥ kim api kamanīyā mṛga-dṛśaḥ ||841||

sūrya-dharasya |

naivodañcaya pañcamaṁ pika-rutaṁ mā śārike sāraya

tvaṁ dhīro bhava kīra vallakivarāt tantrīm atantrīṁ kuru |

unmīlad-yuva-bhāva-saṁbhṛta-rasa-pratyunmiṣad-vakrima-

prakānta-smita-kaumudī-saha-bhuvo vācaḥ śrutāḥ subhruvaḥ ||842||

sendubhasya |

tiryaktayaiva parapuṣṭa-vadhūr apātraṁ

vīṇāpy amānuṣa-guṇā gaṇanā kuto’syāḥ |

vācāṁ na kiṁcid anukāri mṛgāyatākṣyā

mādhurya-sīmani sudhāṁ punar ālikhāmi ||843||

kālidāsa-nandinaḥ |

tanvyā manojña-svara-naipuṇena

vinirjito roṣa-vilohitākṣaḥ |

prasakta-cittāhitam anya-puṣṭaḥ

śokena kārṣṇyaṁ vahatīti manye ||844||

kumāra-dāsasya | (Jānakī-haraṇa 7.17)

śirīṣa-puṣpād api komalāyā

vedhā vidhāyāṅgam aśeṣam asyāḥ |

prāpta-prakarṣaḥ sukumāra-sarge

samāpayad vāci mṛdutva-tattvam ||845||

kavi-paṇḍita-śrīharṣasya | (Nc. 7.47)

### 75. bāhuḥ

imāṁ vidhātuṁ bhuja-valli mujjvalāṁ

gṛhīta-sāraṁ vidhinā nata-bhruvaḥ |

kaṭhora-bhāva-priyam eva kevalaṁ

mṛṇālam antas-taralaṁ kuto’nyathā ||846||

dūnokasya |

kiṁ syāt phalaṁ sphuṭam adhūkamayena dāmnā

kā vārthitā vikaca-campaka-mālayā me |

dhik tāṁ ca kāñcana-saroja-mṛṇāla-nālāṁ

līlābhuvo bhuja-latā lalitāstu saiva ||847||

kavi-kusumasya |

dayitā bāhu-pāśasya kuto’yam aparo vidhiḥ |

jīvayaty arpitaḥ kaṇṭhe mārayaty apavarjitaḥ ||848||

kaśmīraka-śyāmalasya | (Sv 1529, Spd 3330, Smv 53.40)

sarale eva dor-lekhe yadi cañcala-cakṣuṣaḥ |

amugdhābhyo mṛṇālībhyaḥ katham ājahratuḥ śriyam ||849||

bilhaṇasya | (Vc 8.64)

bāhū tasyāḥ kucābhoga-

niṣiddhānyonya-darśanau |

mantritaṁ katham etābhyāṁ

mṛṇālī-kīrti-luṇṭhanam ||850||

tasyaiva | (Vc. 8.66)

### 76. stanaḥ

etan manda-vipakva-tinduka-phala-śyāmodarāpāṇḍura-

prāntaṁ hanta pulinda-sundara-kara-sparśa-kṣamaṁ lakṣyate |

tat-pallī-pati-putri kuñjara-kulaṁ jīvābhayābhyarthanā

dīnaṁ tvām anunāthati stana-yugaṁ patrāvṛtaṁ mā kṛthāḥ ||851||

vallaṇasya | (Srk 1664, Kp 142)

vilasatu phala-jātaṁ cāru hṛdyaṁ tarūṇāṁ

taruṇi na padavīṁ tad yāsyati śrī-phalasya |

asama-nija-mahimnā yena te tanvi tuṅga-

stana-yugala-jigīṣā sāhasenārjitā śrīḥ ||852||

tālahaḍīyadaṅkasya |

ayaṁ lolan-muktāvali-kiraṇāvali-kiraṇa-mālā-parikaraḥ

sphuṭasyendor lakṣmīṁ kṣapayitum alaṁ manmatha-suhṛt |

viśālaḥ śyāmāyāḥ sthagita-ghana-nīlāṁśuka-vṛtaḥ

stanābhogaḥ svidyan-masṛṇa-ghusṛṇālepa-subhagaḥ ||853||

manovinoda-kṛtaḥ | (Srk 472)

sajanmānau tulyāv api janitur ājanma ca saha

pravṛddhau nāmnā ca stana iti samānāv udayinau |
mithaḥ sīmā-mātre yadi diam anayor maṇḍala-bhṛto-

rapi spardhā nūnaṁ tad iha hi namasyā kaṭhinatā ||854||

rājaśekharasya | (Srk 429)

udbhūtaṁ kim idaṁ manobhava-nṛpa krīḍāravinda-dvayaṁ

tat-sūtiḥ katham ekatas tanuvasad romāvalīnālataḥ |

cakra-dvandvam api kṣamaṁ tad api kiṁ sthātuṁ mukhendoḥ puro

lāvaṇyāmbudhi-magna-yauvana-gajasyāvaimi kumbha-dvayam ||855||

kasyacit |

### 77. romavalī

romāvalī kanaka-campaka-dāma-gauryā

lakṣmīṁ tanoti nava-yauvana-sambhṛta-śrīḥ |

trailokya-labdha-vijayasya manobhavasya

saurvarṇa-paṭṭa-likhiteva jaya-praśastiḥ ||856||

kasyacit | (Srk 394)

romāvalī satrivalī taraṅga-

nābhī-hradasyopari rājate’syāḥ |

mukhendu-bhīta-stana-cakravāka-

vaktra-cyutā śaivala-mañjarīva ||857||

dhoyīkasya |

dagdhe manobhavatarau bālā kuca-kumbha-sambhṛtair amṛtaiḥ |

trivalīkṛtālabālā jātā romāvalī-vallī ||858||

bhāsasya |

uddhṛtaḥ stana-bhāra eṣa tarale netre cale bhrū-late

rāgādhiṣṭhitamoṣṭha-pallavam idaṁ kurvantu nāma vyathām |

saubhāgyākṣara-mālikeva likhitā puṣpāyudhena svayaṁ

madhyasthāpi karoti tāpam adhikaṁ romāvalī kena me ||859||

kasyacit | (Sv 1354)

harati ratipater nitamba-bimba-

stana-taṭa-caṅkrama-saṅkramasya lakṣmīm |

trivali-bhava-taraṅga-nimna-nābhī-

hrada-padavīm adhiroma-rājir asyāḥ ||860||

jayadevasya |

### 78. madhyam

nihitā maṇi-mekhalā nitambe

taralā hāra-latā kuca-dvaye ca |

anayāham alaṅkṛto na kasmā-

diti tasyās tanutām iyāya madhyam ||861||

kuñjasya |

ahaṁ tanīyānatikomalaś ca

stana-dvayaṁ voḍhum alaṁ na tāvat |

itīva tat-saṁvahanārtham asyā

vali-trayaṁ puṣyati madhya-bhāgaḥ ||862||

dhoyīkasya |

lāvaṇya-puṇya-salilaugha-mahārgha-tīrthe

tasyā vali-traya taraṅgiṇi madhya-deśe |

nirvāṇam ṛcchati manaḥ sahajaikatāna-

masmin muhuḥ kim anubhāvayatīva dṛṣṭiḥ ||863||

hareḥ |

tanutva-ramaṇīyasya madhyasya ca bhujasya ca |
abhavan nitarāṁ tasyā valayaḥ kānti-baddhaye ||864||

kasyacit | (Sk 2.159, Smv 53.64)

kuca-kalaśa-mahimnā śroṇi-bhāra-prathimnā

vihita-niviḍa-pīḍās tāṁ dvayīm udviṣantaḥ |

ciram udara-taraṅga-śreṇi-mārgeṇa yāsāṁ

bhru-kuṭim iva vahanti krodhato madhya-bhāgāḥ ||865||

rājaśekharasya |

### 79. nāyikā-krīḍanam

amanda-maṇi-nūpura-pracura-cāru-cāra-kramaṁ

jhaṇaj-jhaṇita-mekhalā-skhalita-tāra-hāra-cchaṭam |

idaṁ tarala-kaṅkaṇāvali-viśeṣa-vācālitaṁ

mano harati subhruvaḥ kim api kanduka-krīḍitam ||866||

rājaśekharasya | (Vsb 2.6, Srk 526, Smv 66.6)

asyāḥ svedāmbu-bindu-cyuta-tilakatayā vyakta-vaktrendu-kānteḥ

paryāyāt kandukasya prahaṇana-gaṇanā keli-vācālitāyāḥ |

utpātottālatāla-krama-namita-dṛśas tāḍanottāla-tālī

līlākhyā maunitāḥ sma pratipadam amunā kanduka-krīḍitena ||867||

tasyaiva | (Vsb 2.8)

celāñcalena cala-hāra-latā-prakāṇḍai-

rveṇī-guṇena ca balād valayī-kṛtena |

svecchāhita-bhramaraka-bhrami-maṇḍalībhi-

ranyaṁ rasaṁ racayatīva ciraṁ nata-bhrūḥ ||868||

tasyaiva | (Vsb 2.9, Srk 528)

śikhā-maṇir itoruṇas tilakayaty ayaṁ medinī-

mito galita-gumphanāstarala-veṇivāntāḥ srajaḥ |

itaś churitam antarā truṭitahāramuktāphalai-

ritaḥ śravaṇa-pāśataḥ kamala-patram āste cyutam ||869||

tasyaiva | (Vsb 2.13)

cyuta-karṇa-śiroruhāvataṁsai-

rniviḍa-sveda-jalārdra-gaṇḍa-lekhaiḥ |
asakṛn-maṇi-kuṭṭimodare sā

divasaṁ kanduka-kelibhir nināya ||870||

muñjasya |

### 80. anukūla-nāyakaḥ

sadā cāṭūn jalpan satatam upahārārpita-manā

mukhaṁ paśyan nityaṁ satatam avibhinnāñjali-puṭaḥ |

anicchann icchan vā kṣaṇam api na pārśvaṁ tyajati yaḥ

sa kiṁ kāmī strīṇām ayam aśaraṇo bhṛtya-puruṣaḥ ||871||

śrīmal-lakṣmaṇa-sena-devasya |

sā bālā vayam apragalbha-manasaḥ sā strī vayaṁ kātarāḥ

sā pīnonnatimat payodhara-yugaṁ dhatte sakhedā vayam |

sākrāntā jaghana-sthalena guruṇā gantuṁ na śaktā vayaṁ

doṣair anya-janāśritair apaṭavo jātāḥ sma ity adbhutam ||872||

[Amaru 30, Srk 481, Sbh 1346, SK 3.42]

sālaktakena nava-pallava-komalena

pādena nūpuravatā madanālasena |

yas tāḍyate dayitayā praṇayārādhāt

so’ṅgīkṛto bhagavatā makara-dhvajena ||873||

[Amaru 52; Smv 85.1]

sāmanta-mauli-maṇi-rañjita-pāda-pīṭham

ekātapatram avaner na tathādhipatyam |

asyāḥ sakhe caraṇayor aham adya kāntam

ājñākaratvam adhigamya yathā kṛtārthaḥ ||874||

kasyacit | (Vik. 3.47)

hāro yatra vyavadhi-racanā tvaṁ tu yenāparāddho

romodbhedo’py aśithilatarāliṅganeṣv antarāyaḥ |

yasmin vāñchā viramati mitho nārdha-nārīśvaratve

tad dāmpatyaṁ vibhajatu kathaṁkāram anyā mṛgākṣī ||875||

govardhanasya |

### 81. dakṣiṇa-nāyakaḥ

saivāsya praṇatis tad eva vacanaṁ tā eva keli-kriyā-

bhītiḥ saiva tad eva narma-madhuraṁ pūrvānurāgocitam |

kāntasyāpriya-kāriṇīti bhavatī taṁ vakti doṣābilaṁ

kiṁ syād ittham aharniśaṁ sakhi mano dolāyate cintayā ||876||

rudraṭasya | (ST 1.26a)

snātā tiṣṭhati kuntaleśvara-sutā vāro’ṅga-rāja-svasur

dyūtaiḥ rātrir iyaṁ jitā kamalayā devī prasādyādya ca |

ity antaḥpura-sundarībhir asakṛd vijñāpitena kramād

devenāpratipatti-mūḍha-manasā dvitrāḥ sthitaṁ nāḍikāḥ ||877||

kasyacit | (Sk 5.364, Dr. under 2.7, Sd under 3.42)

ramyaṁ dveṣṭi yathā purā prakṛtibhir na pratyahaṁ sevyate

śayyā-prānta-vivartanair vigamayaty unnidra eva kṣapāḥ |

dākṣiṇyena dadāti vācam ucitām antaḥpurebhyo yadā

gotreṣu skhalitas tadā bhavati ca vrīḍā-vilakṣaś ciram ||878||

kālidāsasya | (Smv 42.6, Śak. 6.5)

praṇayi vacanaṁ dīnā dṛṣṭiḥ śiro-nihito’ñjaliś

caraṇa-patanaṁ devyāḥ santi prasādana-hetavaḥ |

kusuma-viśikha-jvālā-tāpa-sphuṭan mṛdu-mānasā

vara-tanur asau yena prāpyā sa eva tu nāsti me ||879||

umāpati-dharasya |

vācaḥ paraṁ bhajanty etā devi praṇaya-cāturīm |

hṛdayasya tu sarvasvaṁ tvam evaika-priyā mama ||880||

tasyaiva |

### 82. śaṭha-nāyakaḥ

dṛṣṭvaikāsana-saṁshtite priyatame paścād upetyādarād

ekasyā nayane pidyāya vihita-krīḍānubandha-cchalaḥ |

īṣad-vakrima-kandharaḥ sa-pulakaḥ premollasan-mānasām

antar-hāsa-lasat-kapola-phalakāṁ dhūrto’parāṁ cumbati ||881||

[Amaru 16; Srk 603, Sv. 2069, Spd 3575]

kopāt komala-lola-bāhu-latikā-pāśena baddhā dṛḍhaṁ

nītvā keli-niketanaṁ dayitayā sāyaṁ sakhīnāṁ puraḥ |

bhūyo’py evam iti skhalan mṛdu-girā saṁsūcya duśceṣṭitaṁ

dhanyo hanyata eva nihnuti-paraḥ preyān rudatyā hasan ||882||

[Amaru 9, Smv 85.3, Sbh 1351]

eka-priyā-caraṇa-padma-parīṣṭijāta-

kleśasya me hṛdayam uttaralīcakāra |

udbhinna-nirbhara-mano-bhava-bhāva-mugdha-

nānāṅganāvadana-candramasāṁ didṛkṣā ||883||

lakṣmaṇa-sena-devasya |

kopāt kiṁcid upānato’pi rabhasād ākṛṣya keśeṣv alaṁ

nītvā mohana-mandiraṁ dayitayā hāreṇa baddhvā dṛḍham |

bhūyo yāsyasi tad-gṛhān iti muhuḥ kaṇṭhārdha-ruddhākṣaraṁ

jalpantyā śravaṇotpalena sukṛtī kaścid rahas tāḍyate ||884||

kasyacit | (Spd 3567, Smv 85.2)

sā bāḍhaṁ bhavatekṣiteti niviḍaṁ saṁyamya bāhvoḥ srajā

bhūyo drakṣyasi tāṁ śaṭheti paruṣaṁ saṁtarjya saṁtarjya ca |

ālīnāṁ pura eva nihnuti-paraḥ kopād raṇan-nūpuraṁ

māninyāś caraṇa-prahāra-vidhinā preyān aśokīkṛtaḥ ||885||

kasyacit |

### 83. dhṛṣṭa-nāyakaḥ

śataṁ vārān uktaḥ priya-sakhi vacobhiḥ sa paruṣaiḥ

sahasraṁ nirdhūtaś caraṇa-patitaḥ pārṣṇi-hatibhiḥ |

kiyat kṛtvo baddhāḥ punar iha na vedmi bhrukuṭayas

tathāpi kliśyan māṁ kṣaṇam api na dhṛṣṭo rahayati ||886||

kasyacit | (Sk 4.180, V. 371)

vāco vāgmini kiṁ tavādya paruṣāḥ subhru bhruvor vibhramair

viśrāntaṁ kuta eva lola-nayane kiṁ lohite locane |

svedaḥ kiṁ nu ghanastani stana-taṭe muktā-phalānāṁ tulāṁ

dhatte muñca ruṣaṁ mamātra dayite leśo’pi nāsty āgasaḥ ||887||

kasyacit | (ST 2.36a, Spd 3579, Smv 58.6)

jalpantyāḥ paruṣaṁ ruṣā mama balāc cumbaty asāv ānanaṁ

mṛd-gātyāśu karaṁ kareṇa bahuśaḥ santāḍyamāno’pi san |

ālīnāṁ purato dadhāti śirasā pāda-prahārāṁs tato

no jāne sakhi sāmprataṁ praṇayien kupyāmi tasmai katham ||888||

rudraṭasya | (ST 1.28a)

dṛṣṭā muṣṭibhir āhatā hṛdi nakhair ācoṭitā pārśvayor

ākṛṣṭā kavarīṣu gāḍham adhare śītkurvatī khaṇḍitā |

tvat-kṛtyaṁ tvad-agocare’pi hi kṛtaṁ sarvaṁ mayaivādhunā

mām ājñāpaya kiṁ karomi sarale bhūyaḥ sapatnyās tava ||889||

kasyacit | (Srk 677)

dāse kṛtāgasi bhaved ucitaḥ prabhūṇāṁ

pāda-prahār iti mānini nātidūye |

udyat-kaṭhora-pulakāṅkura-kaṇṭakāgrair

yad bhidyate padam idaṁ tava sā vyathā me ||890||

satyabodhasya | (Sd under 10.46, Spd 3657, Smv 57.11)

### 84. grāmya-nāyakaḥ

svairaṁ kīkaṭa-dārakaḥ parisare gundrālatopāhita-

tvaṅgac-carcarako virūḍhalaśuna-śyāmaḥ parikrāmati |

viśrāntaṁ muṣalaiḥ sthitaṁ tita-ubhir viśrabdham ambhoghaṭair

nirvāṇaṁ jvalanair mukhair vivalitaṁ grāmeyikāṇāṁ puraḥ ||891||

yogeśvarasya |

dhāvati tarum ārohati kūpaṁ laṅghayati śakaṭam utkṣipati |

tinavati tinavati gāyati dṛṣṭvā para-yoṣitaṁ ṣiṅgaḥ ||892||

tasyaiva |

brīhiḥ stamba-kariḥ prabhūta-payasaḥ pratyāgatā dhenavaḥ

pratyujjīvita-bhikṣuṇā bhṛśam iti dhyāyann apetānya-dhīḥ |

sāndrośīra-kuṭumbinī-stana-bhara-vyālupta-gharma-klamo

deve nīram udāram ujjhati sukhaṁ śete niśāgrāmaṇīḥ ||893||

tasyaiva |

paricumbanāya ghaṭate pārama-mithunaṁ niśāsu caitrīṣu |

kavalita-palāṇḍu parimala-saṁvalad-anyonya-niḥśvāsam ||894||

śubhāṅkasya |

vyāvṛttyā śithilīkaroti vasanaṁ jāgraty api vrīḍayā

svapna-bhrānti-pariplutena manasā gāḍhaṁ samāliṅgati |

dattvāṅgaṁ svapiti priyasya rataye vyājena nidrāṁ gatā

tanvy-aṅgyā viphalaṁ viceṣṭitam abhūd bhāvānabhijñe jane ||895||

amaroḥ | (Srk 511)

### 85. māni-nāyakaḥ

smṛti-svapnāvāpta-tvad-akhila-vilāsaika-manasā

tayā tāvat tādṛk tvad-anunaya-yatnaḥ śithilitaḥ |

ayaṁ tu draṣṭavyas tava subhaga garvasya garimā

smṛtau vā svapne vā yadi bhavasi vāmaḥ katham api ||896||

kasyacit |

caraṇa-patana-pratyākhyānāt prasāda-parāṅmukhe

nibhṛta-kitavācārety uktvā ruṣā puruṣī-kṛte |

vrajati ramaṇe niḥśvasyoccaiḥ stana-sthita-hastayā

nayana-salila-cchannā dṛṣṭiḥ sakhīṣu niveśitā ||897|| amaroḥ ||

[Amaru 19]

viraha-viṣamaḥ kāmo vāmas tanuṁ kurute tanuṁ

divasa-gaṇanād akṣaś cāsau vyapeta-ghṛṇo yamaḥ |

tvam api vaśago māna-vyādher vicintaya nātha he

kiśalaya-mṛdur jīved evaṁ kathaṁ pramadā-janaḥ ||898||

[Amaru 64; Sbh 1633, Spd 3572]

kṛtvā nūpura-mūkatāṁ caraṇayoḥ saṁyamya nīvī-maṇīn

uddāma-dhvani-paṇḍitān parijane kiṁcic ca nidrāyati |

tasmin kupyati yāvad asmi calitā tāvad vidhi-preritaḥ

kāśmīraī-kuca-kumbha-vibhrama-karaḥ śītāṁśur abhyudgataḥ ||899||

kasyacit | (Smv 70.13, kāśmīra-bilhaṇasya; Srk 834)

mukto māna-parigrahaḥ saha sakhī-sārthena tan-mantriṇā

śaktā tvac-caraṇa-prasāda-rahitā nāhaṁ kṣaṇaṁ prāṇitum |

paśya tvaṁ kṛśakaṁ śarīrakam idaṁ yāṁ yām avasthāṁ gataṁ

saiṣāhaṁ tava pādayor nipatitā nātha prasīdādhunā ||900||

kasyacit |

### 86. proṣitaḥ

deśair antaritā śataiś ca saritām urvī-bhṛtāṁ kānanair

yatnenāpi na yāti locana-pathaṁ kānteti jānann api |

udgrīvaś caraṇārdha-ruddha-vasudhaḥ kṛtvāśru-pūrṇāṁ dṛśaṁ

tām āśāṁ pathikas tathāpi kim api dhyāyaṁś ciraṁ vīkṣate ||901||

[Amaru 93 (72); Srk 765, Skm 901, Spd 3445]

hāro nāropitaḥ kaṇṭhe mayā viśleṣa-bhīruṇā |

idānīm āvayor madhye sarit-sāgara-bhūdharāḥ ||902||

dharmapālasya | (Sv 1192, Spd 3429)

bhadrātra grāmake tvaṁ vasasi paricayas tena jānāsi vārtām

asminn adhvany ayoṣit-taruṇima-vayasi dhyāya kācid vipannā |

itthaṁ pānthaḥ pravāsāvadhi-dina-gaṇanāpāya-śaṅkī priyāyāḥ

pṛcchan vārtāṁ samīpa-sthita-nija-bhavanaṁ vyākulo nopayāti ||903||

kasyacit | (Spd 3895)

vasantāgnau magnā cira-viraha-rugṇā sahacarī

yadi prāṇān muñcet tad iha vadha-bhāgī bhavatu kaḥ |

vayo vā sneho vā kusuma-samayo veti vimṛśaṁs

stuhīti pravyaktaṁ pika-nikara-jhaṁkāram aśṛṇot ||904||

pika-nikarasya |

savyādheḥ kṛśatā kṣatasya rudhiraṁ daṣṭasya lālā-sravaḥ

sarvaṁ naitad ihāsti tat katham asau pānthas tapasvī mṛtaḥ |

ā jñātaṁ madhulampaṭair madhukarair ārabdha-kolāhale

nūnaṁ sāhasikena cūta-mukule dṛṣṭiḥ samāropitā ||905||

rājaśekharasya | (Srk 760, Spd 3822)

### 87. pathikaḥ

supte grāme nadati jalade śānta-saṁpāta-ramyaṁ

pānthenātma-vyasana-karuṇodasru gītaṁ niśīthe |

sphītotkaṇṭhāparigata-dhiyā proṣita-strī-janena

dhyānāveśa-stimita-nayanaṁ śrūyate rudyate ca ||906||

kasyacit |

māgāḥ pāntha pathāmunā yadi tava bhrātaḥ priyaṁ jīvitaṁ

yac cūtākṛtir atra tiṣṭhati mahā-raudraḥ puro rākṣasaḥ |

yenodyan-makaranda-mugdha-madhupa-vyāhāra-jhaṅkāriṇā

pānthānām adhunaiva nirghṛṇa-dhiyā sārtho hataḥ śrūyate ||907||

kasyāpi |

upaparisaraṁ godāvaryāḥ parityajatādhvagāḥ

saraṇim aparo mārgas tāvad bhavadbhir ihekṣyatām |

iha hi vihito raktāśokaḥ kayāpi hatāśayā

caraṇa-nalina-nyāsodañcan navāṅkura-kañcukaḥ ||908||

kasyacit |

kasmāt tvaṁ kva nu dṛśyate sukha-mukhaṁ kvāste’ndhakāraḥ paraṁ

kva strīṣu smara-dhūma-keturudito dṛṣṭā yuvānaḥ kva te |

gantā kva kva ca pañcamaḥ kva ṇasakṛt kvāt saṁkuro nidgataḥ

kvānandaika-rasodayaḥ kva nu satī kaivādhvagas tat kathā ||909||

kasyacit |

grāme’smin pathikāya pāntha vasatir naivādhunā dīyate

paśyātraiva vihāra-maṇḍapa-tale prasupto yuvā |

tenodgīya khalena garjati ghane smṛtvā priyā tat-kṛtaṁ

yenādyāpi karaṅka-daṇḍa-patanāśaṅkī janas tiṣṭhati ||910||

kasyacit | (Spd 3893, Srk 1661)

### 88. varṣā-pathikaḥ

tāvad vācaḥ prayuktā manasi vinihitā jīvitāśāpi tāvan

nikṣiptau tāvad aṅghrī pathi pathika-janair lakṣitās tāvad āśāḥ |

nṛtyad-dhārā-kadambas tava kavalayitā yāvad ete na dṛṣṭā

nirmukta-vyāla-nīla-dyuti-nava-jalada-vyākulā vindhya-pādāḥ ||911||

yogeśvarasya | (Srk 263)

līlāmbhoja-tamāla-kajjala-jala-śrī-kṇṭha-kaṇṭha-dyute

bhrātar magha mahendra-cāpa-ruciraṁ vyāsasya kaṇṭhe guṇam |

svairaṁ garja muhūrtakaṁ kuru dayāṁ sā bāṣpa-pūrṇekṣaṇā

bālā bāla-mṛṇāla-komala-tanus tanvī na soḍhuṁ kṣamā ||912||

kasyacit |

jaladhara-muditaṁ vilokya dūrād

ahaha padāt padam eṣa na yāti |

avirata-nayanāmbu-dīrgham uṣṇaṁ

śvasiti kathaṁ hata-jīvitodhvanīnaḥ ||913||

kavi-cakravartinaḥ |

niśīthe līnānāṁ jhaṭiti taḍitāṁ vīkṣya viṣamaṁ

ghanānām ābhogaṁ rasika-pathikenonmukha-dṛśā |

na gītaṁ sotkaṇṭhaṁ na ca ruditam utkampa-taralaṁ

na muktā niḥśvāsāḥ sphuṭad-anumataṁ kintu hṛdayam ||914||

vāhlīkasya | (Spd 3892)

dhīraṁ vāri-dharasya vāri kirataḥ śrutvā niśīthe dhvaniṁ

dīrghocchvāsa-mud-aśruṇā virahiṇīṁ bālāṁ ciraṁ dhyāyatā |

adhvanyena vimukta-kaṇṭham akhilāṁ rātriṁ tathā kranditaṁ

grāmīṇair vrajato janasya vasatir grāme niṣiddhā yathā ||915||

[Amaru 11]

### 89. proṣita-priyā-smaraṇam

vivekād asmābhiḥ prama-puruṣābhyāsa-rasikaiḥ

kathañcin nīyante rati-ramaṇa-bāṇair api hataiḥ |

priyāyā bālatvād abhinava-viyogāt tava tanor

na jānīmas tasyā bata katham amī yānti divasāḥ ||916||

kasyacit | (Srk 780)

ālambyāṅgaṇavāṭikāparisare svecchānatāṁ śākhikāṁ
keyūrībhavadalpaśeṣavalayā bālā samastaṁ dinam |

sā daivopahṛtasya mūḍhamanaso bhagnāvadheradya me
panthānaṁ vivṛtāśruṇā vadanakenālokya kiṁ vakṣyati ||917||

kasyacit |

anārabdhākṣepaṁ parama-kṛta-bāṣpa-vyatikaraṁ

nigūḍhāntas tāpaṁ hṛdaya-vinipītaṁ vyavasitam |

kṛśāṅgyā yat pāpe vrajati mayi nairāśya-piśunaṁ

ślathair aṅgair uktaṁ hṛdayam idam unmūlayati tat ||918||

kasyacit | (Sv 1333)

utkampo’pi sakampa eva hṛdaye cintāpi cintānvitā

niḥśvāsā api niḥśvasanty anibhṛtaṁ bāṣpo’pi bāṣpāyate |

kāntāṁ saṁsmarato videśa-vasater naktaṁ divaṁ kāminaḥ

prārohā iva niṣpatanti manaso duḥkhāni duḥkhānvitāt ||919||

kasyacit | (Sv 1152)

nirastālaṅkārāṁ nayana-jala-siktādhara-pūṭāṁ

ravāvastaṁ yāte dviguṇatara-khedālasa-mukhīm |

aho dūrasthāṁ tāṁ kara-kamala-vinyasta-vadanāṁ

priyāṁ paśyāmīva smṛti-śaraṝa-kuḍye vilikhitām ||920||

kasyacit |

### 90. prasthāna-bhaṅgaḥ

prahara-viratau madhye vāhnas tato’pi pare’thavā

kim uta sakale jāte vāhni-priya tvam ihaiṣyasi |

iti dina-śata-prāpyaṁ deśaṁ priyasya yiyāsato

harati gamanaṁ bālālāpaiḥ sabāṣpa-galaj-jalaiḥ ||921||

[Amaru 12; Srk 532, Sbh 1048, Spd 3389, Smv 37.7]

lagnā nāṁśuka-pallave bhuja-latā na dvāra-deśe’pitā

no vā pāda-tale tayā nipatitaṁ tiṣṭheti noktaṁ vacaḥ |

kāle kevalam ambudātimaline gantuṁ pravṛttaḥ śaṭhaḥ

tanvyā bāṣpa-jalaugha-kalpita-nadī-pūreṇa baddhaḥ priyaḥ ||922||

[Amaru 62, Sbh 1057, Spd 3388, Smv 37.5]

mā yāhīti nivāraṇaṁ na ca kṛtaṁ naivāvadhir yācito

no bāṣpākhu-kaṇāvalī-malinatāṁ nītā kapola-sthalī |

arghya-vyājam upetayā dayitayā saṁprasthitasyādya me

yātrābhaṅga-karī kare vinihitā cautī navā mañjarī ||923||

kasyacit |

dūraṁ sundari nirgatāsi bhavanād eṣa drumaḥ kṣīravān

asmād eva nivartyatām iti śanair uktādhvagena priyā |

tasyā manyu-bharocchvasat-kuca-yugābhoga-sphuṭat-kañcukaṁ

vīkṣyoraḥ-sthalam aśru-pūrita-dṛśā prasthāna-bhaṅgaḥ kṛtaḥ ||924||

taraṇi-nandinaḥ | (Sv. 1063, Spd 3390)

yāmīty uktavati vrajety abhihitaṁ trastaṁ vimuktāsane

dvitrāṇy eva padāni gacchati galad-bāṣpāndham ālokitam |

niryāte dayite’śru-pūrita-dṛśā tan mugdhayānuṣṭhitaṁ

vyāsedha-sthiti-patrakaṁ pravasatāṁ yaj-jātam ājanmanaḥ ||925||

kasyacit |

### 91. virahī

prahartā kvānaṅgaḥ sa ca kusuma-cāpo’lpa-viśikhaś

calaṁ sūkṣmaṁ lakṣyaṁ vyavahitam amūrtaṁ kva ca manaḥ |

itīmām udbhūtāṁ sphuṭam anupapattiṁ manasi me

rudām āvirbhāvād anubhava-virodhaḥ śamayati ||926||

mṛgarājasya | (Srk 785)

tvaṁ tasyāṁ yadi nāma rāga-vidhuraṁ jātaṁ vimucyaiva māṁ

tat kenāham idaṁ kim apy anubhavāmy antaḥ-samutkaṇṭhitaḥ |

svasthībhūya nanu kṣaṇaṁ hṛdaya he sad-bhāvam ācakṣva māṁ

kiṁ santāpa-vikhaṇḍitasya bhavato vṛttir dvidhā vartate ||927||

avanti-varmaṇaḥ | (Sv. 1348)

apy etad rajanī-mayaṁ jagad atho nidrā-mayī sā niśā

nidrā svapna-mayī bhaved atha ca sa svapno mṛgākṣī-mayaḥ |

seyaṁ māna-mayī mama priyatamā tac cāṭu-ceṣṭā-mayo

mādṛk kveti samīhitaika-vidhaye saṁkalpa tubhyaṁ namaḥ ||928||

gotithīya-divākarasya |

saṅgama-viraha-vikalpe

varam iha viraho na tu saṅgamas tasyāḥ |

saṅge saiva tathaikā

tribhuvanam api tan-mayaṁ virahe ||929||

dharma-kīrteḥ | (Pv. 239, Sd under 10.52)

vikalpa-racitākṛtiṁ satatam eva tāṁ vīkṣase

sahāsam abhibhāṣase samupagūhase sarvathā |

pramoda-mukulekṣaṇaṁ pibasi caitad asyā mukhaṁ

tathāpi ca divāniśaṁ hṛdaya he saumutkaṇṭhase ||930||

bharvoḥ | (Sv. 1329)

### 92. virahi-priyā-smaraṇam

lalita-lalita-snigdhālāpa-smita-snapitādharaṁ

dara-mukulitāpāṅga-droṇī-taraṅgita-locanam |

idam ita itaḥ paśyann eva priyā-mukha-paṅkajaṁ

kim api vadanādvaitaṁ sākṣātkaromi mṛgīdṛśaḥ ||931||

abhimanyoḥ |

mukhaṁ jyotsnāloka-prasara-dhavalākṣaṁ kva nu mayā

punar draṣṭavyaṁ tat-smita-madhura-mugdhālpa-daśanam |

kva sā śravyā vāṇī vijita-kalahaṁsī-kala-rutā

vilāsā vīkṣyantāṁ kva ca sahabhuvo dhīra-lalitāḥ ||932||

karṇāṭa-devasya |

api sa divasaḥ kiṁ syād yatra priyā-mukha-paṅkaje

madhu madhukarīvāsmad-dṛṣṭir vikāsini pāsyati |

tad anu ca mṛdu-snigdhālāpa-kramāhita-narmaṇaḥ

surata-sacivair aṅgaiḥ saṅgo mamāpi bhaviṣyati ||933||

vārtika-kārasya | (Srk 777)

bhraśyad-vivakṣitam apaskhalad-akṣarārtham

utkampamāna-daśana-cchadam ucchvasantyā |

adya smarāmi parimṛjya paṭāñcalena

netre tayā kim api yat punaruktam uktam ||934||

sollokasya | (Srk 787)

skhalal-līlālāpaṁ vinipatita-karṇotpala-dalaṁ

sravat-sveda-klinnaṁ surata-virati-kṣāma-nayanam |

kacākarṣa-krīḍā-sarala-dhavala-śroṇi-subhagaṁ

kadā tad draṣṭavyaṁ vadanam avadātaṁ mṛgadṛśaḥ ||935||

kasyacit | (Srk 781)

### 93. vilokanam

krama-saralita-kaṇṭha-prakramollāsitoras

taralita-bali-rekhā-sūtra-sarvāṅgam asyāḥ |

sthita-mati-ciram uccair agrapādāṅgulībhiḥ

kara-kalita-sakhīkaṁ māṁ didṛkṣoḥ smarāmi ||936||

kālidāsasya | (Vsb 3.3, Srk 523)

tat tasya niḥśvāsa-kṛtānuyātraiḥ

salīlam ākuñcita-pakṣma-patraiḥ |

netra-dvirephair vadanāravindam

āsvādayantyo lilihus taruṇyaḥ ||937||

kasyacit |

bhavana-bhuvi sṛjantas tāra-hārāvatārān

diśi diśi vidiśantaḥ ketakānāṁ kuṭumbam |

viyati ca racayantaś candrikāṁ mugdha-mugdhāṁ

pratinayana-nipātāḥ subhruvo vibhramanti ||938||

rājaśekharasya | (Vsb 4.17, Srk 521)

tarat-tāraṁ tāvat prathamam atha citrārpitam iva

kramād evāpāṅgaṁ sahajam iva līlā-mukulitam |

tataḥ kiṁcit kṣuṇṇaṁ tad anu ghana-bāṣpāmbu-laharī-

parikṣāmaṁ cakṣuḥ patatu mayi tasyā mṛga-dṛśaḥ ||939||

vīryamitrasya | (Srk 467, Smv 43.12)

yad-vrīḍābhara-bhugnam āsya-kamalaṁ vinyasya jānūpari

prodyat-pakṣma-nirīkṣitaṁ vijayate sa-prema vāma-bhruvaḥ |

hāsya-śrī-lava-lāñchitā ca yad asāv asyāḥ kapola-sthalī

lolal-locana-gocaraṁ vrajati sa svargād apūrvo vidhiḥ ||940||

pradyumnasya | (Srk 470)

### 94. citram

priyā saṁnihitaiveyaṁ saṁkalpa-sthāpitā puraḥ |

dṛṣṭvā dṛṣṭvā likhāmy enāṁ yadi tat ko’tra vismayaḥ ||941||

prabhākara-dattasya | (Nn 2.9)

rahasi satatotsaṅga-nyāsād ajasra # # # #

# # # # # # marṣān nitya-stanārpaṇa-kelibhiḥ |

aniśa-caraṇopānta-sparśān nirantara-cumbanair

api khalu tayā # # lekhyaiḥ sa citra-paṭīkṛtaḥ ||942||

umāpati-dharasya |

masīyaṁ tūlīyaṁ phalakam idam eṣa tvam adhunā

jaḍo’si svinno’si skhalasi khalu pāṇe katham iva |

amuṣya prāvīṇyaṁ kalayasi na kiṁ hanta manaso

vinā yat sāmagrīṁ subhaga-śatam agre vilikhati ||943||

kasyacit |

citraṁ citra-gato’py eṣa mamāli madanopamaḥ |

samunmūlya balāl lajjām utkaṇṭhayati mānasam ||944||

rudraṭasya | (ST 1.51b)

tavālekhye kautūhala-tarala-tanvī-viracite

ndhāyaikā cakraṁ racayati suparṇā-sutam api |

atha svidyat-pāṇi-skhalitam apamṛjyaitad aparā

kare pauṣpaṁ cāpaṁ makaram upariṣṭāc ca likhati ||945||

kasyacit | (Sk 3.167)

### 95. svapnaḥ

jāne sā gagana-prasūna-kali-kelikevātyantam evāsatī

tat-sambhoga-rasāś ca tat-parimalollāsā ivāsattamāḥ |

svapnena dviṣatendra-jālam iva me sandarśitā kevalaṁ

cetas tat-parirambhaṇāya tad api sphīta-spṛhaṁ tāmyati ||946||

kasyacit | (Srk 763)

svapnair prāpitāyāḥ pratirajani tava śrīṣu magnaḥ kaṭākṣaḥ

śrotre gītāmṛtābdhau tvag api nanu tanū-mañjarī-saukumārye |

nāsā śvāsādhivāse’dharam adhuni rasajñā cariteṣu cittaṁ

tan nas tanvaṅgi kaiścin na karaṇa-hariṇair vāgurālaṅghitāsi ||947||

kavi-paṇḍita-śrī-harṣasya (Nc 8.107)

svapna prasīda bhagavan punar eka-vāraṁ

sandarśaya priyatamāṁ kṣaṇa-mātram eva |

dṛṣṭvā satī niviḍa-bāhu-nabandha-lagnaṁ

tatraiva māṁ nayati sā yadi vā na yāti ||948||

kālidāsasya | (Srk 806)

kva peyaṁ jyotsnāmbho vadata visavallī-saraṇibhir

mṛṇālī-tandūbhyaḥ sicaya-racanā kutra bhavatu |

kva vā pārīmeyo bata bakula-dāmnāṁ parimalaḥ

kathaṁ svapnaḥ sākṣāt kuvalaya-dṛśaṁ kalpayatu tām ||949||

rājaśekharasya | (Sk 2.60, Srk 528)

tat tādṛk kuca-kumbha-bhaṅguram uras tac ca trapā-mantharaṁ

cakṣuḥ prema-gurur manobhava-samudbhedaḥ sa vāma-bhruvaḥ |

re svapnaḥ pralabhāpanīta-dayitā-dor-vallī-bandhasya kiṁ

sarvaṁ nītavato’ham eva bhavato daivād abhūvaṁ guruḥ ||950||

ācārya-gopīkasya |

### 96. nāyakābhilāṣaḥ

śikhariṇi kva nu nāma kiyac ciraṁ

kim abhidhānam asāv akarot tapaḥ |

taruṇi yena tavādhara-pāṭalaṁ

daśati bimba-phalaṁ śuka-śāvakaḥ ||951||

dharma-kīrteḥ | (Sv 2030, Sd under 4.9, Srk 439)

āryānaṅga mahā-vrataṁ vidadhatā vindhyānilaiḥ pāraṇāṁ
kṛtvā sāṅgam akāri kena muralākūle kaṭhoraṁ tapaḥ |

yenāsyā rati-kheda-medura-mṛdu-śvāsādhivāsa-spṛśaḥ
pīyante’dharasī-dhavo vihasita-jyotsnopad-aṁśaṁ rahaḥ ||952||

yogokasya |

dhyāyan kiṁ danuja-dviṣaṁ kva nu mahā-tīrthe kva puṇye kṣaṇe

kair vā nirmala-karmabhiḥ karipatiḥ prāṇa-vyayaṁ lambhitaḥ |

dyūte yad-daśanāṁśu-pāśaka-yugaṁ hārābhirāmollasan

nīrandhra-stana-maṇḍala-dvayam idaṁ mṛd-aṅgi mṛdgāti te ||953||

ācārya-gopīkasya |

adhīrākṣyāḥ pīna-stana-kalasam āskandasi muhuḥ

kramād ūru-dvandvaṁ kalayasi ca lāvaṇya-lalitam |

bhujāśliṣṭo harṣād anubhavasi hastāhṛti-kalām

aye vīṇā-daṇḍa prakaṭaya phalaṁ kasya tapasaḥ ||954||

vācaspateḥ | (Srk 422)

na nīlābjaṁ cakṣuḥ sarasiruham etan na vadanaṁ

na bandhūkasyedaṁ mukulam adharas taddyuti-dharaḥ |

mamāpy eṣā bhrāntiḥ prathamam abhavad bhṛṅga kim u te

kṛtaṁ yatnair ebhyo virama viramety añjalir ayam ||955||

rājaśekharasya | (Srk 409)

### 97. nāyikābhilāṣaḥ

tiryag-vartita-gātra-yaṣṭi-viṣamodvṛtta-stanāsphālana-

truṭyan-mauktika-mālayā sa-pulaka-svedollasad-gaṇḍayā |

dūrād eva vilokayety abhimate tad vaktra-dattekṣaṇaṁ

durvāra-smarayā tayā sahacarī gāḍhaṁ samāliṅgitā ||956||

rudraṭasya | (ST 1.56a)

abhimukha-gate yasminn eva priye bahuśo vadaty

avanata-mukhaṁ tūṣṇīm eva sthitaṁ mṛga-netrayā |

atha kila valal-līlālokaṁ sa eṣa tathekṣitaḥ

katham api yathā dṛṣṭā manye kṛtaṁ śruti-laṅghanam ||957||

tasyaiva | (ST 1.56a)

vyājṛmbhaṇonnamita-danta-mayūkha-jāla-

vyālambi-mauktika-guṇaṁ ramaṇe mudeva |
ūrdhvaṁ milad-bhuja-latā-valaya-prapañca-

sat-toraṇaṁ hṛdi viśaty aparā vyudāse ||958||

tasyaiva | (ST 1.57b)

praviśati yathā gehe’kasmād bahiś ca viceṣṭate

vadati ca yathā sakhyā sārdhaṁ sahāsam ihotsukā !

dayita-vadanāloke mandaṁ yathā ca calaty asau

mṛga-dṛśi tathaitasyāṁ manye smareṇa kṛtaṁ padam ||959||

tasyaiva | (ST 2.7a)

na jāne saṁmukhāyāte priyāṇi vadati priye |

sarvāṇy aṅgāni me yānti śrotratāṁ kim u netratām ||960||

amaroḥ (amaru 63, Pv. 234, Sv. 2038, Spd. 3522)

### 98. tanutā

vigalantīṁ dadhe yāvad-doṣṇā jaghana-mekhalām |

tāvat kalāpa-valayaṁ viveda galitaṁ na sā ||961||

rudraṭasya |

smareṇa saṁtakṣya vṛthaiva bāṇair

lāvaṇya-śeṣāṁ kṛatām anāyai |

anaṅgatām apy ayam āpyamānaḥ

spardhāṁ na sārdhaṁ vijahāsi tena ||962||

kavi-paṇḍita-śrīharṣasya | (Nc 3.109)

sarvātmanā praharatāpi manobhavena

saṁdarśitaṁ parama-kautukam āyatākṣyāḥ |

lāvaṇya-vibhrama-vilāsa-viceṣṭitāni

no khaṇḍitāni gamitā ca tanus tanutvam ||963||

bhāsokasya | (Sv 1088)

ekāṁ kṛtvā tanum anupamāṁ candra-cūḍena sārdhaṁ

yas tyakto’rdhaḥ satata-viraha-kleśa-bhāgī bhavānyā |

tenāṅgānāṁ racitam ucitaṁ saṁvibhaktena kartuṁ

nūnaṁ dūnāṁ tanu-tanu-latāṁ nirmame tāṁ viriñciḥ ||964||

ācārya-gopīkasya |

apanidra-madhūka-pāṇḍurā

sudṛśo’dṛśyata gaṇḍa-maṇḍalī |

gamitāśru-jala-plavair iva

kraśimākīrṇatayāpi nimnatām ||965||

śilhaṇasya |

### 99. guṇa-kīrtanam

tad-vaktraṁ yadi mudritā śaśikathā hā hema sā ced dyutis

tac cakṣur yadi hāritaṁ kuvalayais tac cet smitaṁ kā sudhā |

dhik kandarpa-dhanur-bhruvau ca yadi te kiṁ vā bahu brūmahe

yat satyaṁ punarukta-vastu-vimukhaḥ sarga-kramo vedhasaḥ ||966||

rājaśekharasya | (Br 2.17, Sk 4.72, Vsb 1.14, Sd under 10.113, Srk 457, Spd 3373)

dṛṣṭaṁ cen mukham unmukhena śaśinā dhūmāyite cakṣuṣī

spṛṣṭā ced idamīya-kānti-kuliśaiḥ kliśyanti hanta tvacaḥ |

jātā smo bata vīṇayāpi vadhirās tasyāḥ śrutaṁ ced vacaḥ

pītaś ced adharas tad idttham abhajad drākṣā-rasaḥ kṣāratām ||967||

kasyacit |

nirmāṇa-naipuṇa-vidher avadhi-vidhātur

uddāma-dhāma makara-dhvaja-rājadhānī |

sā candra-bimba-vadanā taralāyatākṣī

sākṣād iyaṁ kim api janma-parigrahasya ||968||

kasyacit |

sā yair dṛṣṭā na vā dṛṣṭā muṣitāḥ samam eva te |

hṛtaṁ hṛdayam ekeṣām anyeṣāṁ cakṣuṣaḥ phalam ||969||

kasyacit | (Srk 500)

ābharaṇasyābharaṇaṁ prasādhana-vidheḥ prasādhana-viśeṣaḥ |

upamānasyāpi sakhe pratyupamānaṁ vapus tasyāḥ ||970||

kālidāsasya | (Vik 2.3)

### 100. udvegaḥ

duḥkhāni tiṣṭhata ciraṁ mama citta-bhūmau

yuṣmākam eva vasatir vidhinā kṛteyam |

yad-daiva-durvilasita-krakaca-prahāraiś

chinno’pi na truṭati jīvana-tattva-bandhaḥ ||971||

kasyacit |

agny-ākāraṁ kalayasi puraś cakravākīva candraṁ

baddhotkampaṁ śiśira-marutā dahyase padminīva |

prāṇān dhatse katham api balād gacchataḥ śalya-tulyāṁs

tat kenāsau sutanu jantio mānmathas te vikāraḥ ||972||

rudraṭasya | (ST 2.11a)

ete cūta-mahīruho’py aviralair dhūmāyitāḥ ṣaṭpadair

ete prajvalitāḥ sphuṭat-kisalayodbhedair aśoka-drumāḥ |

ete kiṁśuka-śākhino’pi malinair aṅgāritāḥ kuḍmalaiḥ

kaṣṭaṁ viśramayāmi kutra nayane sarvatra vāmo vidhiḥ ||973||

vākkūṭasya | (Srk 759)

kāntā-mukhaṁ surata-keli-vimarda-kheda-

saṁjāta-gharma-kaṇa-vicchuritaṁ ratānte |

āpāṇḍuraṁ tarala-tāra-nimīlitākṣaṁ

saṁsmṛtya he hṛdaya kiṁ śatadhā na yāsi ||974||

kasyacit | (Sv 1289, Spd 3466)

candrodañca ciraṁ manobhava-camū-cihnāṁśukair aṁśubhir

mandaṁ candana-śaila-saurabha-bharaiś caitrānilāḥ sarpata |

ujjṛmbhasva madho madhuvrata-vadhū-vācāla-vallī-śataiś

cāpaṁ maṇḍalayann ayaṁ virahiṇāṁ prāṇaiḥ smaraḥ krīḍatu ||975||

śāntyākarasya |

### 101. vilāpaḥ |

yat tvan-netra-samāna-kānti salile magnaṁ tad indīvaraṁ

meghair antaritaḥ priye tava mukha-cchāyābhirāmaḥ śaśī |

ye ca tvad-gamanānukāri-gatayas te rāja-haṁsā gatās

tvat-sādṛśya-vinoda-mātram api me daivena na kṣamyate ||976||

kālidāsasya | (Mn 5.2, Kuval, p.12; Sk 4.21, 5.486; Sv 1366, Sd under 10.81)

dagdhā snigdha-vadhū-vilāsa-kadalī vīṇā samunmūlitā

pītā pañcama-kākalī-kavalitā śīta-dyūteḥ kaumudī |

pluṣṭāḥ spaṣṭmaneka-ratna-nivahā nālaṁ rateḥ kevalaṁ

kandarpaṁ haratā hareṇa bhuvanaṁ niḥsāram etat kṛtam ||977||

rudraṭasya | (ST 2.60a)

snigdha-śyāmala-kānti-lipta-niyato vellad-balākā ghanā

vātāḥ śīkariṇaḥ payoda-suhṛdām ānanda-kekāḥ kalāḥ |

kāmaṁ santu dṛḍhaṁ kaṭhora-hṛdayo rāmo’smi sarvaṁ-sahe

vaidehī tu kathaṁ bhaviṣyati hahā hā devi dhīrā bhava ||978||

kasyacit | (Sd under 2.16)

ehy ehi kva gatāsi maithili mṛgaḥ prāpto mayā kāñcanīm
etasya tvacam uccarāmi kucayor vinyasya varṇāṁśukam |

mat-saubhāgya-bubhutsayāpi vipineṣv ekākinī mā sma bhūr

vidviṣṭā mayi saṁcaranti sarale māyāvino rākṣasāḥ ||979||

kasyacit |

kiṁ khidyase bhuja mudhādhara tāmyasi tvaṁ

cakṣur vimuñca śucam asti hṛdi priyeyam |

āśleṣa-cumbana-vilokana-kelayo’pi

setsyanti vaḥ sphuṭati me hṛdayaṁ muhūrtam ||980||

śāntyākara-guptasya |

### 102. candropālambhaḥ

yas tāpaḥ śamito mṛgāṅka jagatāṁ yā mlānir unmūlitā

yāminyā gaganasya yāḥ smṛti-pathaṁ nītās tamo-vīcayaḥ |

yat kṣāmatvam apākṛtaṁ jala-nidher yaḥ kairavāṇāṁ hṛto

mohas tat katham atra duḥkhini jane sarvaṁ samāveśitam ||981||

umāpatidharasya |

priya-viraha-amahuṣṇyān murmurāmaṅga-lekhā-

mayi hataka-himāṁśo mā spṛśa krīḍayāpi |

iha hi tava luṭhantaḥ ploṣa-bhāvaṁ bhajante

dara-jaraṭha-mṛṇālī-kāṇḍa-mugdhā mayūkhāḥ ||982||

rājaśekharasya | (Vsb 3.23, Srk 714)

sūtir dugdha-samudrato bhagavataḥ śrī-kaustubhau sodarau

sauhārdaṁ kumudākareṣu kiraṇāḥ pīyūṣa-dhārā-kiraḥ |

spardhā te vadanāmbujair mṛga-dṛśāṁ tat-sthāṇu-cūḍāmaṇe

haṁho candra kathaṁ nu muñcasi mayi jvālā-muco vedanāḥ ||983||

kasyacit | (Vsb 3.13, Srk 799)

mukharaya sva-yaśo nava-ḍiṇḍimaṁ

jala-nidheḥ kulam ujjvalayādhunā |

api gṛhāṇa vadhū-vadha-pauruṣaṁ

hariṇa-lāñchana muñca kadarthanām ||984||

kavi-paṇḍita-śrī-harṣasya | (Nc 4.53)

āśvāsayati kāko’pi

duḥkhitāṁ pathikāṅganām |

tvaṁ candrāmṛta-janmāpi

dahasīti kim ucyatām ||985||

kāśmīra-kamahā-manuṣyasya | (Sv 1956)

### 103. madanopālambhaḥ |

nāthānaṅga nideśa-vartini jane kas te’bhyasūyā-rasaś

cāpāropita-sāyakasya bhavataḥ ko nāma pātraṁ ruṣaḥ |

viśrāmyantu śarā niṣīdatu dhanuḥ śiñjāpi saṁyamyatāṁ

mākandāṅkura-komale manasi naḥ ko bāṇa-mokṣa-grahaḥ ||986||

govardhanasya |

devena prathamaṁ jito’si śaśabhṛl-lekha-bhṛtānantaraṁ

buddhenoddhata-buddhinā smara tataḥ kāntena pānthena me |

tvyaktvā tān bata haṁsi mām api kṛśāṁ bālām anāthāṁ striyaṁ

dhik tvā dhik tava pauruṣaṁ dhig udayaṁ dhik kārmukaṁ dhik śarān ||987||

vidyāyāḥ | (Srk 701)

āpuṅkhāgram amī śarā manasi me magnāḥ samaṁ pañca te

nirdagdhaṁ virahāgninā vapur idaṁ tair eva sārdhaṁ mama |

kaṣṭaṁ kāma nirāyudho’si bhavatā jetuṁ na śakyo jano

duḥkhī syām aham eka eva sakalo lokaḥ sukhaṁ jīvatu ||988||

rājaśekharasya | (Srk 771)

harasi hṛdayaṁ vegād antaḥ praviśya śarīriṇām

atha janayasi krīḍā-hetor vikāra-paramparām |

vitarasi muhur mohaṁ paścān nikṛntasi jīvitaṁ

kitava kim iyaṁ ceṣṭā loke tavārtha-janocitā ||989||

gośaraṇasya |

kaṣṭaṁ hṛdi jvalati śoka-mayo mamāgnis

te cakṣuṣī ca viraha-jvara-jāgaruke |

etan mano bhramati viṣvag-asūṁs tathāpi

tvaṁ paśyatohara iva smara hartu-kāmaḥ ||990||

kasyacit |

### 104. meghopālambhaḥ

pāthovāha kim ambubhiḥ priyatamā-netrāmbu-siktā mahī

kiṁ garjaiḥ sutanor amanda-ruditair ujjāgarā bhūr api |

vātaiḥ śīkaribhiḥ kim indu-vadanāśvāsaiḥ sa-bāṣpair alaṁ

sarvaṁ te punaruktam etad apunaḥ-pūrvā punar mad-vyathā ||991||

deva-bodhasya |

no ruddhaṁ gaganaṁ payoda-paṭalai ruddha-priyā-vāñchitaṁ

no śīrṇāḥ kamalākarāḥ kṛśa-tanoḥ śīrṇā mano-vṛttayaḥ |

no pūraḥ saritām apūri dayitā-netrāmbu-kallolinī

dhig dhiṅ mārakadarthitāṁ vyathayatā pātho-bhṛtā kiṁ kṛtam ||992||

tasyaiva |

ākrandāḥ stanitair vilocana-jalānya-śrānta-dhārāmbudhis

tad-viccheda-bhuvaś ca śoka-śikhinas tulyās taḍid-vibhramaiḥ |

antar me dayitā-mukhaṁ sakhe jala-dhara tvaṁ dagdhum evodyataḥ ||993||

yaśodharmaṇaḥ | (Srk 240, Smv 43.33)

haṁsānāṁ gatayo hṛtā yadi tayā kūjantv amī sotsukās

tat-keśair hṛta-barha-kāntaya ime nṛtyantu vā barhiṇaḥ |

lāvaṇyaṁ hṛtam asya dagdha-śaśinas tāpaṁ karotv eṣa me

yūyaṁ garjatha yan nirāgasi mayīty etan na yuktaṁ ghanāḥ ||994||

kasyacit |

dagdhā pūrvam ahaṁ vasanta-samaye cūtāṅkuraiḥ kokilaiḥ

prāyaḥ prāvṛṣi garjitaiḥ kim aparaṁ kartavyam adya tvayā |

dīnā kānta-viyoga-duḥkha-vidhurā kṣāmā tanur vartate

kṣāraṁ prakṣipasi kṣate jaladhara prāṇāvaśeṣa-sthiteḥ ||995||

kasyacit |

### 105. unmādaḥ

apy āmīlita-paṅkajāṁ kamalinīm apy ullasat-pallavāṁ

vāsantīm api saudha-bhitti-patitām ātma-praticchāyikām |

manvānaḥ prathamaṁ priyeti pulaka-sveda-prakampākulaṁ

prītyāliṅgati nāsti seti na punaḥ khedottaraṁ mūrcchati ||996||

kasyacit |

niyamitam api mānasaṁ tapobhiḥ

praviśati vaiśasa-vāridhāvagādhe |

ayam api cira-vismṛto’pi dhairyaṁ

vyapanayatīva punar mano-vikāraḥ ||997||

kasyacit |

vyādhūtaṁ pavanena pallavam idaṁ tasyāḥ krudhā nādharaḥ

sraṁsante kusumāny amūni na punar bāṣpāmbhasāṁ bindavaḥ |

eṣāṁ jhāṅkṛtir ākulā madhulihām ārto na manyu-dhvanir

dhik kaṣṭaṁ druma-saṅgatā mṛdur iyaṁ vallī na me vallabhā ||998||

śrī-lakṣmaṇa-sena-devasya |

kvākṛtyaṁ śaśa-lakṣmaṇaḥ kva ca kulaṁ bhūyo’pi dṛśyeta sā

doṣāṇām upaśāntaye śrutam aho kope’pi kāntaṁ mukham |

kiṁ vakṣyanty apakalmaṣāḥ kṛta-dhiyaḥ svapne’pi sā durlabhā

cetaḥ svāsthyam upaihi kaḥ khalu yuvā dhanyodharaṁ pāsyati ||999||

kasyacit | (Sk 1.177, Sv 1343, Sd under 3.240, Smv 43.30)

amī kārāgāre niviḍa-nalinī-nāla-nigaḍair

nibadhyantāṁ haṁsāḥ prathama-visakandāṅkura-bhidaḥ |

nave vāsantīnām udayini vane garbha-kalikā-

cchido nirdhāryantāṁ parabhṛta-yuvāno mada-kalāḥ ||1000||

kasyacit |

### 106. anaṅga-lekhaḥ

tāḍīdalaṁ yad akaṭhoram idaṁ yad eṣā

mudrā stanāṅka-ghana-candana-paṅka-mūrtiḥ |

yad bandhanaṁ visalatā tan-tantubhiś ca

kasyāścid eṣa galitas tad anaṅga-lekhaḥ ||1001||

kasyacit | (Vsb 3.21, Srk 1691)

pāṇi-preṅkhaṇato viśīrṇa-śirasaḥ svedāmbu-bhagna-śriyas

tat-kṛtyākṛti-leśato manasi te kiñcit pratītaṁ gatāḥ |

vaicitryāpunar ukta-lāñchana-bhṛtaḥ khaṇḍena vāmena vā

vyākṣepaṁ kathayanti pakṣmala-dṛśo lekhākṣara-śreṇayaḥ ||1002||

rājaśekharasya | (Vsb 3.22, Srk 1690)

kṛta-sarala-mṛṇālī-sūtra-saṁtāna-bandhaḥ

kuca-mukula-mukhāṅkaś candanopātta-mudraḥ |

smara-śabara-śarāṇām eṣa lakṣyī-bhavantīṁ

kathayati nanu lekhas tam anudghāṭito’pi ||1003||

kasyacit |

tulyānurāga-piśunaṁ lalitānubandhaṁ

patre niveśitam udāharaṇaṁ priyāyāḥ |

utpaśyato mama sakhe madirekṣaṇāyās

tasyāḥ samāgatam ivānana-mānanena ||1004||

kālidāsasya | (Vik 2.13)

kvāpi sveda-kaṇā-nipāta-masṛṇaṁ kutrāpi kampa-skhalat-

pāṇi-vyasta-lipi kvacid ghana-patad-bāṣpāmbu-liptākṣaram |

kvāpi śvāsa-mahormi-marmaram idaṁ tāḍaṅka-tāḍī-dalaṁ

varṇair eva vinā vyanakti sudṛśo bhāvaikatānaṁ manaḥ ||1005||

umāpati-dharasya |

### 107. vana-vihāraḥ

ujjhantyaḥ svarṇa-kāñcīr jhaṇiti raśanayā campaka-nyāsa-mayyā

tanvatyas tāra-hārān vicakila-kalikā-paṅkti-mudrāvalībhiḥ |

kiṁ cāśoka-pravālair aruṇa-maṇi-mayān saṁtyajantyo’vataṁsān

utkīrṇāḥ kāma-bāṇair iva hṛdi suhṛdo vallabhānāṁ babhūvuḥ ||1006||

rājaśekharasya |

dūrodañcita-bāhu-mūla-vilasac-cīna-prakāśa-stanā-

bhoga-vyāyata-madhya-lambi-vasanā nirmuktanābhī-hradā |

ākṛṣṭojjhita-puṣpa-mañjari-rajaḥ-pātāvaruddhekṣaṇā

cintvatyāḥ kusumaṁ dhinoti sudṛśaḥ pādāgra-duḥsthā tanuḥ ||1007||

umāpati-dharasya |

kaṅkelir eṣa kim acetana eva satyaṁ

namnaḥ svayaṁ na kusumāni dadāti yaste |

dhūrto’thavā namati nāyam udasta-bāhu-

vyaktonnata-stana-taṭāntadidṛkṣayeva ||1008||

tasyaiva |

etasmin sutanu latā-gṛhe’tiramyaṁ

mālatyāḥ kusumam anācitaṁ pareṇa |

ity uktvā mṛdu-kara-pallavaṁ gṛhītvā

mugdhākṣīṁ rahasi nināya ko’pi dhūrtaḥ ||1009||

jayamādhavasya |

tāsāṁ pīna-stana-kalasayoḥ sthūla-muktābhirāmā-

veṇī-bhūtās trivali-viṣame tiryag-āyāma-bhājaḥ |

vaktre lolālaka-vilulitāḥ ketaka-kṣoda-lakṣmīṁ

prāptāḥ krīḍā-vana-viharaṇe bindavaḥ sveda-vārām ||1010||

dhoyīkasya |

### 108. jala-krīḍā

āyāsa-ślatha-bāhu-vallir adhika-smerai #####

lolāpāṅga-kapola-pālir alika-stomārdha-luptālakā |

nyasyantī madayaty anāvṛta iva pracchādanāyāñcalaṁ

mugdhā sveda-nipīta-sūkṣma-sicaya-vyakta-stanī vakṣasi ||1011||

tuṅgokasya |

ambhobhi-stanakumbhayos tava ghana-śleṣāt samutkīrṇatāṁ

yātāyā śuka-vakrima-praṇayinī seyaṁ na luptā lipiḥ |

kiṁ caitāṁ kusumeṣu kuñjara-śiro-nakṣatra-mālāṁ tiro-

dhitsurniṣphalam eva majjasi nabhaḥ svacche sarovāriṇi ||1012||

dharmāśoka-dattasya |

mugdhāṅganā kāpi saroja-patre

vilolitāmbhaḥ-kaṇikāṁ vilokya |

prasārayāmāsa javena pāṇiṁ

sasambhramaṁ mauktika-śaṅkayeva ||1013||

vallabha-devasya | (Sv 1875)

bibhrāṇās toya-lagnaṁ vasana-mara-śanādāmani śroṇi-bhāre

dūrād anyonya-sāci-smita-catura-sakhī-kāmibhir vīkṣyamāṇāḥ |

utterus tīra-lekhāṁ vipula-kamalinī-patram īṣad vilakṣā-

vakṣojāgreṣu kṛtvā hariṇa-śiśu-dṛśo vīta-cīnāṁśukeṣu ||1014||

dhoyīkasya |

moktuṁ snānāṁśukāni smara-rabhasa-rasasyānukūlair dukūlaiḥ

saṁskartuṁ keśa-pāśān aguru-surabhiṇā dhūpa-dhūmodgamena |

tāmbūlollekha-rekhām api viracayituṁ dhauta-pṛṣṭhe’dharoṣṭhe

tīrottīrṇās taruṇyaḥ kṣaṇam upaviviśur valli-kelī-gṛheṣu ||1015||

rājaśekharasya |

### 109. veśaḥ

vaktrendur mṛga-lāñchanena valitaḥ patrāvalī-saṁgamāt

kaṇṭhe kambu-viḍambini dviguṇitās tārāpahāra-srajaḥ |

dor-vallī-yugale mṛṇāla-suhṛdi granthi-bhramāyāṅgadaṁ

manye bhūṣaṇam eva dūṣaṇa-pade tat prāpya tasyā vapuḥ ||1016||

viriñceḥ |

kausumbhaṁ kuca-kumbhayor nivasanaṁ sauvarṇikaṁ karṇayos

tāḍaṅka-dvayam āñjanī nayanayor ālekhya-lekhā-lipiḥ |

kāśmīreṇa tamāla-patram alike haimī kare kaṅkaṇa-

śreṇiḥ pāśayituṁ jaganty alam alaṅkārāḥ kuraṅgī-dṛśaḥ ||1017||

umāpati-dharasya |

dīrghāpāṅgaṁ nayana-yugalaṁ bhūṣayaty añjana-śrīs

tuṅgābhogau prabhavati kucāv arcituṁ hāra-yaṣṭiḥ |

madhya-kṣāme vapuṣi labhate sthāma kūrpāsa-lakṣmīḥ

śroṇī-bimbe guruṇi raśanādāma-śobhāṁ bibharti ||1018||

kasyacit |

kaṇṭhe mauktika-mālikā stana-taṭe kārpūra-madhyaṁ rajaḥ

sāndraṁ candanam aṅgake valayitā pāṇau mṛṇālī-latā |

tanvī naktam iyaṁ cakāsti śucinī cīnāṁśuke bibhratī

śītāṁśor adhidevateva galitā vyomāgram ārohitaḥ ||1019||

rājaśekharasya | (Vsb 3.16, Srk 385)

indoś candana-bindunaiva daśana-cchāyaṁ tadīyaṁ mukhaṁ

cakraṁ locana-bhalla-mārjana-vidhau śāṇasya tat kuṇḍalam |

bhinnānāṁ kuca-kandarā smita-sudhā-kulyeva muktāvalī

pādābje dhvanad-indranīla-valayaṁ rolamba-mālaiva sā ||1020||

śāṇḍilyasya |

### 110. dūtī-saṁvādaḥ

uttiṣṭha yadi jīvantīṁ mām icchasi tam ānaya |

ahaṁ netum aśakyāpi sudūram idam antaram ||1021||

kasyacit |

kāmaṁ niṣkaruṇaṁ vetsi vetsi taṁ bahu-vallabham |

dūti cūtāṅkura-kharā diśo vetsi na vetsi kim ||1022||

kasyacit |

jīvitaṁ jala-taraṅga-vilolaṁ

yauvanaṁ tri-caturāṇi dināni |

śāradabhra-taralā tanu-kāntiḥ

gaccha dūti vada satvaram etat ||1023||

kasyacit |

yasmin bāṣ bāṣpa-taraṅgitāśru-kaluṣā dṛṣṭir na siddhiṁ gatā

no hastena vivartamāna-valayenāliṅgito na sthitaḥ |

yena strī-hṛdayasya padma-mṛdunaḥ saṁbhāvito nātyayas

taṁ gatvā hṛdayaṁ kim aśma-sadṛśaṁ tvaṁ dūti vaktuṁ kṣamā ||1024||

kasyacit | (Sv 1187)

dūti tvaṁ taruṇī yuvā sa capalaḥ śyāmās tamobhir diśaḥ

saṁketaḥ sa-rahasya eṣa vipine saṁketakāvāsakaḥ |

bhūyo bhūya ime vasanta-marutaś ceto nayanty anyathā

gaccha kṣema-samāgamāya nipuṇaṁ rakṣantu te devatāḥ ||1025||

śīlā-bhaṭṭārikāyāḥ | (Sv 1188, Spd 3439, Smv 41.11)

### 111. strī-vilobhanam

priyatama-bhuja-pañjaropagūḍhā

śaśi-tilakeṣu vibhāvarī-mukheṣu |

anubhava-mada-vibhramopadiṣṭāny

avinaya-durlalitāni manmathasya ||1026||

kasyacit |

stana-yuga-vahanālasaṁ ca madhyaṁ

caraṇa-yugaṁ ca nitamba-bhāra-khinnam |

yadi vahasi bibharṣi kiṁ vṛthaikaṁ

hṛdayam idaa dayitānurāga-śūnyam ||1027||

kasyacit |

sulabham anṛju jīvitāny anityāny

ati-subhage vyatipāti yauvanaṁ ca |

anubhava-phalam ātmano guṇānāṁ

divi sukham asti na cāparokṣam etat ||1028||

kasyacit |

yadi bṛhaj-jaghanāpaghanā tanur

yadi ca dīrgha-vilocanam ānanam |

idam upaiti rater abhidheyatāṁ

vahati kasya kṛte madano dhanuḥ ||1029||

kasyacit |

stana-yugam asitākṣi sundarīṇāṁ

bhavati tataḥ śubham apy abandhya-śobham |

yadi kila labhate priyārpitānāṁ

rasam upagūhana-pīḍanāmṛtānām ||1030||

kasyacit |

### 112. puṁ-vilobhanam

smita-madhu-snapitādhara-pallavām

abhinavollasita-stana-kuḍmalām |

guṇa-phalāṁ tvam imām abalālatāṁ

tarur ivodvaha puṣpavatīṁ latām ||1031||

kasyacit |

gṛhītaṁ tāmbūlaṁ parijana-vacobhir na katham api

smaraty antaḥśūnyā subhaga vigatāyām api niśi |

tatevāste hastaḥ kalita-phaṇi-vallī-kisalayas

tathavāsyaṁ tasyāḥ kramuka-phala-phālī-paricitam ||1032||

bilhaṇasya | (Spd 3475, Pv 187 hariharasya, UN 13.59)

tvaṁ śītalo na vyajanānurāgī

dūrāntaras tāpavatī ca kāntā |

kāmaṁ na śaktā śaradaṁ viṣoḍhuṁ

sthāne samākāṅkṣati sā hi martum ||1033||

śabdārṇavasya |

vikasitādharam āyata-locanaṁ

piba rahasy abhirāmam idaṁ mukham |

rucira-patra-vilambita-keśaraṁ

madhukaraḥ sarasīva saroruham ||1034||

kasyacit |

nāga-valli-rudhirohatu pūgaṁ

rātrir eṇa-tilakena sametu |

tvām asau bhajati kokila-kaṇṭhī

vācam arcatu kaveḥ sukṛto’rthaḥ ||1035||

rājaśekharasya |

### 113. dūtikopālambhaḥ

niḥśeṣa-cyuta-candanaṁ stana-taṭaṁ nirmṛṣṭa-rāgo’dharo

netra dūram anañjane pulakitā tanvī taveyaṁ tanuḥ |

mithyā-vādini dūti bāndhava-janasyājñāta-pīḍāgame

vāpīṁ snātum ito gatāsi na punas tasyādhamasyāntikam ||1036||

suvibhokasya | (Sk 4.236, SD under 2.23, Smv 48.2, Srk 837)

sva-kārya-buddhyaiva sadā mad-arthe

dūti pravṛttiṁ pratipālayantyā |

tvayā phalenaiva vibhāvito’yaṁ

mayā sahābhinna-śarīra-vādaḥ ||1037||

chittokasya | (Srk 853)

adharo vīta-rāgas te kaṣāye tava locane |

vihāraḥ kaṇṭha-deśas te dūti pravrajitāsi kim ||1038||

bhikṣoḥ | (Srk 840)

sādhu dūti punaḥ sādhu

kartavyaṁ kim ataḥ param |

yan mad-arthe virugṇāsi

dantair api nakhair api ||1039||

tasyaiva | (Srk 839)

kiṁ tvaṁ nigūhase dūti

stanau vaktraṁ ca pāṇinā |

sa-vraṇā eva śobhante

vīrādhara-payodharāḥ ||1040||

kasyacit | (Sv 1428, Spd 3510)

### 114. nāyikā-gamanam

śayyāgāraṁ vrajantyāś catura-sahacarī-mugdhokti-miśraṁ

prāṇeśāyāḥ smara-jyāraṇitam iva samākarṇya mañjīra-ghoṣam |

yāminyāḥ pūrva-yāme vigalati vitatautsukyam ujjṛmbhamāṇo

dhanyo nidrā-cchalena ślathayati suhṛdāṁ narma-goṣṭhī-prabandham ||1041||

vikramādityasya |

nitamba-gurvī bahuśaḥ śrameṇa

viśramya sopāna-padeṣu kācit |

kāñcī-karālambita-vāma-pāṇir

utthāya harmyaṁ kalayāruroha ||1042||

rājaśekharasya |

eṣāgataiva nibirī-sanitamba-bimba-

bhāreṇa pakṣmala-dṛśaḥ kriyate tu vighnaḥ |

yāntyā itīva dayitāntikam eṇadṛṣṭer

agre jagāma gadituṁ laghu-citta-vṛttiḥ ||1043||

ratnākarasya |

prakāmaṁ suprātaṁ tava nayana saṁpannam abhitas

tavāpy āptaṁ cetaḥ phalam iha mano-rājya-latayā |

smarāyāsa-proṣa-praśama-vidhi-siddhauṣadhir iyaṁ

sphurantī saṁprāptā śaśadhara-kaleva priyatamā ||1044||

kasyacit |

cetaḥ kātaratāṁ jahīhi sapadi sthairyaṁ samālaṁvyatām

āyātā smara-mārgaṇa-vraṇa-paritrāṇauṣadhiḥ preyasī |

yasyāḥ śvāsa-samīra-saurabha-patad-bhṛṅgāvalī-vāraṇa-

krīḍā-cañcala-pāṇi-kaṅkaṇa-jhaṇatkāro muhur mūrcchati ||1045||

kasyacit | (Smv 70.8, Srk 1641)

### 115. nāyakāgamanam

saṁkīrṇaṁ śayanīyam arpaya kuru dvedhopadhāna-kriyām

abhyāse kuru tāla-vṛntakam iti vyāpārayantyā sakhīm |

āyātasya punar-vilāsa-bhavanaṁ kandarpa-dīkṣā-guror

abhutthānam api pramoda-jaḍayā nāviṣkṛtaṁ subhruvā ||1046||

jalacandrasya |

dvārāgataṁ kāpy avagamya kāntam

unnamya vaktraṁ sicayāñcalena |

vimuñcatī maṇḍana-karma-dīrghaṁ

yathāyathātmānam alaṁcakāra ||1047||

rājaśekharasya |

kāpyāgataṁ vīkṣya manodhināthaṁ

samutthitā sādaram āsanāya |

kareṇa śiñjad-valayena talpam

āsphālayantī kalamājuhāva ||1048||

tasyaiva |

priyatamam avalokya svāśarayād utpatantyāḥ

sarabhasam aparasyāḥ pāda-mūle salīlam |

apatad atha karāgrād accha-ratnātma-darśaḥ

śaśadhara iva vaktra-cchāyayā nirjita-śrīḥ ||1049||

kasyacit |

dvārpānta-nirantare mayi tayā saundarya-sāra-śriyā

prollāsyoru-yugaṁ paraspara-samāsaktaṁ samāpāditam |

ānītaṁ purataḥ śiroṁśukam adhaḥ kḷpte cale locane

vācas tac ca nivāritaṁ prasaraṇaṁ saṁkocite dor late ||1050||

kasyacit |

### 116. vādyam

purandhrīṇāṁ pīnais tulita-pariṇāha-stana-taṭair

drutaṁ saṁmṛjyantāṁ kara-kisalayair jharjhara-puṭāḥ |

kalaṁ guñja mugdhaṁ pibatu madhu-digdhādhara-dalaṁ

mukhaṁ nīlo veṇuḥ kamalam iva mālā madhulihām ||1051||

viśākha-dattasya |

dhatte vyaktiṁ rasitam asakṛj jarjaraṁ jharjharāṇāṁ

stokottuṅga-dhvanita-laharī-bherikā nānadīti |

dhīraiḥ snigdhaiḥ kara-kisalayair āhatāḥ kinnarāṇāṁ

śabdāyante nava-ghana-ghaṭā-mandra-nādaṁ mṛdaṅgāḥ ||1052||

umāpati-dharasya |

nāntaḥ-karṣanti keṣāṁ kṛta-pada-racanaiḥ pāmara-grāma-nārī

vakṣojottuṅga-tumbī-phala-nihata-mṛdūtsarpi-gambhīra-śabdaiḥ |

udgītāḥ śṛṅga-koṭī-sthagita-kara-śikhālola-kallola-vīṇā-

tantrī-kvāṇānurūpa-dhvanibhir abhinaya-vyāhṛtāḥ kāvya-bandhāḥ ||1053||

kasyacit |

vakṣojābhoga-gurvor mukharayati yugaṁ kāṁsyayoḥ kāpi kāntā

prayodatta-vraṇālī-vidhurita-madhuraṁ veṇave kāpi datte |

kācit kṛtvāṅga-bhaṅgaṁ prasṛta-mudam iva snigdha-mugdha-praṇādaṁ

vāraṁ vāraṁ karābhyāṁ praharati murajaṁ gīta-saṁvāda-ramyam ||1054||

kālidāsa-nandinaḥ |

vīnayā ca ninadena ca veṇoḥ

kekayā ca phala-kaṇṭha-girā ca |

śītkṛtaiś ca raṇitaiś ca vadhūnāṁ

bhuñjate śruti-sukhāni yuvānaḥ ||1055||

rājaśekharasya |

### 117. nṛtyam

ramyaṁ gāyatu vā taraṅgayatu vā vyāvartanair bhrūlate

vyālolaṁ nayanaṁ ca nartayatu vā kṣuṇṇaḥ sa eṣa kramaḥ |

śṛṅgāraṁ punar ātanoti madhura-vyāvartanā nartakī

pratyaṅgaṁ rasa-peśalāni karaṇāny ādhāya yan nṛtyati ||1056||

priyaṁvadasya |

vilolā bhrū-vallī masṛṇa-taralā dṛṣṭir adharaḥ

smita-snigdho dhīrā gatir alasam evāṅga-calanam |

svabhāva-pravyaktonnata-nata-vibhāgā tanu-latā

vibhāvo lāsyena sphurati kataro’syā mṛgadṛśaḥ ||1057||

umāpati-dharasya |

vāmaṁ sandhi-stimita-valayaṁ nyasya hastaṁ nitambe

kṛtvā śyāmā viṭapa-sadṛśaṁ srasta-muktaṁ dvitīyam |

pādāṅguṣṭhālulita-kusume kuṭṭime pātitākṣaṁ

nṛtyādasyāḥ sthtiam atitarāṁ kāntam ṛjvāyatārgham ||1058||

kālidāsasya | ((Mālavikāgnimitra 2.6)

aṅgair antar nihita-vacanaiḥ sūcitaḥ samyag arthaḥ

pāda-nyāso layam anugatas tan-mayatvaṁ raseṣu |

śākhā-yonir mṛdur abhinayas tad-vikalpānuvṛttau

bhāvo bhāvaṁ nudati viṣayādrāg abandhaḥ sa eva ||1059||

tasyaiva | (Mālavikāgnimitra 2.8; Smv 109.73)

nanṛtur anati-khedaṁ kauśikī-vṛtti-cañcac-

caṭula-caraṇa-cārī-cāru-citrāṅga-hāvāḥ |

nija-hṛdaya-nimajjan-māranārāca-sācī-

kṛta-vadana-vinidrāmbhoja-bhājo yuvatyaḥ ||1060||

hareḥ |

### 118. gītam

alasa-mukulitākṣaṁ vaktram ālokya tasyā

mayi vilulita-citte mūka-bhāvaṁ prapanne |

śravaṇa-kuvalayāntaś-cāriṇā ṣaṭ-padena

kṣaṇam anugata-nādaṁ gītam antaḥ smarāmi ||1061||

śrīmal-lakṣmaṇa-sena-devasya |

nādhanyaiḥ kṣaṇadāvirāma-madhurāḥ kiñcid vinītā rasaiḥ

śrotrair nāpi ca kinnarī-kala-galodgītāni peyāni ca |

śrūyante mṛdu-pīta-vaktra-marutaḥ paurāṇa-rīti-krama-

vyālolāṅguli-ruddha-mugdha-suṣira-śreṇī-ravā veṇavaḥ ||1062||

yogeśvarasya |

vilāsa-masṛṇolasan musala-lola-doḥ-kandalāḥ

paraspara-pariskhalad-valaya-niḥsvanod-bandhurāḥ |

calanti kala-duṅkṛti-prasabha-kampitoraḥ-sthala-

truṭad-gamaka-saṅkulāḥ kalama-kaṇḍanī-gītayaḥ ||1063||

tasyaiva | (Spd 582, Srk 1178)

cinvānābhir madhūkaṁ madhura-madhukara-dhvāni-cūtāṅkurāgra-

grāsa-vyagrānyapuṣṭa-dhvanita-dhṛta-jayārambha-saṁrambhaṇābhiḥ |

gīyante vallavībhiḥ pathika-sahacarī-prāṇa-yātrā-pradīpāḥ

prātaḥ prātar vasanta-svara-racita-padodgāriṇo gīta-bhedāḥ ||1064||

viriñceḥ |

kvacin masṛṇa-māṁsalaṁ kvacid atīva tāraṁ pade

prasanna-subhagaṁ muhuḥ surataraṅga-līlāṅkitam |

idaṁ hi tava vallavī-raṇita-nirgatair jalpitaṁ

mano madayatīva me kim api sādhu saṁgītakam ||1065||

vāmanasya |

### 119. dyūtam

āśleṣa-cumbana-ratotsava-kautukāni

krīḍā durodara-paṇaḥ pratibhūr anaṅgaḥ |

bhogaḥ sa yadyapi jaye ca parājaye ca

yūnor manas tad api vāñchati jetum eva ||1066||

murāreḥ | (Ar 7.115, Spd 3661, Smv 75.7, Srk 606)

āśleṣaḥ prathamaṁ krameṇa vijite kṛtye dhanasyārpaṇaṁ

keli-dyūta-vidhau paṇaṁ priyatame kāntāṁ punaḥ pṛcchati |

antar-gāḍha-vigūḍha-manmatha-sphārī-bhavad-gaṇḍayā

svairaṁ śāri-visāraṇāya nihitaḥ khedāmbu-garbhaḥ karaḥ ||1067||

yogeśvarasya | (Srk 605, Spd 3664, Smv 75.5)

tathā gṛhītas tanvaṅgyā

vijayopārjitaḥ paṇaḥ |

yathā dhanyādharoṣṭhena

hārito’pi jitaṁ mayā ||1068||

kasyacit |

akṣa-deva na paṇīkṛte’dhare

kāntayor jaya-parājaye sati |
atra veti yadi vakti manmathaḥ

kas tayor jayati jīyate’pi vā ||1069||

kāśmīraka-jayavardhanasya | (Sv 2048, Smv 75.8)

sotkaṇṭhā ca parāṅmukhī ca purato bālā sakhī-kauśalād

akṣa-dyūta-vidhau vijitya madana-krīḍā-paṇaṁ preyasaḥ |

sānandā jayato’pi jṛmbhita-ghana-vrīḍāpi sambhogitaḥ

saṁtyaktuṁ na ca yācituṁ na ca paricchede babhūva prabhuḥ ||1070||

jalacandrasya |

### 120. dṛṣṭiḥ

niravadhira-kūpāraḥ pītaḥ purā muninā muhur

nija-kara-puṭotsaṅgenedaṁ mṛṣodyam abhūd api |

yadi na viduṣāṁ dhairyāmbhodhiṁ gabhīram avajñayā

nayana-nalinī-nālākṛṣṭaṁ pibanti mṛga-dṛśaḥ ||1071||

dharma-yogeśvarasya |

preyāṁsam īkṣitum athekṣaṇa-tārakasya

dūrād apāṅga-padavīm abhidhāvato’syāḥ |

ānanda-bāṣpa-jala-bindu-nibhena sāndrāḥ

svedāmbu-sīkara-kaṇā iva saṁnipetuḥ ||1072||

kasyacit |

visphārāḥ prathamaṁ kutūhala-vaśād utkṣipta-pakṣma-śriyo

jāta-vrīḍam atho vinamra-saralāḥ kiṁcid vilolās tataḥ |

abhyāsaṁ punar ākalayya kalayā kāntaṁ kuraṅgī-dṛśāṁ

siñcantīva sudhā-cchaṭābhir anṛju-prāgalbhya-garbhā dṛśaḥ ||1073||

vīrya-mitrasya |

yad bhāna na madano na vidanti dūtyo

vāg-devatāpi na sukhaṁ yad api vyanakti |

tat-kūṭa-garvita-dara-sphuṭa-bhāva-bhājo

vyākurvate mṛgadṛśāṁ dṛśa eva tattvam ||1074||

kasyacit |

āścarya-stimitāḥ kṣaṇaṁ kṣaṇam atha prīti-pramīlat-puṭā

vātāndolita-paṅka-jāta-sumanaḥ-pīyūṣa-dhārā-mucaḥ |

etāḥ kasya haranti hanta na manaḥ kiṁcit trapā-mañjula-

prema-preraṇam atra mugdha-muracattārottarā dṛṣṭayaḥ ||1075||

śaṅkara-dharasya |

### 121. kaṭākṣaḥ

praṇālī-dīrghasya prasṛmara-taraṅgasya suhṛdaḥ

kaṭākṣa-vyākṣepāḥ śiśu-śaphara-phāla-pratibhuvaḥ |

sudhāyāḥ sarvasvaṁ kusuma-dhanuṣo’smān prati sakhe

navaṁ netrādvaitaṁ kuvalaya-dṛśaḥ saṁnidadhati ||1076||

rājaśekharasya | (Vsb 4.18, Srk 520)

tiṣṭhantyā jana-saṅkule’pi sudṛśā sāyaṁ gṛha-prāṅgaṇe

tat-kālaṁ mayi niḥsahālasa-tanau vīthyāṁ mṛdu preṅkhati |

hrī-namrānanayaiva lola-saralaṁ niśvasya tatrāntare

premārdrāḥ śaśi-khaṇḍa-pāṇḍima-muṣo muktāḥ kaṭākṣa-cchṭāḥ ||1077||

kasyacit |

upari kavarī-bandha-granthīn atha grathitāṅgulīn

nija-bhuja-tale tiryak tanvyā vitatya vivṛttayā |

vivṛta-vilasad-dhāmāpāṅga-stanārdha-kapolayā

kuvalaya-dala-srak-sandigdha-śriyaḥ prahitā dṛśaḥ ||1078||

parameśvarasya | (Srk 509)

vaidagdhya-krama-baddha-mugdha-hasita-jyotsnāvaliptādhare

labdhā kiṁ nu kuraṅga-śāva-nayane dīkṣā tvayā mānmathī |

līlānantara-manmathāḥ śaśimukhi kṣipyanta etāḥ kathaṁ

kundendīvara-dīrgha-dāma-tarala-snigdhāḥ kaṭākṣa-cchaṭāḥ ||1079||

bhaṅgurasya |

svacchandaṁ mīnaketor yuvajana-mṛgayājāta-kautūhalasya

jātābandhāvagacchaty adhigata-garimā kārmukottaṁsa-lakṣmīm |

yāval-lolākṣi nāyaṁ pratiphalati balac-candrikā-karburāntaḥ-

kālindī-vīci-maitrīm avatarati tavāgotra-sākṣī kaṭākṣaḥ ||1080||

jalacandrasya |

### 122. nāyikā-cāṭuḥ

pāṇau padma-dhiyā madhūka-kusuma-bhrāntyā tathā gaṇḍayor

nīlendīvara-śaṅkayā nayanayor bandhūka-buddhyādhare |

līyante kavarīṣu bāndhava-jana-vyāmoha-jāta-spṛhā

durvārā madhupāḥ kiyanti taruṇi sthānāni rakṣiṣyasi ||1081||

pāṇineḥ | (Srk 451, Smv 65.10)

śoṇas te’dhara-pallavo madhumatī kāntir giro narmadā

dṛṣṭir divya-taraṅgiṇīva vadana-śrīś candrabhāgopamā |

gambhīrā nalinākṣi nābhir api cet tad deha-dāha-jvara-

cchedāya kṣaṇa-mātram ambuja-mukhi tvaṁ bāhudā me bhava ||1082||

daṅkasya |

mugdhe nārjunatāṁ jahāti nayanaṁ madhye tathā kṛṣṇatāṁ

dve rūpe dadhatāmunā viracitaḥ karṇena te vigrahaḥ |

tat kṛṣṇārjuna-karṇa-vigrahavatī sākṣāt kurukṣetratāṁ

yātāsi tvad-avāptir eva taruṇi śreyaḥ kim anyat param ||1083||

satyabodhasya |

tava nayanavan nīlāmbhojaṁ tavānanavac chaśī

tava hasitavaj jyotsnā-dyotas tavoditavat sudhā |

subhaga-madhurābhogais tava varāṅga-kavīkṣitaiḥ

praṇayini jagat-saṁbhārāṇāṁ tvam ity upamāspadam ||1084||

priyaṁvadasya |

svarge svargād api samadhike sādhanaṁ bodhayantaḥ

santu prītyai mama punar amī tanvi khedāya vedāḥ |

yeṣāṁ madhye kathayati na ced īdṛśaḥ ko’py upāya-

khedāpāyaḥ praṇayi-vacana-preṣyatāṁ yena yāmi ||1085||

sāgarasya |

### 123. madhu-pānam

ardha-pīta-madirā maṇi-pārī

śobhatāṁ katham atīva taruṇyāḥ |

cumbitair adhika-pāṭala-bhāsā

pūritādhara-mayūkha-bhareṇa ||1086||

jayamādhavasya | (Sv 2017)

saṁkrāntam ānanam avekṣya mṛgekṣaṇāyāḥ

paryāṁ calan-nayanamāsavapūritāyām |

sendīvaraṁ kamalam ity avagamya dūrād

bhṛṅgo mamajja sahasaiva yathārtha-nāmā ||1087||

kāśmīra-pracaṇḍa-mādhavasya | (Sv 2020)

kāntānanādhara-rasāmṛta-tṛṣṇayeva

bimbaṁ papāta śaśino madhu-bhājane yat |

niḥśeṣite madhuni lajjita-citta-vṛtti

tat tan-mukhābja-jita-kāntitayā vinaṣṭam ||1088||

vibhākara-śarmaṇaḥ | (Sv 2018, Smv 73.5)

pītas tuṣāra-kiraṇo madhunaiva sārdham

antaḥ praviśya caṣake pratibimba-vartī |

mānāndhakāram api mānavatī-janasya

nūnaṁ bibheda yad asau prasasāda sadyaḥ ||1089||

[Amaru 49, Sbh 2022, Spd 3648]

lalita-kaṇṭha-niveśita-dorlataḥ

karatalākalitaika-payodharaḥ |

mṛgadṛśo daśana-cchada-vāsitaṁ

madhu papau madanotsava īśvaraḥ ||1090||

muñjasya |

### 125. śayanādhirohaṇam

atha rati-rabhasād alīka-nidrā-

madhura-vighūrṇita-locanotpalābhiḥ |

śayana-talam aśiśiryan vadhūbhiḥ

shaa madamanmatha-mantharā yuvānaḥ ||1091||

ratnākarasya |

pratyaṅgaṁ prati karma narma-parayā kṛtvādhirūḍhaṁ smarād

autsukyaṁ pravilokya mohana-vidhau cāturyam ālokya ca |

sadyo yāvaka-maṇḍanaṁ na racitaṁ pāde kuraṅgī-dṛśā

smerāntā viśada-cchade ca śayane dṛṣṭiḥ samāropitā ||1092||

rājaśekharasya | (ST 2.67b)

paryaṅkāṅka-talaṁ gate ratir asāvyakta-kramaṁ vallabhe

tad-bhāvāvagatau tayāpi rataye svaṁ cittam āviṣkṛtam |

nātte yan maṇi-kuṇḍale parihṛto hāraḥ samaṁ kaṅkaṇaiḥ

kāñcī-dāma nirākṛtaṁ vicakilaiḥ kḷptaś ca no śekharaḥ ||1093||

tasyaiva |

kāñcyā gāḍhatarāvaruddha-vasana-prāntā kim arthaṁ punar

mugdhākṣī svaiptīti tat-parijanaṁ svairaṁ priye pṛcchati |

mātaḥ svaptum apīha vārayati mām ityāhita-krodhayā

paryasya svapiti-cchalena śayane datto’vakāśas tayā ||1094||

amaroḥ [Amaru 18, Sbh 2081, Smv 77.11]

tatra haṁsa-dhavalottara-cchadaṁ

jāhvaī-pulina-cāru-darśanam |

adhyaśeta śayanaṁ priyāsakhaḥ

śāradābhram iva rohiṇī-patiḥ ||1095||

kālidāsasya | (Ks 8.82)

### 125. āliṅganam

udbhinna-sāttvika-vikāra-pariplavāni

sadyas tiraskṛta-mano-bhava-vedanāni |

tanvi tvada ga-parirambha-sukhāmṛtāni

prādurbhavantu punar-āgata-jīvitāni ||1096||

kasyacit | (Ks 8.82)

samaiva sarvatra caritra-paddhatir

nijaḥ puro vā guṇināṁ na vidyate |

cakāra hāraḥ # # # # # # #

yataḥ parīrambha-vidhau dvayor api ||1097||

nārāyaṇasya |

draṣṭuṁ ketaka-garbha-patra-subhagām ḹru-prabhām utsukas

tat-saṁvāhana-līlayā ca śanakair utkṣipta-caṇḍātakaḥ |

lajjā-mugdha-vilocanaṁ smita-sudhā-nirdhauta-bimbādharaṁ

kiṁcid viślatha-bāhu-bandhanam asāv āliṅgito bālayā ||1098||

kasyacit | (Srk 601)

bhaya-mukulita-cakṣuḥ saṁtatotkampa-nīvī

maṇi-mukharita-kāñciḥ śvāsa-śuṣyan-mukha-śrīḥ |

aśithila-bhujabandha-nyāsa-niḥśaṅka-lagnā

mama vapuṣi viśantīvāyatākṣī dhinoti ||1099||

umāpati-dharasya |

ānandānata-mīlitākṣi-yugalaṁ kiṁ tvaṁ mudhā tiṣṭhasi

jñāto’si prakaṭa-prakampa-pulakair aṅgaiḥ sthitaṁ mugdhayā |

muñcaināṁ jaḍa kiṁ na paśyasi galad-bāṣpāmbu-dhautānanāṁ

sakhyaivaṁ gadite vimucya rabhasāt kaṇṭhe vilagno mayā ||1100||

kasyāpi |

### 126. cumbanam

rasavad amṛtaṁ kaḥ sandeho madhūny api nānyathā

madhuram adhikaṁ cūtasyāpi prasanna-rasaṁ phalam |

sakṛd api punar madhyasthaḥ san rasāntara-vijjano

vadatu yad ihānyat svādu syāt priyāradana-cchadāt ||1101||

kasyacit | (Sk 1.110, Sv 1511, Srk 529, Spd 3312, Smv 53.21)

kiyantaṁ cit-kālaṁ daśana-pada-bhītādhara-dalaṁ

lalāṭa-prasveda-skhalad-alakam uttāla-nayanam |

niṣedhānujñātaṁ pulakita-kapolaṁ priyatamo

vadhū-vaktrāmbhojaṁ rasayati ca nirvarṇayati ca ||1102||

abhinandasya |

phalam alaghu kiṁ līlā-vallyā gṛhaṁ nu guṇa-śriyām

amṛta-matha-vaikasthaṁ piṇḍīkṛtaṁ na rasāyanam |

nidhir uta rateḥ sarvasvaṁ vā vilāsa-vidheḥ priyair

iti na lalanā-bimboṣṭhānāṁ rasaḥ paricicchide ||1103||

śiva-svāminaḥ |

śūnyaṁ vāsa-gṛhaṁ vilokya śayanād utthāya kiṁcic chanair

nidrāvyājam upāgatasya suciraṁ nirvarṇya patyur mukham |

visrabdhaṁ paricumbya jāta-pulakām ālokya gaṇḍa-shtalīṁ

lajjā-namra-mukhī priyeṇa hasatā bālā ciraṁ cumbitā ||1104||

amaroḥ | (As 68, Sv 2113, Sd. 1.3)

sandaṣṭādhara-pallavā sa-cakitaṁ hastāgram ādhunvatī

mām āmuñca śaṭheti kopa-vacanair ānartita-bhrū-latā |

śītkārāñcita-locanā sarabhasaṁ yaiś cumbitā māninī

prāptaṁ tair amṛtaṁ mudhaiva mathito mūḍhaiḥ suraiḥ sāgaraḥ ||1105||

[Amaru 32, Sbh 1303, Spd 3668]

### 127. adhara-khaṇḍanam

dṛśā sapadi mīlitaṁ daśana-rociṣā nirgataṁ

kareṇa parivepitaṁ valayakais tathā kranditam |

priyaiḥ sapadi yoṣitāṁ nanu vikhaṇḍyamāne’dhare

para-vyasana-kātarāḥ kim u na kurvate sādhavaḥ ||1106||

kasyacit | (Sv 2097, Spd 3684, Smv 78.13)

salīla-nirdhūta-karāravinda-

sītkāra-saṁdhukṣita-manmathāyāḥ |

jagrāha bimbādhara-mūḍha-rāgaṁ

rāgaṁ ramaṇyā hṛdayaṁ ca kāntaḥ ||1107||

ratnākarasya |

yad-danta-daṣṭa-daśana-cchadanā cakāra

sītkāram ākulita-netra-yugā mṛgākṣī |

manye tad etad adharāmṛta-pāna-seka-

nirvāpyamāṇa-viraha-jvara-vahni-śabdam ||1108||

jaya-kaṇṭhasya |

nāndī-padāni rati-nāṭaka-vighna-śāntāv

ājhākṣarāṇi paramāṇy athavā smarasya |

daṣṭe’dhare praṇayinā vidhūtāgrapāṇeḥ

sītkāra-śuṣka-ruditāni jayanti nāryāḥ ||1109||

vāmanasya | (Sk 2.381, Dr 2.40b, Smv 78.4)

saṁdaṣṭe’dhara-pallave praṇayinā hastāmbuja-vyādhuti-

preṅkhit-kāñcanan-kaṅkaṇāvali-kala-vyāhāra-miśra-śriyaḥ |

sītkārā hṛdaya-spṛśo rati-raṇa-krīḍāsu vāma-bhruvāṁ

rājante vijayoddhura-smara-camū-kṣveḍā ninādā iva ||1110||

yuvatī-sambhoga-kārasya |

### 128. nava-kṣatam

rājanti kānta-nakhara-kṣatayo mṛgākṣyā

lākṣā-rasa-drava-mucaḥ kucayor upānte |

antaḥ-pravṛddha-makara-dhvaja-pāvakasya

śaṅke vibhidya hṛdayaṁ niraguḥ sphuliṅgāḥ ||1111||

kasyāpi | (Srk 612)

jayanti kāntā-stana-maṇḍaleṣu

viṭārpitāny ārdra-nakha-kṣatāni |

lāvaṇya-sambhāra-nidhāna-kumbhe

mudrākṣarāṇīva manobhavasya ||1112||

kasyacit | (Sv 1541, Srk 613)

pīna-tuṅga-kaṭhina-stanāntare

kānta-dattam abalā nakha-kṣatam |

āvṛṇoti vivṛṇoti vīkṣate

labdha-ratnam iva nirdhano janaḥ ||1113||

kasyacit | (Srk 615)

nakha-kṣataṁ yan nava-candra-sannibhaṁ

sthitaṁ kṛśāṅgi stana-maṇḍale tava |

idaṁ tarītuṁ trivalī-taraṅgiṇīṁ

virājate pañca-śarasya naur iva ||1114||

kasyacit | (Srk 623)

kāśmīra-paṅka-khacita-stana-pṛṣṭha-tāmra-

paṭṭāvakīrṇa-dayitārdra-nakha-kṣatālī |

eṇīdṛśaḥ kusuma-cāpa-narendra-dattā

jaitra-praśastir iva citra-lipir vibhāti ||1115||

dakṣasya | (Srk 628)

### 129. kaṇṭha-kūjitam

kānte vicitra-surata-krama-baddha-rāge

saṅketake’pi mṛga-śāvaka-locanāyāḥ |

tat-kūjitaṁ kim api yena tadīya-talpaṁ

nālpaiḥ parītam anuśabditalāvakaughaiḥ ||1116||

rudraṭasya | (ST 1.22f)

kānte tathā katham api prathitaṁ mṛgākṣyā

cāturyam uddhata-mano-bhavayā rateṣu |

tat-kūjitāny anuvadadbhir aneka-vāraṁ

śiṣyāyitaṁ gṛha-kapota-śatair yathāsyāḥ ||1117||

kasyāpi |

*1118-1120 na dattāḥ |*

### 130. vastrākarṣaḥ

aṁsākṛṣṭa-dukūlayā sarabhasaṁ gūḍhau bhujābhyāṁ stanāv

ākṛṣṭe jaghanāṁśuke kṛtam adhaḥ saṁsaktam ūru-dvayam |

nābhī-mūla-nibaddha-cakṣuṣi tayā brīḍānatāṅgyā priye

dīpaḥ phūtkṛti-vāta-vepita-śikhaḥ karṇotphalenāhataḥ ||1121||

karṇotpalasya | (Srk 570, Spd 3674)

samākṛṣṭaṁ vāsaḥ katham api haṭhāt paśyati tadā

kramād ūru-dvandvaṁ jaraṭha-śara-gauraṁ mṛga-dṛśaḥ |

tayā dṛṣṭiṁ dattvā mahati maṇi-dīpe nipuṇayā

niruddhaṁ hastābhyāṁ jhagiti nija-netrotpala-yugam ||1122||

kasyacit | (Spd 3677, Smv 77.5, Srk 579)

ambaraṁ vinayataḥ priya-pāṇer

yoṣitaś cakorayoḥ kalahasya |

vārāṇām iva vidhātum abhīkṣṇaṁ

kakṣayā ca valayaiś ca śiśiñje ||1123||

māghasya | (Sv 10.62)

*1124-1125 na dattau |*

### 131. navoḍha-sambhogaḥ

dṛṣṭā dṛṣṭim adho dadāti kurute nālāpam ābhāṣitā

śayyāyāṁ parivṛtya tiṣṭhati balād āliṅgitā vepate |

niryāntīṣu sakhīṣu vāsa-bhavanān nirgantum evehate

jātā vāmatayaiva samprati mama prītyai navoḍhā priyā ||1126||

śrī-harṣa-devasya | (Nn 3.4, Sv 2072, Srk 469, Spd 3672, Smv 77.2)

cumbaneṣu parivartitādharaṁ

hasta-rodhi raśanā-vighaṭṭane |

vighniteccham api tasya sarvato

manmathendhanam abhūd vadhū-ratam ||1127||

kālidāsasya | (Spd 3676)

paṭā-lagne patyau namayati mukhaṁ jāta-vinayā

haṭhāśleṣaṁ vāñchaty apaharati gātrāṇi nibhṛtam |

na śaknoty ākhyātuṁ smita-mukha-sakhī-datta-nayanā

hriyā tāmyaty antaḥ prathama-parihāse nava-vadhūḥ ||1128||

amaroḥ | (Amaru 38, Sv 2056, Skm 512; Spd 3673; Vishnudas to UN 5.19)

hastaṁ kampayate ruṇaddhi raśanāvyāpāra-lolāṅgulīḥ

svau hastau nayati stanāvaraṇatām āliṅgyamānā balāt |

pātuṁ pakṣmala-netram unnamayataḥ sācīkaroty ānanaṁ

vyājenāpy abhilāṣa-pūraṇa-sukhaṁ nirvartayaty eva me ||1129||

kālidāsasya | (M 4.15)

sakhīnāṁ śikṣābhiḥ katham api gatā vāsa-bhavanaṁ

tataḥ premālāpaiḥ śayanam upanītāpi vimukhī |

mayi krīḍārambha-praṇayini paraṁ vepathumatī

tathāpīyaṁ bālā hṛdayam adhikaṁ saṁmadayati ||1130||

śaṅkara-dharasya |

### 132. ratārambhaḥ

ānandodgata-bāṣpa-pūra-pihitaṁ cakṣuḥ kṣamaṁ nekṣituṁ

bāhū sīdata eva kampa-vidhurau śaktau na kaṇṭha-grahe |

vāṇī sambhram-gadgadākṣara-padā saṁkṣobha-lolaṁ manaḥ

satyaṁ vallabha-saṅgamo’pi sucirāj jāto viyogāyate ||1131||

kasyacit | (Sv 2065 śrī-ḍāmarasya; Smv 54.10 kasyāpi; Pv 380 śubhrasya)

anyonya-saṁvalita-māṁsala-danta-kānti

sollāsam āvir alasaṁ valitārdhatāram |

līlā-gṛhe pratikalaṁ kila-kiñciteṣu

vyāvartamāna-vinayaṁ mithunaṁ cakāsti ||1132||

vāmanasya | (Sk 1.113)

samāliṅgaty aṅgair apasarati yat preyasi vapuḥ

pidhātuṁ yad dṛśyaṁ ghaṭayati ghanāliṅganam api |

taopbhir bhūyobhiḥ kim u na kamanīyaṁ sukṛtinām

idaṁ ramyaṁ vāmyaṁ madana-vivaśāyā mṛgadṛśaḥ ||1133||

kasyacit | (Srk 565)

unmīlat-pulakāṅkureṇa niviḍa-leśa-nimeṣeṇa ca

krīḍākūta-vilokite'dhara-sudhā-pāne kathā-kelibhiḥ |

ānandādhigamena manmatha-kalā-yuddhe'pi yasminn abhud

pratyūhaḥ na tayor babhūva suratārambhaḥ priyambhāvukaḥ ||1134||

jayadevasya | (GG 12.10)

hasta-svastika-lāñchitāṁ kuca-taṭīṁ soḍhaḥ spṛśan-mugdhayā

prasvidyad-bali-vallarīkam udaraṁ gacchan niruddho manāk |

ūrvor mūlam upeyivān atha śanair mām eti lajjā-jaḍaṁ

jalpantyā suratātithiḥ kila ruṣā pāṇis talenāhṛtaḥ ||1135||

yuvatī-sambhoga-kārasya |

### 133. ratam

kleśollāsita-locanaṁ ślatha-patad-dor-vallikeli-skhalad

dhammillaṁ śvasitottaraṅgam aparispandaṁ vahantī vapuḥ |

muñceti skhalitākṣareṇa vacasā tanvī yathā yācate

viśrāmāya tathādhikaṁ rata-vidhāv ākūtam unmīlati ||1136||

kasyacit |

bhāvodgāḍham upoḍha-kampa-pulakair aṅgaiḥ samāliṅgitaṁ

rāgāc cumbitam apy upetya vadanaṁ pītaṁ ca vaktrāmṛtam |

jalpantyaiva muhur naneti nibhṛtaṁ prastabdha-cāritrayā

niḥśeṣeṇa samāpito rati-vidhir vācā tu nāṅgīkṛtaḥ ||1137||

kasyacit | (Srk 593)

aṅgāni ślathaniḥ sahāni nayate mugdhālase vibhrama-

śvāsotkampita-komala-stanam uraḥ sāyāsa-supte bhruvau |

kiṁ cāndolana-kautuka-vyuparatāvāsyeṣu vāma-bhruvāṁ

svedāmbhaḥ snapitākulālaka-lateṣv āvāsito manmathaḥ ||1138||

gosokasya |

sākṣepaṁ ca sacāṭukaṁ pralapatoḥ premālasaṁ paśyator

utsūtraṁ ca sasūtram eva ca parīrambhotsavaṁ kurvatoḥ |

ākṛṣyālakam ānanaṁ ca pibator uddāma-kaṇṭha-dhvani-

krīḍā-ḍambarayor jayaty anupamāvasthaṁ rahaḥ preyasoḥ ||1139||

yavatī-sambhoga-kārasya |

sotkaṇṭhaṁ paripaśyator api muhuḥ sotprāsam ājalpatoḥ

sānandaṁ ca sa-kautukaṁ ca madana-vyāpāram abhyasyatoḥ |

dampatyor nava-yauvanojjvala-vapuḥ saundarya-ramya-śriyoḥ

śṛṅgāraḥ kṛta-kṛtya eṣa madanādhānaika-hetuḥ sphuṭam ||1140||

priyaṁvadasya |

### 134. viparīta-ratam

ālolāmalakāvalīṁ vilulitāṁ bibhrac-calat-kuṇḍalaṁ

kiñcin-mṛṣṭa-viśeṣakaṁ tanutaraiḥ khedāmbhasāṁ śīkaraiḥ |

tanvyā yat suratānta-tānta-nayanaṁ vaktraṁ rati-vyatyaye

tat tvāṁ pātu cirāya kiṁ hari-hara-brahmādibhir daivataiḥ ||1141||

amaroḥ | (Amaru 3; Spd 3702)

nādhanyānvi-parīta-mohana-rasa-preṅkhan-nitamba-sthalī-

lolad-bhūṣaṇa-kiṅkiṇī-kala-rava-vyāmiśra-kaṇṭha-svanam |

saṁrambha-ślatha-keśa-bandha-vigalan-muktā-kalāpa-truṭac-

chvāsa-ccheda-taraṅgita-stana-yugaṁ prīṇāti śṛṅgāriṇī ||1142||

sollokasya | (Srk 581)

vikīrṇo dhammillaḥ śrama-salila-bindu-stavakito

mukhendu-vyākoṣaṁ śvasitam idamāḥ sādhu subhaṭe |

amuṣmin prārambhe cala-valita-muktā-saram uraḥ

paraṁ tūṣṇīm ete dadhati raśanā-dāmni maṇayaḥ ||1143||

kendra-nīla-nārāyaṇasya |

mārāṅke rati-keli-saṁkula-raṇārambhe tayā sāhasa-

prāyaṁ kānta-jayāya kiṁcid upari prārambhi yat sambhramāt |

niṣpandā jaghana-sthalī śithilitā dor-vallir utkampitaṁ

vakṣo mīlitam akṣi pauruṣa-rasaḥ strīṇāṁ kuaḥ sidhyati ||1144||

jayadevasya |

sotkampa-śvasitottaraṁ sapulaka-svedārdra-gaṇḍa-sthalī-

khelat-kuṇḍalam asphuṭa-smita-milan-mandākṣa-mugdhekṣitam |

saṁbhedeṣu mitho dṛśāṁ sukṛtinaḥ kasyāpi kāntānanaṁ

prabhraśyat-kavarī-parītam urasi smerasya viśrāmyati ||1145||

āvantika-jahnoḥ |

### 135. viparīta-ratākhyānam

ripuḥ premārambhe prathamam abhavan nūpura-ravas

tam ākṣeptuṁ pāṇiḥ prasarati savācāla-valayaḥ |

yad ārabdhaṁ kiṁcit tad-upaśama-hetoḥ sakhi mayā

tadā tad-vaiguṇyaṁ dviguṇayati kāñcī-kalakalaḥ ||1146||

viriñceḥ |

paryasta-stana-karma-kīrṇa-kavarī-bhāraṁ samunmūlita-

srag-dāma svayam anyad eva tad-upakrāntaṁ mayā sāhasam |

saṁpannāḥ sakhi tasya keli-vidhayaḥ prācyāḥ paraṁ durvaha-

śroṇī-bhāra-bharān manīṣita-sahasrāṁśo’pi nāsāditaḥ ||1147||

śaraṇa-devasya |

paśyāśleṣa-viśīrṇa-candana-rajaḥ-puñja-prakarṣād iyaṁ

śayyāṁ saṁprati komalāṅgi paruṣety āropya māṁ vakṣasi |

gāḍhoṣṭha-graha-pūrvam ākulatayā pādāgra-saṁvad-aṁśake-

nākṛṣyāmbaram ātmano yad ucitaṁ dhūrtena tat-prastutam ||1148||

amaroḥ | kāśmīra-śilhaṇasya | (Sv 2133)

dākṣiṇyād atimānato rasa-vaśād viśrāma-hetor mama

prāgalbhyāt tad anuṣṭhitaṁ mṛgadṛśā śakyaṁ na yad yoṣitām |

nirvyūḍhaṁ na yadā tayā tad akhilaṁ khinnais tatas tārakaiḥ

sa-vrīḍaiś ca vilokitair mayi punar nyastaḥ samasto bharaḥ ||1149||

mahākaveḥ | (Srk 599)

purārūḍha-prema-prabala-rasa-rāgeṇa hṛtayā

samārabdhaṁ kartuṁ nahi yad abalābhāva-sadṛśam |

anirvyūḍhe tasmin prakṛti-sukumārāṅga-latayā

punar lajjālolaṁ mayi vinihitaṁ locana-yugam ||1150||

koṅkasya | (Srk 585)

### 136. ratāntaḥ

āvṛṇvānā jhaṭiti jaghanaṁ mad-dukūlāñcalena
preṅkhal-līlālulita-kabarī-bandhana-vyagra-pāṇiḥ |

ardhocchvāsa-sphuṭa-nakha-padālaṁkṛtābhyāṁ stanābhyāṁ
dṛṣṭā dhārṣṭyād avanata-mukhī sā mayā mohanānte ||1151||

rājaśekharasya | (Smv 80.5, Srk 589)

kara-kisalayaṁ dhūtvā dhūtvā vilambita-mekhalā
kṣipati sumano-mālā-śeṣaṁ pradīpa-śikhāṁ prati |

sthagayati karaṁ patyur netre vihasya samākulā
surata-viratau ramyaṁ tanvī punaḥ punar īkṣyate ||1152||

kasyāpi | (Sv 2105, Spd 3706, Smv 80.3, Srk 591)

chinnārdhoruka-mekhalaṁ caraṇayoḥ saṁkrānta-lākṣā-rasaṁ

talpopāntam udīkṣya sa-smita-sakhī-vailakṣya-saṁbhrāntayā |

tanvaṅgyā dṛḍha-daṁśa-dantura-darocchūnādharotsaṅgayā

kṣiptāḥ preyasi kūṭa-kopa-kuṭila-bhrū-vibhramā dṛṣṭayaḥ ||1153||

dharma-yogeśvarasya |

paryastālaka-paṅkti-lupta-tilakaṁ niṣpīta-rāgādharaṁ

śvāsotkampi-payodharaṁ śrama-bhara-svedārdra-gaṇḍa-sthalam |

tanvaṅgyāḥ ślathanī-vimukta-kavarī-bhāraṁ ratānte vapur

dṛṣṭaṁ mugdha-vilokita-smitam abhūd ānanda-nisyandi naḥ ||1154||

śrīkarasya |

nayanam alasaṁ svedāmbhobhiḥ karmbitam ānanaṁ

skhalita-kavarī-bhārāv aṁsau ślathā bhuja-vallarī |

iti mṛgadṛśaḥ saṁbhogānte vilokya vapuḥ-śriyaṁ

vrajati niyataṁ kandarpo’pi sva-bāṇa-śaravyatām ||1155||

śaṅkara-dharasya |

### 137. uṣasi priyā-darśanam

saṁbhrāntyā galita-srajaṁ stana-taṭa-vyasta-skhalad-vāsaso

badhnantyāḥ śithilāṁ jhaṇat-kṛti-matīṁ kāñcīṁ nitamba-sthale |

kāminyāḥ sarasaṁ niśānta-samaye vakrā viluptāñjanā

nādhanye nipatanti pāṭhala-ruco nidrālasā dṛṣṭayaḥ ||1156||

kasyacit |

uṣasi nibiḍayantyāḥ kuṇḍalaṁ keli-paryā-
vila-vigalitamantaḥ karṇa-pāli priyāyāḥ |

sarasa-hasita-tiryag-bhaṅgurāpāṅga-rītiḥ-
sukṛtibhir avalīḍhā locanābhyāṁ mukha-śrīḥ ||1157||

rudra-nandinaḥ |

priyāyāḥ pratyūṣe galita-kavarī-bandhana-vidhāv

udañcd-dor-vallī-dara-calita-lolāñcalam uraḥ |

ghanākūte paśyaty atha mayi samandākṣa-hasitaṁ

namantyās tad-rūpaṁ yadi likhitum īśo manasijaḥ ||1158||

dhoyīkasya |

masṛṇa-masṛṇaṁ preyaḥ prātar nivārya vapuḥ svakaṁ

tad anu ca tirodhāya svairaṁ ratotsava-maṇḍanam |

tri-catura-padaṁ gatvā tasmān nivartita-kandharaṁ

snapayati dṛśā puṇyātmānaṁ kam apy uṣasi priyā ||1159||

śatānandasya |

asyāḥ pāṭala-pāṇijāṅkitam uro nidrākaṣāye dṛśau

nirdhauto’dhara-śoṇimā vilulita-srasta-srajo mūrdhajāḥ |

kāñcīdāma dara-ślathāñcalam iti prātar nikhātair dṛśor

ebhiḥ kāma-śarais tad-adbhutam abhūd yan me manaḥ kīlitam ||1160||

jayadevasya |

### 138. nāyikā-niṣkramaṇam

virāme yāminyā upakuca-yugorūpa-jaghanaṁ

samālambya vyastāñcalam alasam utthāya śayanāt |

hasitvā saṁmugdhaṁ madhuram avalokyātha śithilair

bhujair niryāntībhiḥ sudṛḍham upagūḍhaḥ priyatamaḥ ||1161||

vāsudeva-jyotiṣaḥ |

virāme yāminyā upakuca-yugo rūpa-jaghanaṁ

samālambya vyastāṁ calam alasam utthāya śayanāt |

hasitvā saṁmugdhaṁ madhuram avalokyātha śithilair

bhujair niryāntībhiḥ sudṛḍham upagūḍhaḥ priyatamaḥ ||1162||

kasyāpi |

pratyagra-daṁśa-janita-śvayathūn salīlam

ambhoja-komala-karāṅguli-koṭi-bhāgaiḥ |

bimbādharān madhura-sītkṛti saṁspṛśantyaḥ

kāntāḥ prayānti dayitāntikato’dhunaitāḥ ||1163||

ratnākarasya |

vidalita-kuca-pāṇijāṅka-lekhā

dara-bhiduroru-bharālasā kṛśāṅgī |

uṣasi nidhuvanopabhoga-jihmā

yadi gṛham eti sakhi balābalena ||1164||

yogokasya |

niryāntyā rati-veśmanaḥ pariṇata-prāyāṁ vilokya kṣapāṁ

gāḍhāliṅgana-cumbanāni bahuśaḥ kṛtvāpy asaṁtuṣṭayā |

ekaṁ bhūmi-tale nidhāya caraṇaṁ talpe prakalpyāparaṁ

tanvaṅgyā parivartitāṅga-latayā preyāṁś ciraṁ cumbitaḥ ||1165||

kasyāpi | (Sv 2191, Spd 3728)

### 139. rata-praśaṁsā

yatnāt saṁgamam icchatoḥ pratidinaṁ dūtīkṛtāśvāsayor

anyonyaṁ parituṣyator avasara-prāpti-spṛhāṁ tanvatoḥ |

saṁketonmukhayoś cirāt katham api prāpte kramād darśane

yat saukhyaṁ nava-raktayos taruṇayos tat kena sāmyaṁ vrajet ||1166||

bhaṭṭa-cūlitakasya |

sa svargād aparo vidhiḥ sa ca sudhāsekaḥ kṣaṇān netrayos

tat-sāmrājyam akhaṇḍitaṁ tad aparaṁ premṇaḥ pratiṣṭhāspadam |

yad bālā balavan manobhava-bhaya-bhraśyat-trapaṁ satrapā

tat-kālocita-narma-karma dayitādamyāsyam abhyasyati ||1167||

kasyāpi | (Srk 564)

sa-vrīḍārdha-nirīkṣaṇaṁ yad ubhayor yad dūtikā-preṣaṇaṁ

cādya-śvo bhavitā samāgama iti prītyā pramodaś ca yaḥ |

prāpte caiva samāgame sarabhasaṁ yac cumbanāliṅganāny

etat-kāma-phalaṁ tad eva surataṁ śeṣaḥ paśūnām iva ||1168||

kasyāpi | (Sv 2237, Spd 3780, Srk 1654)

sītkāravanti dara-mīlita-locanāni

romāñca-muñci makara-ketu-niketanāni |

eṇī-dṛśāṁ makara-ketu-niketanāni

vandāmahe surata-vibhrama-ceṣṭitāni ||1169||

kasyacit | (Srk 582)

hārāvalī truṭati na praṇayaḥ priyāṇām

ākhaṇḍyate’dhara-dalaṁ na manobhavājñā |

yasmin vilepanam apaiti na cānurāgas

tan mohanaṁ na khalu maithunam anyad asmāt ||1170||

keśaṭasya |

### 140. sakhīnāṁ mithaḥ kathā

kānte talpam upāgate vigalitā nīvī svayaṁ bandhanād
vāsaś ca ślatha-mekhalā-guṇa-dhṛtaṁ kiṁcin nitambe sthitam |

etāvat sakhi vedmi kevalam aho tasyāṅga-saṅge punaḥ
ko’sau kāsmi rataṁ ca kiṁ kīdṛśam iti svalpāpi me na smṛtiḥ ||1171||

vikaṭa-nitambāyāḥ | (Sk 5.44, Dr. under 2.18, Sv 2147, Spd 3747, Smv 86.17, Srk 572)

dhanyāsi yat kathayasi priya-saṅgame’pi

narma-smitaṁ ca vadanaṁ ca rasaṁ ca tasya |

nīvīṁ prati praṇihite tu kare priyeṇa

sakhyaḥ śapāmi yadi kiṁcid api smarāmi ||1172||

vidyāyāḥ | (Sd under 3.73, Spd 376, Srk 574)

ātte vāsasi roddhum akṣamatayā doḥ-kandalībhyāṁ stanau

tasyoraḥ-sthalam uttarīya-viṣaye sakhyo mayā cintitam |

śroṇīṁ tasya kare’dhirohati punar vrīḍāmbudhau mām atho

majjantīm udatārayan manasijo devaḥ sa mūrcchā-guruḥ ||1173||

ballaṇasya | (Srk 568)

harṣāśru-pūrita-vilocanayā mayādya

kiṁ tasya tat sakhi nirūpitam aṅgam aṅgam |

romāñca-kañcuka-tiraskṛta-dehayā vā

jñātāni tāni parirambha-sukhāni kiṁ vā ||1174||

acala-dāsasya | (Srk 596, acalasya)

mā garvam udvaha kapola-tale cakāsti

kṛṣṇa-svahasta-likhitā nava-mañjarīti |

anyāpi kiṁ na sakhi bhājanam īdṛśīnāṁ

vairī na ced bhavati vepathur antarāyaḥ ||1175||

keśaṭasya | (Amaru 55; Smv 86.14; SD 3.105 mada; Daśa 2.22, etc.; Pv 302, dāmodarasya; BRS 2.4.165)

### śukokti-vrīḍā

prayacchāhāraṁ me yadi tava raho-vṛttam akhilaṁ

mayā vācyaṁ noccair iti gṛha-śuke jalpati śanaiḥ |

vadhū-vaktraṁ vrīḍābhara-namitam antar vihasitaṁ

haraty ardhonmīlan-nalina-malināvarjitam iva ||1176||

ḍimbokasya | (Smv 77.12, Srk 622)

pratyūṣe guru-sannidhau gṛha-śuke tat-tad-raho-jalpitaṁ

prastotuṁ parihāsa-kāriṇi padair ardhoditair udyate |

krīḍā-śārikayā nilīya nibhṛtaṁ trotuṁ bhayārtāṁ vadhūṁ

prārabdhaḥ sahasaiva sambhrama-karo mārjāra-garjā-ravaḥ ||1177||

mārjārasya | (Srk 631)

tvad-gaṇḍa-sthala-pāṇḍu dehi lavalaṁ dehi tvad-oṣṭhāruṇaṁ

bimbaṁ dehi nitambini tvad-alaka-śyāmaṁ ca me jāmbavam |

ity akṣuṇṇa-manojña-cāṭu-janita-vrīḍaḥ purandhrī-janā

dhanyānāṁ bhavaneṣu pañjara-śukair āhāram abhyarthyate ||1178||

vākkūṭasya | (Srk 406)

uṣasi guru-samakṣaṁ lajjamānā mṛgākṣīr
atirutam anukartuṁ rājakīre pravṛtte |

tirayati śiśu-līlānartana-cchadma-tāla-
pracala-valaya-mālāsphāla-kolāhalena ||1179||

bhavabhūteḥ | (Srk 616)

dampatyor niśi jalpator gṛha-śukenākarṇitaṁ yad-vacas

tat prātar guru-sannidhau nigadatas tasyopahāraṁ vadhūḥ |

karṇālaṅkṛti-padma-rāga-śakalaṁ vinyasya cañcū-puṭe

vrīḍārtā prakaroti dāḍima-phala-vyājena vāg-bandhanam ||1180||

amaroḥ | (Amaru 15, Kuval 173, Srk 621, Sbh 2214, Spd 3743)

### 142. pratyūṣaḥ

kṣuṇṇāny eva tamāṁsi kintu dadhati prauḍhi na samyag-dṛśor

vāsaḥ saṁvṛttam eva kintu jahati prāṇeśvaraṁ nābalāḥ |

pārāvāra-gataiś ca koka-mithunair ānandato gadgadaṁ

sākūtaṁ rutam eva kintu sahasā jhātkṛtya noḍḍīyate ||1181||

vasukalpasya | (Srk 965)

patyau pātre kalānāṁ vrajati gati-vaśād astam indau krameṇa

krandantī patri-rāvair vigalita-timira-stoma-dhammilla-bhārā |

prabhraṁśi-sthūla-muktāphala-nikara-parispardhitārāśru-binduḥ

pronmīlat-pūrva-sandhyāhuta-bhuji rajanī paśya dehaṁ juhoti ||1182||

yogeśvarasya | (Smv 82.3, Srk 970)

utkaṇṭhākula-cakravāka-yuvatī-niḥśvāsa-daṇḍāhataḥ-
pīyūṣadyutir accha-darpaṇa-tulām ārohati prasthitaḥ |

kokānāṁ kṛpayeva kukkuṭa-ravair āhūyamāne ravau-
dig jātā nava-dhauta-vidruma-maṇi-cchāyā ca sautrāmaṇī ||1183||

śubhāṅkasya |

prāleyāmbhaḥ-śiśira-pavanāpīyamāna-klamānāṁ

kaṇṭhopānta-stimita-namitaikaika-doḥ-kandalīnām |

nānā-krīḍā-janita-rajanī-jāgareṇopanīte

nidrābhogaḥ sthagayati dṛśau sāṁprataṁ dampatīnām ||1184||

surabheḥ |

tārāṇāṁ viralo’dhunā parikaraḥ smeraṁ nabho vartate

mañjiṣṭhārasa-pāṭalena mahasākrāntā ca pūrvā kakup |

kiṁcānyat smara-jāgarūka-vihaga-dvandvasya duḥkha-cchido

mitrasyāgamanaṁ vyanakti visinī-nidrā-daridraḥ kṣaṇaḥ ||1185||

kāmadevasya |

### 143. sūryodayaḥ

ayam udayati mudrā-bhañjanaḥ padminīnām

udaya-giri-vanālī-bāla-mandāra-puṣpam |

viraha-vidhura-koka-dvandva-bandhur vibhindan

kupitakapi-kapola-krodha-tāmras-tamāṁsi ||1186||

yogeśvarasya | (Sk 1.100, Sd under 9.6, Srk 979)

śakyārcanaḥ sucir amīkṣaṇa-paṅkajena

kāśmīra-piṇḍa-paripāṭala-maṇḍala-śrīḥ |

dhvāntaṁ harann amara-nāyaka-pālitāyāṁ

devo’bhyudeti diśi vāsara-bīja-koṣaḥ ||1187||

viṣṇu-hareḥ | (Srk 968)

tejo-rāśau bhuvana-jaladheḥ plāvitāśā-taṭāntaṁ

bhānau kumbhodbhava iva pibaty andhakārotkarāmbhaḥ |

sadyo mādyan-makara-kamaṭha-sthūla-matsyā ivaite

yānty antasthāḥ kulaśikhariṇo dṛṣṭi-vartma krameṇa ||1188||

śikha-svāminaḥ | (Srk 976)

apāstas tārābhir vidhana iva kāmī yuvatibhir

madhu-cchatra-cchāyāṁ spṛśati śaśa-lakṣmā pariṇataḥ |

ayaṁ prācī-karṇābharaṇa-racanāśok-akusuma-

cchaṭā-lakṣmī-cauraḥ kalayati raviḥ pūrvam acalam ||1189||

rati-śrama-pariskhalat-samada-siddha-sīmantinī-

stana-cyutam ivāṁśukaṁ viśada-padma-rāga-dyuti |

ayaṁ diśi śatakratoḥ kuvalayākṣi bimbāruṇa-

tvadīya-daśana-cchada-cchavi-rudeti bālātapaḥ ||1190||

muñjasya |

### 144. madhyāhnaḥ

etasmin divasasya madhya-samaye vāto’pi caṇḍātapa-
trāseneva na saṁcaraty ahima-gor-bimbe lalāṭaṁtape |

kiṁ cānyat-paritapta-dhūli-luṭhana-proṣāsahatvād iva
cchāyā dūra-gatāpi bhūruha-tale vyāvartya saṁlīyate ||1191||

malaya-rājasya | (Srk 982)

dhatte padma-latā-dalepsur upari khaṁ karṇatālaṁ dvipaḥ

śaṣpa-stamba-rasān niyacchati śikhī madhye śikhaṇḍaṁ śiraḥ |

mithyā leḍhi mṛṇāla-koṭi-rabhasād daṁṣṭrāṅkuraṁ śūkaro

madhyāhne mahiṣaś ca vāñchati nija-cchāyā-mahā-kardamam ||1192||

rājaśekharasya | (Vsb 1.43, Srk 989)

madhyāhnārka-marīci-duḥsahatayā saṁtyajya darbhāṅkura-

grāsān āśrita-kandara-druma-ghana-cchāyaṁ mṛgāḥ śerate |

mātaṅgaḥ kara-śīkarair nija-vaśāṁ siñcan śramārtāṁ muhur

niṣkrānto gahanād drutodgata-padaṁ padmākare sarpati ||1193||

vasanta-devasya |

tāpāt piṇḍita-vigraheva viśati cchāyā tarūṇāṁ tale

ruddhaḥ svāśraya-pakṣa-pāta-kṛtibhiḥ padmair apām ātapaḥ |

adyāntaḥ-pura-yoṣitāṁ madhumadotsekāt kapolodare

dvitraiḥ sveda-lavair udañcitam aho sūryo lalāṭaṁ tapaḥ ||1194||

utpala-rājasya |

vapus timyac cīnāṁśuka-niviḍa-pīnoru-jaghana-

stanānāṁ niścyotac-cikura-payasāṁ pakṣmala-dṛśām |

nimagnottīrṇānāṁ pramada-vana-vāpī-taṭa-juṣāṁ

didṛkṣābhir devo ravir atha rathaṁ mantharayati ||1195||

govardhanasya |

### 145. astamayaḥ

yāte bhāsvati vṛddha-sārasa-śiraḥ-śoṇesta-śṛṅgāśrayaṁ

vyāliptaṁ timiraiḥ kaṭhora-bali-bhuk-kaṇṭhātinīlair nabhaḥ |

māhendrī dig api prasanna-malinā candrodayākāṅkṣiṇī

bhāty eṣā cira-viprayukta-śavarī-gaṇḍābha-pāṇḍu-cchaviḥ ||1196||

malayarājasya | (Srk 875)

krama-saṅkucita-kuśeśaya-kāṣāntara-nīyamāna-madhupena |

garalam iva galati nalinī dina-kara-virahātikhedena ||1197||

dattasya |

karasādo’mbara-tyāgas tejo-hāniḥ sa-rāgatā |

vāruṇī-saṅgamāva-sthā bhānunāpy anubhūyate ||1198||

kāśmīra-kasura-mūlyasya | (Sv. 1886, surabhicūlasya)

vrajati kalita-stokāloko navīna-javāruṇa-

cchavir asau bimbaṁ vindan diśaṁ bhṛśam ap-pateḥ |

kakubhi kakubhi prāptāhārāḥ kulāyamahī-ruhāṁ

śirasi śirasi svairaṁ svairaṁ patanti patattriṇaḥ ||1199||

kasyacit | (Srk 869)

rucira-janita-tārā-hāra-caurasya bhūbhṛc-

chikhara-taru-niveśollambitasyordhva-pādam |

ciram avanatam etac choṇitāpūryamāṇaṁ

mukham iva ravi-bimbaṁ rajyate vāsarasya ||1200||

saṅgha-śrī-mitrasya |

### 146. sandhyā

niśākara-kara—sparśa-harṣonmīlita-tārakā |

aho rāgavatī sandhyā jahāti svayam ambaram ||1201||

yuvarājasya |

dik-kāminī-vadana-kuṅkuma-paṅka-carcā

cakāṅganā-hṛdaya-dāvadavānalārciḥ |

sandhyā rarāja gaganāntara-toya-rāśi-

bāla-pravāla-viṭapāṅkura-kandala-śrīḥ ||1202||

kasyacit |

kausumbha-vasa-rucirāṁ sandhyāṁ pariṇīya mandam anuyāntīm |

vāsālayam iva jaladhiṁ rāgī purato ravir viśati ||1203||

umāpatidharasya |

ākṛṣṭaś cakravākair nayana-kalanayā bandhakībhir nirasto

nāstaṁ drāg eti bhānur nivasati nalinī-bodha-nidrāntarāle |

sandhyādīpa-prarohaṁ bahula-tila-rasa-vyāpta-patrāntarālaṁ

vāsāgāre diśantī hasati nava-vadhū-krodha-dṛṣṭā bhujiṣyā ||1204||

tasyaiva |

anurāgavatī saṁdhyā divasastatpuraḥsaraḥ |

aho daivagatiścitrā tathāpi na samāgamaḥ ||1205||

kasyacit | (Kuval. p. 108, Sk 3.44, Sd under 10.128)

### 147. andhakāraḥ

akṣṇor mañjulam añjanaṁ caraṇayor nīlāśmajau nūpurā-

vaṅge nīla-paṭaḥ sphuṭaṁ mṛga-mada-nyāsaḥ kapola-sthale |

yat-prītyā pariśīlitaṁ paradṛśāṁ rodhāya tat sāṁprataṁ

nepathyasya vidhāv apīdam asatī-jātasya jātaṁ tamaḥ ||1206||

vāpīkasya |

utsārito hasita-dīdhitibhiḥ kapolād
ekāvalībhir avadhūta iva stanebhyaḥ |

aṅgeṣv alabdha-paribhoga-sukho’ndhakāro

gṛhṇāti keśa-racanāsu ruṣeva nārīḥ ||1207||

gaṇapateḥ | (Srk 892)

adriṣvañjana-puñja-kānti jalada-prāyaṁ ca mūle diśām

ūrdhvaṁ nīla-vitāna-kalpa-bhavanau jambāla-lepopamam |

tīre nīra-nidhes tamāla-viṭapi-cchāyāṁ ca sāyaṁ śanair

udgacchaty abhisārikā-priyatama-premānukūlaṁ tamaḥ ||1208||

jhañjhānilasya |

yatra tatra rati-sajja-bandhakī-

prītaye madana-śāsanād iva |

nīla-kāṇḍa-paṭatām upāyayau

sūcibhedya-niviḍaṁ niśātamaḥ ||1209||

dhoyīkasya |

uddhūtā dhūmadhārā virahi-jana-mano-māthino manmathāgneḥ
kastūrī-patra-mālā timira-tatir aho dik-purandhrī-mukhānām |

nirvāṇāṅgāra-lekhā divasa-huta-bhujaḥ saṁcarac-cañcarīka-
śreṇīyaṁ bhāti bhāsvat-kara-lulita-nabhaḥ-kandarendīvarasya ||1210||

govardhanasya |

### 148. dīpaḥ

vadana-vidhu-sudhābhiṣeka-śītān

saparibhāvanayeva lola-mauliḥ |

tvad-adhara-maruto nipīya hāsyaty

api sahaja-kṣaṇa-bhaṅgitāṁ pradīpaḥ ||1211||

taila-pāṭīya-gāṅgokasya |

nirvāṇa-gocara-gato’pi muhur niśāyāṁ

kiṁ ceṣṭitaṁ taruṇayoḥ suratāvasāne |

ity evam ākalayituṁ sakalaṁ kalāvid

udgrīvikām iva dadāti rati-pradīpaḥ ||1212||

kasyacit | (Srk 856)

bālāṁ kṛśāṅgīṁ suratānabhijñāṁ

gāḍhaṁ navoḍhām upagūḍhavantam |

vilokya jāmātaram eṣa dīpo

vātāyate kampam upaiti bhītaḥ ||1213||

kasyacit | (Srk 857)

hanūmān iva dīpo’yaṁ dūram ullāsitāñjanaḥ |

kiṁ ca rāma ivābhāti vinirdhūta-daśānanaḥ ||1214||

kasyacit |

atipītāṁ tamo-rājīṁ tanīyān voḍhum akṣamaḥ |

vamatīva śanair eṣa pradīpaḥ kajjala-cchalāt ||1215||

kasyacit | (Srk 855)

### 149. candrodayaḥ

ayam udayati candraś candrikā-dhauta-viśvaḥ

pariṇata-vimalimni vyomni karpūra-gauraḥ |

ṛju-rajata-śalākā-spardhibhir yasya pādair

jagad amala-mṛṇālī-pañjarasthaṁ vibhāti ||1216||

madhoḥ |

yas trailokya-jitaḥ smarasya kim api krīḍā-taḍāgaṁ mahad

yaś cābhoga-bhṛto bhuvaḥ prakaṭitākārārpaṇo darpaṇaḥ |

so’yaṁ sundari mandarādri-mathita-kṣīroda-sāroccayaś

candraḥ kuṅkuma-paṅka-piṇḍa-laḍaha-cchāyaḥ samudgacchati ||1217||

rājaśekharasya |

asāv eka-dvi-tri-prabhṛti-paripāṭyā prakaṭayan

kalāḥ svairaṁ svairaṁ nava-kamala-kandāṅkura-rucaḥ |

purandhrīṇāṁ preyo-viraha-dahanoddīpita-dṛśāṁ

kaṭākṣebhyo bibhyan nibhṛta iva candro’bhyudayate ||1218||

tasyaiva | (Srk 909)

devaḥ prācīm idānīm ayam upacinute pañcabāṇasya so’yaṁ

bibhrāṇaḥ śāṇa-līlām amṛta-rucir imāṁ lākṣikībhiḥ prabhābhiḥ |

kiṁ cāmuṣya prasaṅgān niśita-śara-śikhā-visphuradbhiḥ sphuliṅgaiḥ

saṁdhyā-rāga-cchalena cchuritam iva taṭa-vyoma-cakraṁ cakāsti ||1219||

hareḥ |

āśāḥ saṁtamasopalepa-malināḥ pīyūṣa-gauraiḥ karair

ālimpann ayam udgatair divam imāṁ karpūra-pūraṁ sṛjan |

candraś candra-śilaika-kuṭṭimam ayaṁ kṣoṇī-talaṁ kalpayan

paśyodgacchati pāka-pāṇḍura-śara-cchāyopameya-cchaviḥ ||1220||

anaṅgasya |

### 150. pradoṣaḥ

haṁsāḥ saṁprati pakṣatau sunibhṛtaṁ kṛtvā śiraḥ śerate

jyotsnābhis tṛṣitāḥ samaṁ sahacaraiḥ suptāś cakora-striyaḥ |

ghūrṇadbhiḥ kumudodareṣv api madhu-kṣīvaiḥ sthitaṁ ṣaṭpadair

apy uccair giri-śṛṅga-mūrdhani bhṛśaṁ niryānty amī barhiṇaḥ ||1221||

umāpati-dharasya |

sairandhrī-kara-kṛṣṭa-paṭṭaka-sarat-tāra-dhvanir dūrato

dūtī-sūtrita-sandhi-vigraha-vidhiḥ sollāsa-līlā-cayaḥ |

vāra-strī-jana-sajjyamāna-śayanaḥ saṁnaddha-puṣpāyudha-

śrīkhaṇḍa-drava-dhauta-saudha-malino ramyaḥ kṣaṇo vartate ||1222||

kasyacit | (Vsb 2.23, Spd 3591, Smv 68.2)

dik sarāga-mukha-saṁnidhāpita-

sphīta-candra-caṣakā śatakratoḥ |

kṣīva-bhāvam iva bibhratī ratau

viślathocca-timirāṁśukoccayā ||1223||

abhinandasya |

bāṣpair mānavatī janasya kulaṭā-saṁketa-cintormibhiḥ

saṁprāptā priya-saṁgamaika-manasām ākalpanopakramaiḥ |

dūtī-saṁcaraṇair api praṇayinoḥ saṁdeśa-vakroktibhiḥ

kutrāyaṁ kurute na manmatha-manas-toṣaṁ pradoṣāgamaḥ ||1224||

jalacandrasya |

upari gūḍha-himāṁśu-marīcibhis

tamasi dūram itaḥ pratisārite |

alakas-aṁyamanād iva locane-
harati me hari-vāhanadi mukham ||1225||

kālidāsasya | (Vik 3.6)

### 151. vasantārambhaḥ

garbha-granthiṣu vīrudhāṁ sumanaso madhye’ṅkuraṁ pallavā

vāñchā-mātra-parigrahaḥ pika-vadhū-kaṇṭhodare pañcamaḥ |

kiṁ ca trīṇi jaganti jiṣṇu-divasair dvitrair manojanmano

devasyāpi cirojjhitaṁ yadi bhaved abhyāsa-vaśyaṁ dhanuḥ ||1226||

(rājaśekharasya; Vsb 1.23, Srk 166)

atītā śrītārtiḥ prasarati śanair uṣma-kaṇikā

dināni sphāyante ravir api athaṁ mantharayati |

himānī-nirmuktaḥ sphurati nitarāṁ śīta-kiraṇaḥ

śarāṇāṁ vyāpāraḥ kusuma-dhanuṣo na vyavahitaḥ ||1227||

(sāmpīkasya)

nidrā-śeṣa-nimīlitekṣaṇatayā prāpte vasantodyame

hastāmarṣa-vaśād asau nija-dhanuḥ pañceṣur anviṣyati |

cūtāḥ koraka-garbha-nirbhara-darodbhinna-sphurad-granthayo

yātyāyāti ca kākalī pika-vadhū-kaṇṭhopakaṇṭhaṁ muhuḥ ||1228||

prājña-bhutanāthasya |

eka-dveṣu rasāla-śākhiṣu manāg unmīlitaṁ kuḍmalaiḥ

karṇākarṇikayā mithaḥ katham amī ghūrṇanti viśvedhvagāḥ |

dvitraiḥ kvāpi kila śrutāśrutam api spaṣṭāny apuṣṭārutaṁ

viṣvaṅ mūrcchati duḥsaho virahiṇī-geheṣu hāhā-ravaḥ ||1229||

bhaṭṭa-śālīya-pītāmbarasya |

yātaṁ mānair vadhūnām iva dara-śithila-granthibhiḥ pūrva-patrair

jāto’pi kvāpi bālāmadana iva bahir nāṅkuro vyaktim eti |

āgāre nāgarāṇām api vihita-bahu-prārthanāḥ kaṇṭha-sīmāṁ

nītvā nītvā navoḍhā iva vacanam amūḥ kokilāḥ kuṇṭhayanti ||1230||

(ācārya-gopīkasya)

### 152. vasantaḥ

jambūnāṁ kusumodareṣv atirasādābaddha-pānotsavāḥ

kīrāḥ pakva-phalāśayā madhu-karīś cumbanti muñcanti ca |

eteṣām api paśya kiṁśukataroḥ patrair abhinna-tviṣāṁ

puṣpa-bhrāntibhir āpatanti sahasā cañcūṣu bhṛṅgāṅganāḥ ||1231||

(rājaśekharasya; Srk 157, Smv 109.23 vasukasya)

aṅkurite pallavite korakite

vikasite ca sahakare |

aṅkuritaḥ pallavitaḥ korakito

vikasitaś ca madano’sau ||1232||

(kasyacit; Srk 188)

amīṣām ārūḍha-prasava-vivarāṇāṁ madhulihāṁ

dhvaniḥ pāntha-strīṇāṁ prasarati viyoga-jvara iva |

drumālīnāṁ yūnor mana iva sa-rāgaṁ kisalayaṁ

parāgaḥ puṣpāṇāṁ patati madanasyeva viśikhaḥ ||1233||

(vasanta-devasya)

līlā-snāna-vidhi-kṣamaṁ madhulihāṁ puṣpeṣu jātaṁ madhu

sthāyitvaṁ kala-kaṇṭha-kaṇṭha-kuhareṣv āsevate pañcamaḥ |

eka-cchatra-jagat-trayārjana-rucer devasya śṛṅgāriṇaś

caitraś citram akāṇḍa eva samabhūt trailokya-mallo bhaṭaḥ ||1234||

(bilhaṇasya; Vc 7.64)

vāpī danturitodarā kamalinī patrāṅkura-granthibhiś

cūtānāṁ kalikāmilan madhulihāṁ kāpi sthitir vartate |

kiṁ cānyat kusumāyudho’dya bhagavān dhatte sa-garvaṁ dhanur

jyām unmārṣṭi ca pañcabhiś ca viśikhair jetuṁ jagad vāñchati ||1235||

(vīrya-mitrasya; Srk 173 abhinandasya)

### 153. vasanta-vāsaraḥ

āraktāṅkura-danturā kamalinī nāyāminī yāminī

stokonmukta-tuṣāram ambara-maṇer īṣat pragalbhaṁ mahaḥ |

apy ete sahakāra-saurabha-muco vācālitāḥ kokilair

āyānti priya-viprayukta-yuvatī-marma-cchido vāsarāḥ ||1236||

saṅgha-śrīyaḥ | (Srk 152)

mandaṁ dakṣiṇam āhvayanti pavanaṁ puṁskokila-vyāhṛtaiḥ

saṁskurvanti vana-sthalīḥ kisalayottaṁsir niṣaṇṇālibhiḥ |

candraṁ sundarayanti mukta-tuhina-prāvārayā jyotsnayā

vardhante ca vivardhayanti ca muhus te’mī smaraṁ vāsarāḥ ||1237||

(kasyacit; Srk 161)

ete samprati vaimanasyam aniśaṁ niḥśaṅkam ātanvate

kāntāra-sthala-padminī-parimalair ānanditendindirāḥ |

unmīlat-sahakāra-kānana-taṭī-vācāla-puṁskokila-

dhvānākarṇana-kāndiśīka-pathikāvaskandino vāsarāḥ ||1238||

(yogeśvarasya)

dhinvantyamū# madamūrcchad-ali-dhvanīni

dhūtādhvanī#hṛdayāni madhor dināni |

nistandra-candra-vadanāvadanāravinda-

saurabhya-sauhṛda-sagarva-samīraṇāni ||1239||

(kasyacit)

stoka-stoka-nivartamāna-tuhinonmīlan-navāmbhojinī-

saṅkrāntair alibhir mukheṣu kakubhāṁ kḷptālaka-śreṇayaḥ |

tat-tan-manmatha-bandhu-vārtikapika-prārabdha-bījāṅkura-

vyākhyāta-kṣubhitādhvanīna-manaso dhinvanty amī vāsarāḥ ||1240||

(hareḥ)

### 154-vasanta-taravaḥ

mithaḥ krīḍā-lola-bhramara-bhara-bhagnāṅkura-rasa-

preseka-pronmīlat-parimala-samālabdha-pavanaḥ |

ito’py eṣa śrīmān aviralam idānīṁ mukulitaḥ

prayacchaty unmādān ahaha sahakāra-druma-yuvā ||1241||

kasyacit | (Srk 187)

sāmyaṁ samprati sevate vicakilaṁ ṣāṇmāsikair mauktikair

vāhlīkī-daśana-vraṇāruṇataraiḥ patrair aśokorcitaḥ |

bhṛṅgī-laṅghita-koṭi kiṁśukam idaṁ kiṁcid vivṛntāyate

māñjiṣṭhair mukulaiś ca pāṭalitaror vṛttaiva kācil lipiḥ ||1242||

rājaśekharasya | (Vsb 1.25, Srk 165)

vahnir manye hima-jala-bhayāt saṁśritaḥ kiṁśukeṣu

śyāmaṁ dhūmaiḥ sa khalu kurute kānanaṁ korakākhyaiḥ |

santāpārthaṁ katham itarathā pāntha-sīmantinīnāṁ

puṣpa-vyājād visṛjati śikhā-śreṇim udgāḍha-śoṇām ||1243||

kasyacit | (Srk 176 pautāyaneḥ)

idānīṁ plakṣāṇāṁ jaṭhara-dala-viśleṣa-caturaḥ
śikhānām ābandhaḥ sphurati śuka-cañcū-puṭa-nibhaḥ |

tataḥ strīṇāṁ hanta kṣamam adhara-kāntiṁ kalayituṁ
samantān niryāti sphuṭa-subhaga-rāgaṁ kisalayam ||1244||

vāmanasya |

parāgair ādigdhāḥ parimilita-piṣṭātaka-nibhair

marul-lolac-chākhaṁ madhupa-rava-gītaṁ vidadhataḥ |

palāśaiḥ kāśmīrāruṇa-vasana-kalpair nivasitā

drumā rājanty ete madhudivasa-ramyotsava-bhṛtaḥ ||1245||

vasanta-senasya |

### 155. vasanta-kokilaḥ

ete nūtana-cūta-koraka-ghana-dhvānātirekī-bhavat-

kaṇṭha-dhvāna-juṣo haranti hṛdayaṁ madhye vanaṁ kokilāḥ |

yeṣām akṣi-nibhena bhānti bhagavad-bhūteśa-netrānala-

jvālā-jāla-karāli-tāsamaśarāṅgāra-sphuliṅgā iva ||1246||

kasyacit | (Srk 171)

adyonmīlan-malayapa-vanoddhūta-cūtāṁkurāgra-

grāsāsvādād adhika-madhurair uccaradbhir ninādaiḥ |

kvāpi kvāpi smara-huta-vahoddīpanāyādhvagānāṁ

hotuṁ prāṇān ṛcam iva pikaḥ sāmidhenīm adhīte ||1247||

hareḥ |

yaś cūtāṅkura-kandalī-kavalanāt karṇāmṛta-srāviṇīṁ

chāyāmātra-parigraheṇa vidadhe pāñceṣavīm asratām |

tāmyat tālu-viṭaṅka-saṅkaṭa-darī-saṁcārataḥ pañcamaḥ

so’yaṁ kokila-kāminī-gala-vilād āmūlam unmūlati ||1248||

bilhaṇasya | (Vc. 7.76)

yaḥ śṛṅgāra-rasāyanaṁ mṛgadṛśāṁ vairāgay-cintā-jvaraḥ

śānty-udvāsana-ḍiṇḍimaḥ smara-guros tattvopadeśākṣaram |

udbhūta-smara-gaurava-jvara-bharākrāntādhvanīnāṅganā-

caitanya-truṭi-kārmaṇaṁ vijayate rāgaḥ pike pañcamaḥ ||1249||

kasyacit |

oṁkārāḥ kusumāyudhopaniṣadāṁ mantrānuvādaḥ smara-
svādhyāyasya rateḥ punar-bhava-vidhau gandhābhirāma-śrutiḥ |

cittākarṣaṇa-sādhya-siddhir asatī-netrasya karṇa-jvaraḥ-
pānthānāṁ sahakāra-kānana-sudhā-sekaḥ pikānāṁ dhvaniḥ ||1250||

dhvaniḥ |

### 156. vasanta-bhramaraḥ

āraktāyata-puṣpa-bāṇa-nayane snigdhāñjana-śyāmikāṁ
kāśmīrāruṇa-karṇikāra-kusumottaṁse mahā-nīlatām |

unmīlat-tilakāntare mṛgamada-kṣodārdra-bindūpamāṁ
dhatte mugdha-tamāla-kānti-madhupī-vṛndaṁ vasanta-śriyaḥ ||1251||

umāpatidharasya |

pika-troṭīdātra-truṭita-sahakārāgra-mukula-

sruta-kṣīra-kṣīva-prasṛta-pavanāndola-taralā |

idānīṁ vāsantī-dalita-kusumāmoda-mudita-

bhramad-bhṛṅga-śreṇī raṇa-raṇakam antar vitanute ||1252||

kālidāsa-nandinaḥ |

nirānandāḥ kaunde madhuni paribhuktojjhita-rase

vaneṣv ambhojānām avikṛta-sukheṣu pratihatāḥ |

idānīṁ cūtānāṁ mukula-madhuṣu prema-sarasā

navīneṣv ākūtaṁ dadhati parigāḍhaṁ madhulihaḥ ||1253||

navakarasya |

mallikā-mukule bhāti guñjan-matta-madhuvrataḥ |

prayāṇe pañcabāṇasya śaṅkham āpūrayann iva ||1254||

kasyacit | (Sd 4.9, Spd 3786)

avirala-parāga-saikata-makaranda-taraṅgiṇīm anuvanāntam |

pika-yuvati-jānu-dadhnīṁ gāhante madhupa-yoṣitas tṛṣitāḥ ||1255||

āvantika-jahnoḥ |

### 157. grīṣmaḥ

bhuvāṁ gharmārambhe pavana-calitaṁ tāpa-hṛtaye

paṭa-cchatrākāraṁ vahati gaganaṁ dhūli-paṭalam |

amī mandārāṇāṁ dava-dahana-sandehita-dhiyo

na ḍaukante pātuḥ jhaṭiti makarandaṁ madhulihaḥ ||1256||

bhava-bhūteḥ (Srk 200)

salilam akhilaṁ veśantānāṁ lulāpa-kulākulaṁ

viśati bisiinī-patra-cchatre rathāṅga-vihaṅgamaḥ |

nija-gajapatiṁ kuñja-cchāyāṁ nayanti pade pade

pṛthuvamathunā siktvā siktvā kareṇa kareṇavaḥ ||1257||

kasyacit |

prānte paṅkini pallavasya viluṭhan pautrī nayaty ātapāṁs

tṛṣṇālur nibhṛtaṁ hradeṣu mahiṣaḥ śaivālam anviṣyati |

ācīrṇauṣadhi-mūla-śīta-surabhi-śvāsānilāndolayan

prakṣīṇoṣmaṇi līyate vana-giri-śvabhrodare śallakaḥ ||1258||

yogeśvarasya |

ambhodher jalayantramandira-parispande’pi nidrāṇayoḥ

śrī-nārāyaṇayor ghanaṁ vighaṭayanty ūṣmā samāliṅganam |

kiṁ cottapta-viyat-kapāla-phalake kaṅkāla-śeṣa-śriyaṁ

candraṁ marmarayanti parpaṭakara-krūrā raver aṁśavaḥ ||1259||

kasyacit | (Srk 214, nārāyaṇa-lacchi)

pāṣāṇaḥ kuliśāyate pura-pathaṁ saṁtapta-lohāyate

nirvātaṁ dahanāyate ca niviḍāṅgārāyate śarkarā |

etasmiṁs taruṇa-pracaṇḍa-mahasaḥ prauḍhātape sarvataḥ

kṣoṇī śuṣyati bālukā ca saritāṁ vahni-sphuliṅgāyate ||1260||

bhavānandasya |

### 158. grīṣma-veśaḥ

jalārdraṁ saṁvyānaṁ bisa-kisalayaiḥ keli-valayāḥ

śirīṣair uttaṁsp vicakitlamayī hāra-racanā |

śucāveṇākṣīṇāṁ malayaja-rasārdrāś ca tanavo

vinā tantraṁ mantraṁ rati-ramaṇa-mṛtyuñjaya-vidhiḥ ||1261||

kasyacit | (Vsb 4.3, Srk 212, rājaśekharasya)

toyottīrṇā śrayati kavarī śekharaṁ saptalānāṁ

śaityaṁ siñcaty upari kucayoḥ pāṭalākaṇṭha-dāma |

kāntaṁ karṇāvabhiniviśate komalāgraṁ śirīṣaṁ

strīṇām aṅge vibhajati tapas tatra tatrātma-cihnam ||1262||

madhura-śīlasya | (Srk 209, madhuśīlasya)

karṇottaṁsaḥ śiśu-śuka-vadhū-piccha-līlaṁ śirīṣaṁ
sāntaḥ-sūtrāḥ parimala-muco mallikānāṁ ca hārāḥ |

muktā-gaurair valaya-racanākandalāgrair bisānāṁ
grīṣmārambhe ramayati navaṁ maṇḍanaṁ kāminīnām ||1263||

kasyacit |

abhinava-kuśa-sūtra-spardhi karṇe śirīṣaṁ

kuravaka-paridhānaṁ pāṭalā-dāma kaṇṭhe |

tanu-sarasa-jalārdronmīlitaḥ sundarīṇāṁ

dina-pariṇati-janmā ko’pi veśaś cakāsti ||1264||

kamalāyudhasya |

sadyaś campaka-kañcukā kuca-taṭī vaikakṣake mallikāḥ

kāñcr vaicakilī bisāli-valayāgraiveyakaṁ keśaraiḥ |

cāmpeyottara-pāṭalā ca kavarī karṇaḥ śirīṣāñcito

veśaś ced ayam aṅganāsu na tadānaṅgasya ke kiṅkarāḥ ||1265||

kasyacit |

### 159. śṛṅgāratmaka-grīṣmaḥ

tadātva-snātānāṁ malayaja-rasair ārdra-vapuṣāṁ

kucān bibhrāṇānāṁ dara-vikaca-mallī-mukulinaḥ |

nidāghārka-proṣa-glapita-mahimānaṁ mṛga-dṛśāṁ

pariṣvaṅgo’naṅgaṁ punar api śanair aṅkurayati ||1266||

maṅgalārjunasya | (Srk 192, Spd 3834)

apāṁ mūle līnaṁ kṣaṇa-paricitaṁ candana-rase

mṛṇālī-hārādau kṛta-laghu-padaṁ candramasi ca |

muhūrtaṁ viśrāntaṁ sarasa-kadalī-kānana-taṭe

priyā-kaṇṭhāśleṣe niviśati padaṁ śaityam adhunā ||1267||

kasyacit | (Srk 201)

etasmin ghana-candanārdra-vapuṣo nidrākaṣāyekṣaṇā-
līlā-lola-mṛdūllasad-bhuja-latā-vyājṛmbhamāṇā muhuḥ |

nirgacchanti śanair ahaḥ-pariṇatau mandā latā-mandirāt
svedāmbhaḥ-kaṇa-dantura-stana-taṭābhogāḥ kuraṅgī-dṛśaḥ ||1268||

kālidāsa-nandinaḥ |

haranti hṛdayāni yac chravaṇa-śītalā veṇavo

yad arghati karambitā śiśira-vāriṇā vāruṇī |

bhavanti ca himopamāḥ stana-bhuvo yad eṇī-dṛśāṁ

śucer upari saṁsthito rati-pateḥ prasādo guruḥ ||1269||

rājaśekharasya | (Vsb 4.4, Srk 211)

śucau taptāṅgānāṁ bahala-makaranda-drava-mucaḥ

kadamba-prālambāḥ stana-parisare pakṣmala-dṛśām |

haṭhāl lūnoṣmāṇaḥ kam api mahimānaṁ vidadhate

jala-krīḍā-tīrṇa-priyatama-bhujā-bandha-śiśirāḥ ||1270||

kasyacit |

### 160. dāvānalaḥ

ārohaty avanīruhaḥ praviśati śvabhraṁ nagaiḥ spardhate

khaṁ vyāleḍhi viceṣṭate kṣiti-tale kuñjodare līyate |

antar bhrāmyati koṭarasya viramaty ālambate vīrudhaḥ

kiṁ tad yan na karoti māruta-vaśaṁ yātaḥ kṛśānur vane ||1271||

yogeśvarasya | (Sk 1.82, Smv 34.7, vasundharasya)

vidhvastā mṛga-pakṣiṇo vivaśatāṁ nītāḥ sthalī-devatā

dhūmair antaritāḥ svabhāva-malinair āśā mahī-tāpitāḥ |

bhasmīkṛtya sa-puṣpa-pallava-phalāṁs tāṁs tān mahā-pādapān

nirvṛttena davānalena vihitaṁ valmīka-śeṣaṁ vanam ||1272||

tasyaiva (Spd 1159, Smv 34.5, Srk 1114. All anonymous.)

asmin nīṣad vitatta-valitastokavicchinnabhugnaḥ

kiñcillīlopacitavinataḥ puñjitaścotthitaś ca |

dhūmodgārastaruṇamahiṣaskandhoanīlo davāgneḥ

svairaṁ sarpan sṛjati gagane gatvarān patra-bhaṅgān ||1273||

bāṇasya | (Sk 1.85, Srk 1174. Both anonymous.)

bāle māleyam uccair na bhavati gagana-vyāpinī nīradānāṁ

kiṁ tat-pakṣmānta-pātair malinayasi mudhā vaktram aśru-pravāhaiḥ |

eṣā proddhṛttamattadvipakaṣaṇakṣuṇṇavindhyopalābhā

dāvāgneḥ sampravṛddhā malinayati diśāṁ maṇḍalaṁ dhūmalekhā ||1274||

kasyacit | (Sk 2.203, Spd 3829 dhārākadambasya)

diśaḥ prodyat-saṁdhyā-gagana-talam udrakta-kusumaṁ

tarūn ābaddhoru-stavaka-vikasat-kiṁśuka-latān |

vilolat-kausumbha-dhvaja-paṭa-samāśliṣṭa-śikharāḥ

prakurvan vaṁśālīr vikasati mahīdhreṣu dahanaḥ ||1275||

kasyacit |

### 161. varṣārambhaḥ

netuṁ vāñchati nīḍa eva divasaṁ garbhālasā vāyasī

rakto nīpa-latāsu bhukta-virasām ujjhaty aliḥ pāṭalam |

tejaḥ samprati saṁharanti śikhino dagdha-vyāpāraṁ gatā

jambūm āmra-vanād upait śanakair āsanna-pākāṁ pikaḥ ||1276||

abhinandasya |

sthalī-bhūmir niryannavaka-tṛṇa-romāñca-nicaya-

prapañcaiḥ pronmīlat-kuṭaja-kalikā-jṛmbhita-śataiḥ |

ghanārambhe preyasy upagiri galan-nirjhara-jala-

praṇāla-prasvedaiḥ kam api mṛdu-bhāvaṁ prathayati ||1277||

narasiṁhasya |

vātoddhūrtarajo-milaj-jala-lavair uccitritāḥ śākhinaś

chatrīkṛtya mṛdāṁ tvacaḥ sthala-bhuvo niryanti śaṣpāṅkurāḥ |

snigdha-śyāmala-kaṇṭhanāla-valana-vyālokitāmbhomucaḥ

kekābhiḥ kakubhāṁ mukhāni śikhino vācālayanty utsukāḥ ||1278||

aravindasya |

kiṁcin mudrita-pāṁśavaḥ śikhikulaiḥ sānandam ālokitā

bhagnāvāsa-ruda-haridra-gṛhiṇī śvāsānila-jarjarāḥ |

ete te nipatanti nūtana-ghanāt prāvṛḍ-bhavārambhiṇo

vicchāyīkṛta-viprayukta-vanitā-vaktrendavo bindavaḥ ||1279||

kasyacit | (Spd 3872)

varṣārambha-samunnamad-ghana-ghaṭā-garjābhirut-trasyatā

grīṣmeṇāpasṛtaṁ kvacit kvacid api nyastāni vastūny api |

dhūliḥ ketaka-kuḍmale virahiṇī-cetaḥsu dāvānalaḥ

khadyota-bhramiṣūḍu-cakram aruṇa-jyotis taḍid-valliṣu ||1280||

kasyacit |

### 162. varṣāḥ

kāmaṁ kūle nadīnām anugiri mahiṣī-yūtha-nīḍopakaṇṭhe
gāhante śaṣparājīr abhinava-śalabha-grāsa-lolā balākāḥ |

antar-vinyasta-vīrut-tṛṇa-maya-puruṣa-trāsa-vighnaṁ kathaṁcit
kāpotaṁ kodravāṇāṁ kavalayati kaṇān kṣetra-koṇaika-deśe ||1281||

yogeśvarasya |

etasmin mada-jarjarair upacite kambūravāḍamabaraiḥ

staimityaṁ manaso diśaty anibhṛtaṁ dhārādhare mūrcchati |

utsaṅge kakubho nidhāya rasitair ambhomucāṁ ghorayan

manye mudrita-candra-sūrya-nayanaṁ vyomāpi nidrāyate ||1282||

vātokasya | (Srk 229)

smara-vijaya-padāṅkaṁ matta-dātyūha-kaṇṭha-

sphuṭita-madhura-kūjā gītayaḥ saṁcaranti |

api ca vitata-barha-cchatram udbhūta-patraṁ

naṭati ghana-ninādotkaṇṭito nīla-kaṇṭhaḥ ||1283||

bhavānandasya |

vyāptaṁ vāridharair akāṇḍa-muditaiḥ kṛtsnaṁ viyan-maṇḍalaṁ

nākṣṇor vartmani śīta-dīdhitir asau nāpi tviṣām īśvaraḥ |

bhagnāv eva malīmasaiḥ kim adhunā nirmātum arthāntaraṁ

yat sāndraṁ karakāḥ patanti yad amī muñcanti vidyuc-chaṭāḥ ||1284||

vātokasya |

sāmodā bakulaiḥ kadamba-mukulaiḥ prītyeva romāñcitā

nīrandhraṁ pihitāḥ pyoda-paṭalaiḥ śyāmottarīya iva |

dūrīkṛtya ca nūpurāv iva ripūn haṁsān samutkūjato

yātāḥ kvāpy abhisārikā iva diśo meghāgame sotsukāḥ ||1285||

kasyacit |

### 163. varṣā-meghaḥ

trailokyādhipatau phaṇīndra-śayane nidrāti daitya-druhi

prāpya prāvṛṣam andhakāra-rajanīṁ pratyāśam āyojitāḥ |

vidyud-dīdhiti-dīpikābhir abhitaḥ saṁśodhayanto diśāṁ

bhittīr jāgrati yāmikā iva dhanuṣmantaḥ svananto ghanāḥ ||1286||

oṁkaṇṭhasya |

kṣapāṁ kṣāmīkṛtya prasabham apahṛtyāmbu-saritāṁ

pratāpyorvīṁ vana-taru-gahanam utsādya sakalam |

kva sampraty uṣṇāṁśur gata iti samanveṣaṇa-parās

taḍid-dīpālokair diśi diśi carantīva jaladāḥ ||1287||

oṁkaṇṭhasya | (Srk 251 kasyacit, Spd 3869, Smv 61.18 both pāṇineḥ)

nipīya svacchandaṁ jalam udara-pūraṁ bhava-vaśād

viṣaṇṇo’tikleśāt kṣiti-dhara-śilā-lambita-vapuḥ |

muhur vidyud vallī-valita-rasano nisvana-miṣād

bhṛśārabdhodgāraṁ vamati jala-bhāraṁ jaladharaḥ ||1288||

jalacandrasya |

vyāpyāntarīkṣa-kakubhāva nubhūbhṛd-agraṁ

sāndrāndhakāra-gahanāsu niśāsu garjan |

saṁvīkṣate virahiṇaḥ ka iha dhriyante

varṣāsu vidyud-uru-dīpikayeva meghaḥ ||1289||

loṣṭa-sarvajñasya |

asau nāstīvenduḥ kvacid api raviḥ proṣita iva

grahoḍūnāṁ cakraṁ nabhasi likhita-proñchitam iva |

ahar vā rātrir vā dvayam api vilupta-pravicayaṁ

ghanair baddha-vyūhaiḥ kim idam iti ghoraṁ vyavasitam ||1290||

kasyacit | (Srk 262)

### 164. varṣā-nadī

dāty ūha-dhvani-bhāñji vetasa-śikhā-suptoragāṇi dhvanat-

kādambāni kuraṅga-yūtha-kalita-stūpāny udambhāṁsi ca |

tīrāṇy adya pipīlikā-samudayāvarjaj-jaṭā-lolupa-

vyāptāny unmada-kukkubhāni saritāṁ kurvanti lolaṁ manaḥ ||1291||

yogeśvarasya | (Srk 221)

etāḥ paṅkila-kūla-rūḍha-nalada-stambhāḥ kvaṇat-kambavaḥ

krīḍat-karkaṭa-cakravāla-vilasaj-kambāla-toyābilāḥ |

hṛl-lekhaṁ janayanty anūpa-saritāṁ uttuṇḍa-gaṇḍūpado-

tkīrṇodgīrṇā mṛd-arbuda-sthapuṭita-prāntās taṭī-bhūmayaḥ ||1292||

parameśvarasya | (Srk 254)

virata-rajasāṁ sphūrjat-sarja-prasūna-sugandhinī

mada-vaśa-lasat-keki-kvāṇa-praṇādita-sānunī |

apahṛta-vanoddeśonmeṣās taraṅgita-raṁhaso

vidadhati taṭe bhūbhṛn nadyaḥ kvaṇaj-jala-raṅkuṇī ||1293||

kāpālikasya |

nidāgha-drāghīyaḥ klama-kamaṭha-kaṇṭhākula-bhidām

idānīm uddeśāḥ pratipulinam arghanti saritām |

samantād unmīlan nava-nicula-kujjeṣu rabhasā-

dava-sphāra-krīḍāsukha-mukha-radātyūha-suhṛdaḥ ||1294||

hareḥ |

iha guru-jala-bhāra-pūrṇa-garbhāḥ
pradara-darī-bhrama-bhūri-bhīma-vegāḥ |

taṭa-kaṭaka-niyudhyamāna-veṇī-
dvi-guṇa-mahā-rava-bhairavās taṭinyaḥ ||1295||

tripurāreḥ |

### 165. varṣādivasaḥ

tāny etāni śikhaṇḍi-tāṇḍava-gurūn ambhodharān ambare

tanvānāni dināni nūnam amṛtasyandīni vandāmahe |

udgāḍhā navanīla-nīraja-dṛśām atyantam āyāsino

bhidyante svayam eva yeṣu viṣamā māna-graha-granthayaḥ ||1296||

kasyacit |

hasta-prāpya-diśaḥ pragāḍha-jalada-prāg-māra-saṁkocita-

vyomānaḥ patayālubhir dhana-rasair ākīrṇa-bhū-maṇḍalāḥ |

adyoddāma-nadan navāmbuda-caya-pracchanna-kīrṇodara-

krūrāḥ pāntha-vadhūbhir adbhutam amī soḍhāḥ kathaṁ vāsarāḥ ||1297||

kasyacit |

ete te divasā viyogi-guravaḥ pūrollasat-sindhavo
vindhya-śyāma-payoda-nīla-nabhaso nīpārjunāmodinaḥ |

āsanna-prasavālasāṁ sahacarīm ālokya nīḍārthinīṁ
cañcu-prānta-kiliñja-saṁcaya-paraḥ kāko’pi yeṣv ākulaḥ ||1298||

rantidevasya |

ete karburitātapās tata itaḥ saṁjāyamānāmbuda-
cchedaiḥ saṁprati ketakī-dala-milad-darbhātitheyodayāḥ |

grāmāntodgata-śāli-bīja-yavasāśleṣaprahṛṣyan-mano-
go-vāhāyata-gīti-garbhita-diśo ramyāḥ sakhe vāsarāḥ ||1300||

kasyacit |

### 166. varṣā-rātriḥ

āsārānta-mṛdu-pravṛtta-maruto meghopaliptāmbarā

vidyut-pāta-muhūrta-dṛṣṭa-kakubhaḥ suptendu-tārā-grahāḥ |

dhārā-klinna-kadamba-sambhṛta-sudhāmododvahāḥ proṣitair

niḥsampāta-visāri-dardura-ravā nītāḥ kathaṁ rātrayaḥ ||1301||

kasyacit | (Srk 220, yogeśvarasya)

khadyota-cchuritāndhakāra-paṭalāḥ spaṣṭa-sphurad-vidyutaḥ

snigdha-dhvāna-vibhāvitoru-jaladonnāhā raṭat-kambavaḥ |

etāḥ ketaka-bheda-vāsita-puro-vātāḥ patad-vārayo

na pratyemi janasya yad virahiṇo yāsyanti soḍhuṁ niśāḥ ||1302||

kasyacit | (Srk 228)

viṣvag-vāta-vikīrṇa-śīkara-kaṇāḥ sphāra-sphurad-vidyutas

tat-kāla-pratibuddha-ketaka-śikhā-gandhopadigdhāmbarāḥ |

dātyūha-prasava-praṇādita-diśaḥ pāntha-priyāṇām abhūr

unmathnanti manāṁsi māṁsala-ghana-dhvānottarā rātrayaḥ ||1303||

kasyāpi |

ambhaḥ-saṁbhṛti-mantharāmbuda-ravaiḥ śālūra-garjābhara-

prārabdha-priya-viprayukta-yuvatī-jīva-grahe bhīṣaṇāḥ |

vidyud-danturitāndhakāra-paṭalā gāmbhīrya-baddhā-rava-

sthairyonmūlana-śaktayaḥ katham amī niryānti varṣā-niśāḥ ||1304||

mādhavasya |

vidyud-dīdhiti-bheda-bhīṣaṇa-tamaḥ-stomāntarāḥ santata-

śyāmāmbhodhara-rodha-saṅkaṭa-viyad-viproṣita-jyotiṣaḥ |

khadyotonnamitopakaṇṭha-taravaḥ puṣṇanti gambhīratām

āsārodakamatta-kīṭa-paṭalī-kvāṇottarā rātrayaḥ ||1305||

kasyacit | (Srk 252)

### śarad-ārambhaḥ

śubhrābhraṁ gaganaṁ kvacit pravikasat kāśā vanālī kvacit

toyonmukta-tṛṇāgra-paṅka-jaṭilā kṣetrānta-bhūmiḥ kvacit |

kiṁ ca kvāpi cakora-cāru-caraṇa-nyāsārdra-mudrā-bhṛto

dṛśyante taṭinī-vimukta-pulina-cchedā manohāriṇaḥ ||1306||

saṁgrāma-dattasya |

āgatya saṁprati viyoga-visaṁṣṭhulāṅgīm

ambhojinīṁ kvacid api kṣapita-triyāmaḥ |

etāṁ prasādayati paśya śanaiḥ prabhāte

tanvaṅgi pāda-patanena sahasra-raśmiḥ ||1307||

kasyacit |

dhūmraiḥ pakṣa-puṭaiḥ patadbhir abhitaḥ pāṇḍūdaraiḥ khañjanair

āyāntīṁ śaradaṁ kiranti rabhasāl lājair ivāśāṅganāḥ |

maṅgalyaṁ ca kalaṅka-pallava-mukhaṁ smerānanā śarvarī

jyotsnā-darpaṇa-gauram indukalaśaṁ vyomāṅgane nyasyati ||1308||

kasyacit | (Srk 269)

haṁsānāṁ nivaheṣu yaiḥ kavalitair āsajyate kūjatām

anyaḥ ko’pi kaṣāya-kaṇṭha-luṭhanād āghargharo nisvanaḥ |

te sampraty akaṭhora-vāraṇa-vadhūdantāṅkura-spardhino

niryātāḥ kamalākareṣu bisinī-kandāṅkura-granthayaḥ ||1309||

kamalāyudhasya | (Srk 284)

parāvṛttā haṁsāḥ sapadi vigataṁ kalmaṣam apāṁ

prasannaḥ śītāṁśuḥ prasṛta-paṭavaḥ sūrya-kiraṇāḥ |

diśo dīrghībhūtā gaganam asi-varṇaṁ ca vipulaṁ

niyantā vindhyādrer viditam udito’sau muni-vṛṣā ||1310||

yogeśvarasya |

### 168. śarat

yadyapy ahaṁ śaśimukhi vimalāmbara-śrīr

bandūka-puṣpa-rucirādhara-pallavāpi |

dhiṅ māṁ tathāpi galitoru-payodharatvād

ity uccakaiḥ śarad iyaṁ vahatīva tāpam ||1311||

manovinodasya | (Srk 267)

varāhānākṣeptuṁ kalama-kavala-prīty-abhimukhā-

nidānīṁ sīmānaṁ prati vihita-mañcāḥ svapatibhiḥ |

kapotaiḥ potārthaṁ kṛta-niviḍa-nīḍā viṭapinaḥ

śivābhir valmīkāḥ khara-nakhara-khātodara-mṛdaḥ ||1312||

śatānandasya | (Srk 285)

tīkṣṇaṁ ravis tapati nīca ivācirāḍhyaḥ

śṛṅgaṁ rurus tyajati mitram ivākṛtajñaḥ |

toyaṁ prasīdati muner iva dharma-cintā

kāmī daridra iva śoṣam upaiti paṅkaḥ ||1313||

bhāsasya | (Srk 276, Sv 1821, Spd 3907, Smv 62.3)

kāntānāṁ vadanendu-kānti-madhunā dhatte sudhā-dīdhitiḥ
khelat-khañjana-paṅktayo mṛgadṛśāṁ tanvanti netra-śriyam |

padmāni śvasitasya saurabham abhidruhyanti vāma-bhruvām
abhyasyanti ca rājahaṁsa-vanitāḥ pīna-stanīnāṁ gatim ||1314||

lakṣmīdharasya |

vastrāyante nadīnāṁ sita-kusuma-dharāḥ śakra-saṅkāśa-kāśāḥ

kāśābhā bhānti tāsāṁ nava-pulinagatāḥ śrī-nadī-haṁsa-haṁsāḥ |

haṁsābhāmbhoda-yuktaḥ śaradamalapaṭur medinī-candra candraś

candrāṅkaḥ śāradas te jayakṛd upanato vidviṣāṁ kāla-kālaḥ ||1315||

vāmanasya |

### 169. śaran-nadī

pārāvāra-prakaṭa-pulinābhyugamottāra-pāṇḍur

līlāvarta-stimita-calana-vyañjitoddeśa-nimnā |

krauñcī-jānu-dvaya-sapayasām antarīpodareṣu

svacchā veṇir madayati manaḥ śāradīnāṁ nadīnām ||1316||

kasyacit |

khelat-khañjana-locanāḥ khaga-nakha-kṣuṇṇāntarīpo ravaḥ

srastaiḥ śaivala-kuntalair avirata-smerāravindānanāḥ |

varṣā-rātri-ghanopabhoga-kathayevālīr marālāṅganāḥ

prīṇanty adya śarat-prabhāta-militā nīca-svanair āpagāḥ ||1317||

kasyacit |

pūrvaṁ vāridha-prasaṅga-samaye nāpūritaiḥ kukṣibhir

yā garbhiṇya ivātibhāra-guravo niḥsevyatām āgatāḥ |

etāḥ saṁprati tā vibhānty akulaṣāḥ kṣāmābhirāmāṅgikāḥ

kūjat-sārasapota-pīta-payaso nadyaḥ prasūtā iva ||1318||

kāśmīraka-bhoga-karmaṇaḥ | (Sv 1825, Smv 62.21)

pūrāpāya-prakaṭa-viṭapāḥ paryaṭat-khañjarīṭā-

krānta-prāntāḥ prasabha-vilasad-rājahaṁsāvataṁsāḥ |

adyānandaṁ dadhati vicarac-cakravākogra-cañcu-

grāsa-trāsa-pracala-śaphara-smera-nīrās taṭinyaḥ ||1319||

ḍimbokasya | (Srk 288)

imās tāḥ kastūrī-prakhara-khura-ṭaṅka-kṣata-taṭās

taṭinyo’raṇyānīm anu kamalinī-cchanna-salilāḥ |

jale yāsāṁ haṁsā bisa-kisalaya-grāsa-rasikāḥ
salīlaṁ līyante yuvati-gati-vidyaika-guravaḥ ||1320||

manmokasya |

### 170. śarat-khañjanaḥ

dūrotpucchaḥ salaya-caraṇo lamba-lolat-patattūḥ

kaṇṭenoccair mada-kala-ruta-stoka-vācāla-cañcuḥ |

harṣāśrūrmi-stimita-nayana-nyasta-sotkaṇṭha-dṛṣṭeḥ

kaṁcit kālaṁ naṭati nikaṭe khañjarīṭaḥ priyāyāḥ ||1321||

manovinodasya | (Srk 274)

muhur alasita-puccha-preṅkhitaiḥ preyasīnāṁ

manasi manasijasya prītim uddyotayanti |

nava-kana-baka-patra-cchatra-sūnānukūla-

sthala-kavalita-kīṭāḥ khañjarīṭāś caranti ||1322||

apideva-vāmana-devayoḥ |

ayaṁ megha-vyūhe balini paripanthiny apasṛte

śaraj-janyāḥ svairaṁ hasitam iva harṣād aviratam |

payaḥ-pūra-bhraṁśa-krama-janita-sopāna-sikate

nadī-tīre dhīraṁ carati viśadaḥ khañjana-gaṇaḥ ||1323||

suvarṇasya |

saṁprati dig-aṅganānāṁ

śaran-nirākṛta-ghanāndha-paṭalānām |

khañjana-kaṭākṣa-pātaiḥ

karburitaṁ gaganam ābhāti ||1324||

kasyacit |

madhura-madhuraṁ kūjann agre patan-muhur-utpatann

avirala-calat-pucchaḥ svecchaṁ vicumbya ciraṁ priyām |

iha hi śaradi kṣīvaḥ pakṣau vidhūya milan mudā

madayati rahaḥ kuñije mañju-sthalīm adhi khañjanaḥ ||1325||

jayadevasya |

### 171. hemantaḥ

yātrā-lagnaṁ śiśira-marutāṁ bāndhavaḥ kunda-lakṣyāḥ

kālaṁ so’yaṁ kamala-sarasāṁ sampadaḥ kāla-bhūtaḥ |

nidrā-vyājāj jaḍima-vidhurā yatra gāḍhe himartau

rāmāḥ kaṇṭha-graham aśithilaṁ preyasām ādriyante ||1326||

kasyacit | (Srk 293)

garvāyante palālaṁ prati pathika-śataiḥ pāmarāḥ stūyamānā

gopān go-garbhinīnāṁ sukhayati bahalo rātri-romantha-bāṣpaḥ |

prātaḥ pṛṣṭhāvagāḍha-prathama-ravi-rucir grāma-sīmopaśalye

śete siddhārtha-puṣpa-cchada-nicita-hima-klinna-pakṣmā mahokṣaḥ ||1327||

yogeśvarasya | (Srk 297)

dig-bhāgeṣu himāvṛtiḥ pratidinaṁ sāndrāpi sāndrāyate

prāleyaiḥ pihita-prabho dina-patir mando’pi mandāyate |

bhartur māndya-śuceva hanta divasaḥ kṣīṇo’py ayaṁ kṣīyate

tat-saṁkoca-nirargaleva rajanī dīrghāpi dīrghāyate ||1328||

lakṣmīdharasya |

pākaṁ yatra na yāti pāṇija-bhdiā yatrātiśītārtibhir

māna-ccheda-nivedanaṁ rati-kalāvṛtti-kṣamā yat kṣapā |

jāra-nyasta-rada-cchada-vraṇa-samādhānāya yan mārutas

te’mī saṁtata-kūṭa-kḷpta-kulaṭāmodā mude vāsarāḥ ||1329||

ācārya-gopīkasya |

udgrīvā vivṛtāruṇāsya-kuharās tṛṣṇācalat-tālavaḥ

pakṣā-sambhava-vepamāna-tanavaḥ proḍḍīya kiñcin muhuḥ |

anyonyākṣamiṇaḥ śarāri-śiśavaḥ prātar nadī-rodhasi

prāleyāmbu pibanti vīraṇa-dala-droṇī praṇālī-srutam ||1330||

kasyacit | (Srk 1151)

### 172. hemanta-rātriḥ

antar-manyu-vibhinna-dīrgha-rasita-prodbhūta-kaṇṭha-vyathair

ākruṣṭās taṭinīṣu koka-mithunair yāvan niśīthaṁ mithaḥ |

śītojjāgara-jambukaugha-mukhara-grāmopakaṇṭha-sthalāḥ

kṛcchreṇoparamanti pāntha-gṛhiṇī-cintāyatā rātrayaḥ ||1331||

abhinandasya |

viśrāmaṁ bhaja tāla-vṛnta sumano-vaikakṣaka kṣamyatāṁ

śrīkhaṇḍa-drava vandito’si sumano-hārāḥ punar darśanam |

dīpe saṁprati karma-sākṣiṇi parīrambhāya vāma-bhruvām

eko’pi prabhavanti haimana-niśā-yāmā niśāyāminaḥ ||1332||

śubhāṅkasya |

prodyat-prauḍha-priyaṅgu-dyuti-bhṛti-vidalat-kunda-mādyad-dvirephe

kāle prāleya-vāta-pracala-vikasitoddāma-mandāra-dāmni |

yeṣāṁ no kaṇṭha-lagnā kṣaṇam api tuhina-kṣoda-dakṣā mṛgākṣī

teṣām āyāmi-yāmā yama-sadana-samā yāminī yāti yūnām ||1333||

kasyacit | (Sv 1843, Spd 3924)

vilāsināṁ bhāgya-vijṛmbhitena

yasmin dvayaṁ sādhu kṛtaṁ vidhātrā |

yad-aṅganānāṁ vipuala-stanoṣmā

vyadhāyi dīrghāś ca kṛtā rajanyaḥ ||1334||

puruṣottama-devasya |

hima-dhavala-kānti-keśī manda-dyuti-tārakā bṛhat-timirā |

dviguṇībhūtā rajanī vṛddheva śanaiḥ śanair yāti ||1335||

kasyacit | (Sv 1832, Spd 3919, Smv 63.6)

### 176. hemanta-hālikaḥ

laghuni tṛṇa-kuṭīre kṣetra-koṇe yavānāṁ

nava-kalama-palāla-srastare sopadhāne |

pariharati suṣuptaṁ hālika-dvandvam ārāt

stana-kalaśa-mahoṣmābaddha-rekhas tuṣāraḥ ||1336||

bhavabhūteḥ (Dr 4.22, Sv 1840, Srk 299, Spd 3922, Smv 63.15)

idānīm arghanti prathama-kalama-ccheda-muditā

navīnāndha-sthālī-parimala-muco hālika-gṛhāḥ |

udañcad-dor-līlāraṇita-valayābhir yuvatibhir

gṛhīta-protkṣipta-bhramita-masṛṇodgīrṇa-musalāḥ ||1337||

yogeśvarasya | (Srk 314)

bhadraṁ te sadṛśaṁ yad-adhvaga-śataiḥ kīrti-stavodgīyate

sthāne rūpam anuttamaṁ sukṛtinā dānena karṇo jitaḥ |

ity ālokya ciraṁ dṛśā kṛpaṇayā dūrāgatena stutaḥ

pānthenaika-palāla-muṣṭi-rucinā garvāyate hālikaḥ ||1338||

tasyaiva (Sk 3.8, Srk 305, Spd 581, Smv 96.2)

āhūto hālikenāśrutam iva vacanaṁ tasya kṛtvā kṣaṇaikaṁ

tiṣṭhāsustabdha-romā katham api viṭapaṁ niḥsamīraṁ vihāya |

dorbhyām āvṛtya vakṣaḥ-sthalam alasa-gatir dīnapāda-pracāraḥ

śītkārotkampa-bhinna-sphuṭad-adhara-puṭaḥ pāmaraḥ kṣetram eti ||1339||

kasyacit |

kṣetropānta-palāyamāna-śaśaka-dvandvaṁ nirīkṣyāparān

āhūyātirasena karṣaka-janān ārabdha-kolāhalāḥ |

hastāvāpita-dātra-rajju-laguḍair vṛddhair avṛddhaiḥ saha

tyaktvā śāli-cikartiṣām ita ito dhāvanty amī pāmarāḥ ||1340||

kasyacit | (Srk 300)

### 174. hemanta-pathikaḥ |

mātar dharma-pare dayāṁ kuru mayi śrānte ca vaideśike

dvārālindaka-koṇakeṣu nibhṛtaṁ sthitvā kṣipāmi kṣapām |

ity evaṁ gṛhiṇī-pracaṇḍa-vadanā-vākyena nirbhartsito

hasta-nyasta-palāla-muṣṭi-vibhavaḥ pānthaḥ śanair gacchati ||1341||

śatānandasya | (Sv 2416, Spd 580, Smv 96.3, Srk 1316)

svairaṁ saṁcarati pradoṣa-maruti tv aṅgat-tuṣāre jarat-

tantu-ccheda-viśīrṇa-sandhi-śakala-vyākṛṣṭa-kanthāñcalaḥ |

śītārtaḥ karuṇārdra-hāli-kavi-nirdiṣṭe kṣipāmi kṣapām

ity uccārya palāla-kūṭa-kuhare śrāntaḥ prasuptodhvagaḥ ||1342||

kasyacit |

rundhānaḥ karṇa-sandhī śiśira-bhara-bhayāt pāṇi-yugmena gāḍhaṁ

bāḍhaṁ vinyasya bāhu-dvayam urasi raṇad-danta-paṅktiḥ samantāt |

aṣṭīvadbhyāṁ vicumban-nipatita-cibukaṁ pṛṣṭha-mātraṁ himartau

śete saṁchādya sadyas truṭita-cira-jarat-kanthayā pāntha-raṅkaḥ ||1343||

suvrata-dattasya |

puṇyānau pūrṇa-vāñchaḥ prathamam agaṇita-ploṣa-doṣaḥ pradoṣe

pānthas taptvā prasuptaḥ pratata-tanu-tṛṇe dhāmani grāma-devyāḥ |

utkampī karpaṭārghe jarati pada-hati-cchidrite cchinna-nidro

vāte vāti prakamaṁ hima-kaṇini kaṇan koṇataḥ koṇam eti ||1344||

bāṇasya | (Sv 1857, Spd 3946, Smv 64.12, Srk 1305)

saṁviṣṭo grāma-devyās tṛṇa-ghaṭita-kuṭī-kuḍya-koṇaika-deśe

śīte saṁvāti vāyau hima-kaṇini kaṇahanta-paṅkti-dvayāgraḥ |

pānthaḥ kanthāṁ niśīthe parikalita-jarat-tantu-santāna-gurvīṁ

grīvāpādāgra-jānu-dvaya-ghaṭana-raṭat-karpaṭāṁ prāvṛṇoti ||1345||

tasyaiva | (Spd 3947, Smv 64.13)

### 175. śiśiraḥ

dhanyānāṁ vara-pūrita-mukha-śyāmāṅganāliṅgana-

prāptāneka-sukha-pramoda-vapuṣāṁ ramyas tuṣārodgamaḥ |

asmākaṁ tu vidīrṇa-khaṇḍita-paṭa-pracchāditodghāṭita-

kroḍa-svīkṛta-jānu-vepathumatāṁ cetaḥ paraṁ sīdati ||1346||

kasyacit | (Srk 312)

virahi-vanitā-vaktraupamyaṁ bibharti niśāpatir

galita-vibhavasyājhevādya dyutir masṛṇā raveḥ |

abhinava-vadhū-roṣa-svāduḥ karīṣa-tanūnapād

asarala-janāśelṣa-krūras tuṣāra-samīraṇaḥ ||1347||

bhāsasya | (Srk 317, abhinandasya)

ete vāma-vilocanākuca-sakhaiḥ soḍhavya-śītārtayaḥ

prāptāḥ paścima-saindhavasya marutaḥ prema-cchido vāsarāḥ |

yatrāpāsya purāṇa-paṅkajamayaṁ devaḥ sa-śṛṅgāra-bhūr

ādatte nava-kunda-kuḍmala-śikhā-nirmāṇam anyad dhanuḥ ||1348||

prabhākarasya

kampante kapayo bhṛśaṁ jaḍa-kṛśaṁ gojāvikaṁ glāyati

śvā cullīkuharodaraṁ kṣaṇam api kṣipto’pi naivojjhati |

śītārti-vyasanāturaḥ punar ayaṁ dīno janaḥ kūrvavat

svāny aṅgāni śarīra eva hi nije nihnotum ākāṅkṣati ||1349||

śatānandasya | (Sk 3.10, Srk 313 lakṣmīdharasya, Smv 63.17)

pāka-kṣāma-tilāḥ samutsukayituṁ śaktāḥ kapotān bhuvaḥ

śyāmatvaṁ phala-pīḍyamāna-kusumān āpadyate sarṣapān |

vāyur vyasta-śaṇas tuṣāra-kaṇavān abhyeti kampa-pradaḥ

pānthaiḥ śuṣka-vivāda-baddha-kalahaiḥ puṇyāgnir āsevyate ||1350||

yogeśvarasya | (Srk 315)

### 176. śiśira-grāmaḥ

ābhoginaḥ kim api samprati vāsarānte

sampanna-śāli-phala-pallavitopaśalyāḥ |

grāmās tuṣāra-bhara-bandhura-gomayāgni-

dhūmāvalī-valaya-mekhalino haranti ||1351||

abhinandasya | (Srk 303)

udvegaṁ janayanti saṁcita-vṛṣa-vyāptājiropāntakāḥ
prātaḥ śīrṇa-kuṭīra-puñjita-latā-śimbī-tuṣārāvilāḥ |

grāmā gomaya-dhūma-saṁtati-parikliṣṭāruṇa-śmaśrubhir

vṛddhaiḥ kuḍya-nivāta-līna-nibhṛtair abhyarthyamānātapāḥ ||1352||

yogeśvarasya |

śāli-ccheda-samṛddha-hālika-gṛhāḥ saṁsṛṣṭa=nīlotpala-

snigdha-śyāma-yava-praroha-niviḍa-vyādīrgha-sīmodarāḥ |

modante parivṛtta-dhenv-anaḍuha-cchāyāḥ palālair navaiḥ

saṁsakta-dhvana-dikṣu-yantra-mukharā grāmā guḍāmodinaḥ ||1353||

kasyacit |

jātokṣotsuka-gṛṣṭi-bhīṣita-śiśu-trāsārta-nārī-gaṇāḥ

khinnāstīrṇa-navīna-śāli-surabhi-sphītopaliptājirāḥ |

nedīyaḥ khala-mṛdyamānamṛditastūpīkṛta-vrīhayaḥ

pāntha-prārthya-palāla-gopana-parāḥ prāyo’dya pallī-gṛhāḥ ||1354||

viriñceḥ |

sīmāntās tuhināgame halahatavyāsarpitśasyāṭavīn

aṣṭa-prāvaraṇā yavāṅkura-cayaṁ romāñcavad bibhrati |

grāmāḥ śāli-palāla-piṅgala-khala-prānta-jvalat-pāvaka-

prodyan māṁsala-dhūma-kambalam alaṁ śītālavo bhejire ||1355||

piyākasya |

### 177. śiśira-śasyāni

māṣīṇaṁ muṣitaṁ yaveṣu yavasaśyāma-cchaviḥ śīryate

grāmāntāś ca madhūka-dhūsara-bhuvaḥ smeraṁ yavānī-vanam |

puṣpāḍhyāḥ śata-puṣpikāḥ phala-bhṛtaḥ siddhyanti siddhārthakāḥ

snigdhāḥ vāstukavāstavaḥ stavakita-stambā ca kustumbarī ||1356||

śubhāṅkasya | (Srk 321, śubhāṅgasya)

siddhārthāḥ phala-sūci-bandha-gurubhir lolanty amī pallavair

ucchindanty adha eva bandhuratayā kolī-phalāny arbhakāḥ |

pāka-praślatha-patra-koṣa-dalanavyaktāṅkura-granthayo

niṣṭhīvanty api hasta-yantra-kalitāḥ puṇḍrekṣa-yaṣṭyo rasam ||1357||

vācaspateḥ (Srk 316)

īṣal-lomaśa-bhāva-bhāñji kapiśa-śyāmānubandha-cchavī-

liptatvañci cakora-kīra-haritonmeṣīṇi māṣī-latāḥ |

etās tarkaya bālavānara-vadhū-hastāṅgulī-labdhima-

spardhāvanti phalāni bibhrati parīṇāmābhirāma-śriyaḥ ||1358||

vasukalpa-dattasya

siddhārtha-yaṣṭiṣu yathodaya-hīyamāna-

santāna-baddha-phala-sūcita-paramparāsu |

vicchidyamāna-kusumāsu jani-krameṇa

pāka-kramaḥ kapiśimānam upādadhāti ||1359||

lakṣmīdharasya | (Srk 1184, kasyacit)

yavānī-vallībhiḥ kapiśa-haritābhir diśi diśi

śrayante sīmānaḥ kim api kamanīyatvam adhunā |

prathante plakṣāṇām api ca kuṭilāḥ kānana-bhuvāṁ

vilīnāśā-bandhāḥ śuka-śiśuka-tuṇḍa-cchavi-muṣaḥ ||1360||

bhūṣaṇasya |

### 178. śiśira-sukham

dvāraṁ gṛhasya pihitaṁ śayanasya pārśve

vahnir jvalaty upari tūla-paṭo garīyān |

aṅke’nukūlam anurāga-vaśāt kalatram

itthaṁ karoti kim asau svapatas tuṣāraḥ ||1361||

bāṇasya | (Sv 1853, Spd 3940)

uṣmāyamāṇa-stanamaṇḍalībhir

vārāṅganābhiḥ sphuṭa-vibhramābhiḥ |

āliṅgitā rātriṣu śaiśirīṣu
te śerate yaiḥ praṇato śaśāṅkaḥ ||1362||

kasyacit |

masṛṇa-ghusṛṇālepas talpaṁ marāla-tanūruhaiḥ

kuvalaya-dṛśāṁ gāḍhāśleṣo vidhūm ahutāśanaḥ |

śiśira-samaye yady etāni prayānti sahāyatāṁ

surapati-padārohe vāñchā manas tava lāñchanam ||1363||

śaṅkarasya |

sadyo dhūpitam utpradīpam abhitaḥ saṁruddha-vātāyanaṁ

śubhraṁ veśma marāla-pakṣma-mṛdulā śayyā sa-candrātapā |

aṅke kuṅkuma-piñjarā ca ramaṇī pūgaṁ mukhe nūtanaṁ

syāc cetad vidhi-vañcitaḥ spṛhayati prāvāra-bhārāya kaḥ ||1364||

viriñceḥ |

cūḍā-garbha-niveśi-dāma-vikalaṁ muktāphalair bhūṣaṇaiḥ

strīṇāṁ kuṅkuma-picchilāḥ stana-bhuvo gūḍhodaraṁ mandiram |

dvitrās tūla-paṭāḥ prasarpad-aguru-grāmāś ca dhūmodgamāḥ

saṁbhogāya bhavanti cātra kṛtināṁ dīptā viśālāgnayaḥ ||1365||

rājaśekharasya | (Br 5.36)

### 179. uccāvacaṁ

paśyāmo mayi kiṁ prapadyata iti sthairyaṁ mayālambitaṁ

kiṁ mām ālapatīty ayaṁ khala śaṭhaḥ kopas tayāpy āśritaḥ |

ity anyonya-vilakṣa-dṛṣṭi-cature tasminn avasthāntare

sa-vyājaṁ hasitaṁ mayā dhṛti-haro bāṣpas tu muktas tayā ||1366||

amaroḥ (Amaru 20, Kuval., 185)

parimlāne māne mukha-śaśini tasyāḥ kara-dhṛte

mayi kṣīṇopāye praṇipatana-mātraika-śaraṇe |

tayā pakṣma-prānta-vraja-puṭa-niruddhena sahasā

prasādo bāṣpena stana-taṭa-viśīrṇena kathitaḥ ||1367||

tasyaiva (Amaru 21, Sbh 1608, Smv 58.1)

gate premā-bandhe praṇaya-bahu-māne vigalite

nivṛtte sad-bhāve jana iva jane gacchati puraḥ |

tad utprekṣyotprekṣya priyasakhi gatāṁs tāṁś ca divasān

na jāne ko hetur dalati śatadhā yan na hṛdayam ||1368||

tasyaiva | (Amaru 38, Srk 697, Sbh 1141, Spd 3545, Smv 84.1, Rask 2.263c)

śliṣṭaḥ kaṇṭhe kim iti na mayā mūḍhayā prāṇa-nāthaś

cumbaty asmin vadana-vidhutiḥ kiṁ kṛtā kiṁ na dṛṣṭaḥ |

noktaḥ kasmād iti nava-vadhū-ceṣṭitaṁ cintayantī

paścāt tāpaṁ vahati taruṇī premṇi jāte rasajñā ||1369||

tasyaiva | (Amaru 56, Sv 2143)

yāvat tvac-caritaṁ prasaṅgata iva prastaumi tāvat tvayā

vande tān aham ity udīrya śirasā nyastaḥ praṇāmāñjaliḥ |

tad yāvac ca ruṣeva doṣam api te pṛcchāmi nābhāṣya māṁ

niḥśvāsaiḥ kiyad aṁśubhiś ca kiyad ākhyātaṁ tavāgastayā ||1370||

gotithīya-divākarasya |

iti śrīdhara-dāsa-kṛte sad-ukti-karṇāmṛte dviītye’smin

madayatu suhṛdaya hāsaṁ śṛṅgārākhyaḥ pravāho’yam |

iti śrī-mahā-māṇḍalika-śrīdhara-dāsa-kṛte sad-ukti-karṇāmṛte

śṛṅgāra-pravāho nāma dvitīyaḥ |

vīcayaḥ 179 | ślokāḥ 895 |